Palestine mujaahidhun Israel ah: Kaleymennah libifaivaa hurihaa baareh ekkurey! - vNews.mv\nފަލަސްތީނު މުޖާހިދުންގެ ތަރުޖަމާނު އަބޫ އުބައިދާ ނޫސްވެރިންނަށް މައުލޫމާތު ދެއްވަނީ:\nފަލަސްތީނު މުޖާހިދުންގެ ތަރުޖަމާނު އިސްރާއީލަށް: ކަލޭމެންނަށް ލިބިފައިވާ ހުރިހާ ބާރެއް އެއްކުރޭ!\nއިސްރާއީލަށް ވައިގެ ދަތުރުކުރުން ހުއްޓާލަން އަންގައިފި\nސައިފް އަޒްހަރު 13 May 2021, 20:37\nއިސްރާއީލަށް ކުރާ ބައިނަލްއަގްވާމީ ހުރިހާ ވައިގެ ދަތުރުތައް ހުއްޓާލަން ފަލަސްތީނުގެ ޖަމާއަތްތަކުން ދުނިޔޭގެ ގައުމުތަކަށް ގޮވާލައިފިއެވެ.\nފަލަސްތީނުގެ ޖަމާއަތްތަކުން ބުނެފައިވަނީ، އިސްރާއީލަށް އަމާޒުކޮށް ދެމުންގެންދާ ރޮކެޓް ހަމަލާތަކުން ސަލާމަތްވާން ބޭނުންނަމަ ދަތުރުތައް ވަގުތުން ހުއްޓާލުމަށެވެ.\nމުޖާހިދުން މިކަމަށް ގޮވާލުމުގެ ކުރިންވެސް ބްރިޓިޝް އެއަރވޭޒް، ވާރޖިން އެޓްލާންޓިކް، ލުފްތާންސާ އަދި އައިބީރިއާފަދަ އެއަރލައިންތަކުންވަނީ އިސްރާއީލުގެ ތެލްއަވީވަށް ކުރާ ދަތުރުތައް ކެންސަލްކޮށްފައެވެ. ޔޫރަޕްގެ އެހެން އެއަރލައިންތަކުންވެސް ގެންދަނީ ދަތުރުތައް ކެންސަލް ކުރަމުންނެވެ.\nފަލަސްތީނުގެ މުޖާހިދުންގެ ޖަމާއަތްތަކުން މިއަދު ފުރަތަމަ ފަހަރަށްވަނީ އިސްރާއީލުގެ އެއަރޕޯޓަކަށް ރޮކެޓް ހަމަލާތައް ދީފައެވެ. ހަމަލާތައް ދީފައިވަނީ ޣައްޒާއާއި 250 ކިލޯމީޓަރު ދުރުގައި އޮންނަ ރާމޮން އިންޓަރނޭޝަނަލް އެއަރޕޯޓަށެވެ.\nހަމަލާތަކުގެ ބިރަށް އިސްރާއީލުގެ އެންމެ ބޮޑު އެއަރޕޯޓް ބެން ގޫރިއަން އިންޓަރނޭޝަނަލް އެއަރޕޯޓް މިހާރު ބަންދުކޮށްފައި ވާއިރު، ޣައްޒާގެ ތެރެއިން އަންނަ ރޮކެޓްތަކާހެދި ގޮތްހުސްވެ، އިސްރާއީލުން މިހާރުވަނީ ޣައްޒާއާ އެންމެ ދުރުން އިސްރާއީލުގެ ދެކުނުގައި ހަދާފައިވާ ބެކަޕް އެއަރޕޯޓް އެކްޓިވޭޓް ކޮށްފައެވެ.\nހަމާސް ޖަމާއަތާއި، ފަލަސްތީނުގެ މުޖާހިދުންގެ ހުރިހާ ޖަމާއަތްތައް ގުޅިގެން އިސްރާއީލުގެ އެކި ރަށްތަކަށް ގެންދަނީ ވަރުގަދަ ހަމަލާތަކެއް ދެމުންނެވެ. އަދި އިސްރާއީލުން ހިފާފައިވާ ފަލަސްތީނުގެ ބިންތަކުގައި ގަވާއިދާ ޚިލާފަށް ހަދާފައިވާ ޔަހޫދީ އާބާދީތަކަށްވެސް ގެންދަނީ ވަރުގަދަ ހަމަލާތަކެއް ދެމުންނެވެ.\nއިސްރާއީލު ސިފައިންނަށާއި، ފުލުހުންނަށްވެސް މުޖާހިދުންގެ ވަރުގަދަ ހަމަލާތަކެއް އަމާޒުވަމުން ދާއިރު، ފުލުހުންގެ ވެހިކަލްތަކުގައި ރޯކޮށްލުމާއި، ޕޯސްޓްތަކަށް ހަމަލާ ދިނުމުގެ އިތުރުން، ފަލަސްތީނުގެ ޒުވާނުން ނުކުމެ ގެންދަނީ އިސްރާއީލުން ފަލަސްތީނުގެ ބިންތަކުގައި ހަދާފައިވާ ޔަހޫދީ އާބާދީތަކުގެ ތަންތަނަށް ބޮޑެތި ގެއްލުންތައް ދެމުންނެވެ.\nފަލަސްތީނުގެ މުޖާހިދުން ރޭގައިވަނީ، އިސްރާއީލުން ފަލަސްތީނުގެ ބިމުގައި ގާއިމްކުރި އެންމެ ފުރަތަމަ އާބާދީއަށްވެސް ރޮކެޓް ހަމަލާތައްދީ ބޮޑެތި ގެއްލުންތައް ދީފައެވެ.\nފަލަސްތީނުގެ ބިމުގައި ހެދި އިސްރާއީލުގެ ފުރަތަމަ އަވަށަށް ރޭގައި ދެވުނު ހަމަލާތަކުގައި ލިބިފައިވާ ގެއްލުންތައް:\nއިސްރާއީލާ ދެކޮޅަށް ޖަމާއަތްތައް ގުޅިގެން ދެމުންގެންދާ ހަމަލާތަކުގެ ތަރުޖަމާނު އަބޫ އުބައިދާވަނީ، އެއްގަމާއި، ވަޔާއި ކަނޑުގެ ފައުޖު އެއްކޮށް، ލިބިފައިވާ ހުރިހާ ބާރެއް ތައްޔާރީ ހާލަތަށް ގެނައުމަށް އިސްރާއީލަށް ގޮވާލައްވާފައެވެ.\nއޭނާ ވިދާޅުވީ، ފަލަސްތީނުގެ ޖަމާއަތްތައް މިހާރު ތިބީ އިސްރާއީލު އަމިއްލަ ނަފްސަށް ބަދުދުއާ ކުރާންޖެހޭ ވަރަށް ގެއްލުންތައް ދިނުމަށް ތައްޔާރުވެގެން ކަމަށެވެ.\nމިފަހަރުގެ ހަމަލާތަކުގައި އަލް-ޣައްސާމް ބްރިގޭޑުން ފުރަތަމަ ފަހަރަށްވަނީ އިސްރާއީލަށް ޑްރޯން ބޭނުންކޮށްގެން ހަމަލާދީފައެވެ. މިކަމުންވެސް އިސްރާއީލަށް ބޮޑު ސިހުމެއްވަނީ ލިބިގެން ގޮސްފައެވެ.\nހަމާސްއާއި އިސްރާއީލާ ދެމެދު މީގެކުރިން ކުރެވުނު ހަނގުރާމަތަކުގައިވެސް އިސްރާއީލުން ފަހުވަގުތު ފަހަތަށް ޖެހިފައިވަނީ، މުޖާހިދުންގެ ޖަމާއަތްތަކުގެ ހަމަލާތަކަށް ކެތްނުވެގެންކަން ފާހަގަކޮށްލެވެއެވެ.\nއިސްރާއީލުގެ އުދުވާނީ ބާރުތަކުން ޣައްޒާގެ އުތުރަށް މިއަދު ބޮން އެޅުމުގެ ސަބަބުން އާންމުންގެ ގެތަށް ސުންނާފަތިވެފައި:\nއަނެއްކޮޅުން، އިސްރާއީލުގެ އުދުވާނީ ބާރުތަކުން މިއަދުވެސްވަނީ ޣައްޒާގެ އެތަން މިތަނަށް ބޮން އަޅާފައެވެ. އާންމުންގެ ގެތަކަށްވެސް ބޮންއަޅައި ބޮޑެތި ގެއްލުންތައް ދީފައެވެ.\nމި ހަމަލާތަކުގައި، އެކި އަވަށްތަކުން އާންމުން ޝަހީދުވެފައިވާ ކަމަށް ޣައްޒާއިން ލިބޭ ޚަބަރުތައް ބުނާގޮތުގައި، މިއަދުގެ މެންދުރުގެ ކުރިއާ ހަމައަށް ހަމަލާތަކުގައި ޝަހީދުވި މީހުންގެ ޖުމްލަ އަދަދުވަނީ 87 އަށް އަރާފައެވެ.\nޢިޒްރޭލުގެ މި ޓެރެރިޒަމް ގެ އަމަލަކީ ކޮވިޑް އައްވުރެންވެސް ނުރައްކާ އެއްޗެއް


(7 ޖޫން 2020 އާ ގުޅޭ)\n"ކޮންތާކަށް މިދަނީ؟" ކާރުގެ މިސްރާބު ހުރި ދިމާ ނޭނގުމުން ކެންޒާއަށް ވަގުތުން ސުވާލުކޮށްލެވުނެވެ.\n"މިކާރަށް އެރީމަ، އަހަރެން ބޭނުންތަނަކަށް ދާން ތިއިނީ އެއްބަސްވެގެން" ލައިތު އަވަސް ގޮތަކަށް ކެންޒާއަށް ބަލާލާފައި އޭނާގެ ދަލުގައި ކެންޒާ ޖެހިފަން އިންކަން ރަމްޒުކޮށްދޭ ހިނިތުންވުމެއް ބަދަލުކޮށްލިއެވެ.\n"ވަޓް!... ތިކަހަލަ އެއްވެސް ކަމަކަށް އަހަރެން އެއްބަހެއްނުވަން" ކެންޒާއަށް ލިބުނު ސިހުން އެމޫނުން ފެނެއެވެ. ކުޑަކޮށް އަރިއަކަށް އެނބުރިލައި ލައިތުއަށް އެ ބޮޑު ދެލޮލުން ބަލަން އިނީ ޤަބޫލުނުކުރެވިގެނެވެ. ގަދަކަމުން ހީނގަންނަ އުސޫލުން ލައިތުގެ ދެތުންފަތް ދެމިލައި ހީނގަތުމުގެ އަޑުލައްވާލިއެވެ.\n"ނޮޓް ފަނީ، ސްޓޮޕް ރައިޓް ނައު... ސްޓޮޕް ދިސް ކާ" ކެންޒާ އަޑަށް ބާރުލާފައި ބުނެލިއެވެ.\n"އަހަރެންގެ ނަމުން ގޮވާލަބަލަ... އެ ނަންވެސް ހަނދާން ނެތުނީތަ؟" ލައިތުގެ މޫނުން ކޮންމެ އަސަރެއް ފާޅުވީ ނަމަވެސް އޭނާގެ ދެލޮލުން ފާޅުވޭވޭ ހުރީ އެ ހިތުގެ އިޙްސާސްތަކެވެ. އެއީ އޮޅުވާލުމެއްނުވާ ސާފުތެދެވެ.\n"ނޮޕް!..." ކެންޒާ ދެއަތްއުރާލުމާއެކު ބޯހޫރާލިއެވެ. ސީޓުގައި ޖެހިގަތުމާއެކު މޫނުކޮށްލި ހިނދު ދެތުންފަތް ވެސް އޫކޮށްލައިފިއެވެ. ކެންޒާއަށް ނޭނގުނަސް އޭނާގެ އެފަދަ ހަރަކާތްތަކުން ލައިތުގެ ތެޅިލުން ތަފާތުވެދެއެވެ. ނުސީދާކޮށް އޭނާގެ ހިތާ ކެންޒާ ކޮށްލާ ސަމާސާއެއް ފަދައެވެ. ޖަޒުބާތުތަކާއެކު އެ ހިތް އުދުއްސައިގަނެދާނެ ކަހަލައެވެ. ބަޔާންކުރަން ދަތި ހީލިކެރުވުމެއްގެ ބާންޏެއް އެތެރެ ހަށީގައި ދައުރުވެލާކަހަލައެވެ. ހުންގާނުބުރާ ވަކިކޮށްލި ވައަތްތިލަ މަޑުމަޑުން ގެނެސް މޭގައި ލައިތު ޖައްސާލިއެވެ.\n"ޕެންޑާ!..." ލައިތު ގޮވާލިއެވެ. އިންގޮތަށް އިނދެ ކެންޒާގެ ކަޅި ލައިތު އިންދިމާއަށް ލޮލުގެ ހިމަކޮޅަށް ހިންގާލިއެވެ. ކުރިމަތިން މަގަށް ލައިތު ބަލަން އިނދެފައި ކެންޒާއަށް ބަލާލިއެވެ. ހަމަބަލާލުމާއެކީހެން ކެންޒާ މޫނު އަނެއްފަރާތަށް އަނބުރައިލައިފިއެވެ.\n"އަހަންނާއެކު ވަގުތުކޮޅަކަށް މަޑުކޮށްލެވިދާނެތަ، އަހަރެން ޕެންޑާ ގެއަށް ގެންގޮސްދޭނަން... ކުޑަކޮށް ވެސް އަހަންނަށް އިތުބާރެއްނުކުރެވޭތަ؟ ތިހިތް ބުނަނީ ކީކޭ؟ އާސްކް ޔޯސެލްފް، އެ ހިތް ބުނޭތަ އަހަންނަކީ އަނިޔާވެރިއެކޭ، އަހަރެން ކެންގެ ނުރުހުމުގައި ކަމެއްކޮށްފާނޭ" ލައިތުގެ އަޑުގައި ހުރި ސީރިއަސްކަމާއި ހިމޭންކަމުގެ އަސަރު ކެންޒާއަށް ބާރުފޯރުވިއެވެ. ދެއަތްއުރާލައިގެން އިނދެފައި މަޑުމަޑުން ދެއަތްތިރިކޮށްލި ގޮތުން ހީވީ ލައިތާ ދެކޮޅަށް ނަގާފައި ހުރި ދިފާއީ އައްޑަނަ ތިރިކޮށްލީ ހެންނެވެ. އަރިއަކަށް ޖެހިލައި ލައިތުއަށް ކެންޒާ ބަލަން ފެށީ މާނަވީ ގޮތަކަށެވެ.\n"ޔޫ ޑޯންޓް ހޭވް ޓު ވޮރީ" ކެންޒާ ބަލަން އިންނަން ފެށުމުން ލައިތު ހިނިތުންވެލިއެވެ. ކެންޒާއާ ދިމާއަށް ދަމާލި ވައަތްތިލައިން ބޮޑުކޮލުގައި ލައިތު ފިރުމާލިއެވެ.\n"ކޮންތާކަށް އަހަރެން ތިގެންދަނީ" ބަލަން އުނދަގޫވެގެން ކަހަލަ ގޮތަކަށް ނަޒަރު ވަކޮށްލަމުން ކެންޒާ އަހާލީ މަޑުންނެވެ.\n"އެއްވެސް ތާކަށްނޫން، ކުޑަކޮށް ދުއްވާލަން... މާލެއާއި ހުޅުމާލޭގެ މަގުތަކުގައި، ޕެންޑާއެކު ވަގުތުކޮޅެއް ހޭދަކޮށްލަން، އެންމެ ރަނގަޅުތަ؟" ލައިތުގެ މަޑުމައިތިރި އަޑުން ގަސްދުކޮށްފައިވާ ގޮތް އިއްވާލަދިނެވެ. ކެންޒާ ބަލާ ނުލި ނަމަވެސް ބޯޖަހާލިތަން ލައިތު ދުށްޓެވެ.\n"މިހުރިހާ ދުވަހު އުޅުނީ ކިހިނެއް؟" ހިމޭންކަން ދެމެދަށް ވެރިވެފައި އޮންނަތާ އިރުގަނޑެއްފަހުން ލައިތު ވާހަކަދެއްކިއެވެ.\n"ތިބުނީ؟" ކޮންކަމެއް އެނގެން ބޭނުންވެ، ލައިތު ކުރި ސުވާލެއްކަން ކެންޒާއަށް ނޭނގުނެވެ.\n"ޔޫ ސަފާޑް އަލޮޓް" ލައިތު ބުންޏެވެ.\n"ލައިތުއަށް އަހަރެން އެނގެނީ ކިހިނެއް؟... ތީކާކު؟... އަންހެންކުދީންގެ ހިތް އަތުލަނީ ތިހެންތަ؟. އަހަރެންނަށް ކުރިމަތިވި ހުރިހާކަމެއް ކިޔައިދޭނެކަމަށްތަ ސުވާލު ތިކުރީ" ކެންޒާގެ ސިކުނޑީގައި ސުވާލުތައް ފުނިޖެހުނެވެ.\nއާދެވިފައިވަނީ ކިހާ ހިސާބަކަށްކަމެއް ކެންޒާއަކަށް ނޭނގެއެވެ. ހުޅުމާލޭގައިކަން އުޅެވެނީ އެނގެއެވެ. ދުއްވަމުން އައިމަގުގައިވަނީ ފަޅުކަމެވެ. މަގުގެ އެއްފަރާތުގައި ޕާކުކޮށްފައި އޮތް ދެކާރުގެ ފަހަތުގައި ލައިތުގެ ކާރު މަޑުކޮށްލިއެވެ. އެއްކޮށް ކާރުގެ އިންޖީނު ނިވާލުމާއެކު ކެންޒާއަށް ބަލާލިއެވެ. ކާރުތެރޭގައި އެއްވެސް އަލިކަމެއްނެތެވެ. އެހެންވިޔަސް މަގަށް އެޅިފައި އޮތް ފަނޑުއަލިކަމުގައި ދެމީހުންނަށް އެކަކުއަނެކަކު ފެނެއެވެ. ކެންޒާއަށް އުނގުގައި އޮތް ދެއަތްތިލަ ޖޯޑުކޮށް ބާރުކޮށްލެވުނީ، ވެރިވެފައި އޮތް ހިމޭންކަމުގައި އޭނާގެ އަވަސްވެފައިވާ ހިތުގެ އަޑު ލައިތަށް އިވި ބޭޒާރުވެދާނޭ ހީވެއެވެ.\n"އައި ހޭވް ސަމްތިން ފޯ ޔޫ" ލައިތު ވާހަކަދެއްކިއެވެ. ދެން ފެނުނީ ސީޓުން ކުޑަކޮށް ތެދުވެލިތަނެވެ. ކެންޒާއަށް ވަގުތުން ދޮރުފަތާ ކައިރިއަށް ޖެހިލެވުނެވެ. ކުރެވުނީ ބޭކާރުކަމެއްކަން ވިސްނުނީ ދެނެވެ. އޭނާގެ ބޮޑު ހަށިގަނޑު ކޮޅުކޮޅަށް ޖައްސާނެހާ ޖާގަނެތްކަން އެނގިގެންނެވެ. އުނދަގޫގޮތަށް ލައިތު ފަހަތަށް ގުދުވެފައި ސީޓުމަތިން ކޮތަޅެއް ނެގިއެވެ. އިހު އިން ގޮތަށް އޭނާގެ ސީޓުގައި އިށީން ގޮތަށް އަތުގައި އޮތް ކޮތަޅު ކެންޒާއަށް ދިއްކޮށްލިއެވެ. ދެޚިޔާލެއްގައި އިނދެވެސް އެ ކޮތަޅުގައި ކެންޒާ ހިފިއެވެ.\n"ލެޓްސް އީޓް ވަން" ލައިތު ބުންޏެވެ.\nކޮތަޅުގެ ތެރެ ފެނުމާއެކު ކެންޒާއަށް ވަގުތުން ލައިތަށް ބަލާލެވުނެވެ. އެ ތުންފަތުގައިވި ހިނިތުންވުން ފެނެއެވެ. މިވަގުތުކޮޅާއި ލައިތުގެ ގާތްކަން ކެންޒާއަށް ނުހަނު ކަމުދެއެވެ. އެހެންނަމަވެސް އެ އުފާވެރި އިޙްސާސާމެދު ބިރުގަނެފައިވިއެވެ.\n"މީ ކީއްކުރަން؟" ކެންޒާ އަހާލިއެވެ.\n"ޕެންޑާ، މެނާސް ކޮބާތަ؟. ހަދިޔާ ދިނީމަ އެކްސެޕްޓްކޮށް، ތެންކިޔުއޭ ނޫންތަ ބުނަންވީ" ލައިތު ލޯ ހިމަކޮށްލިއެވެ.\n"ލައިތު، އަހަންނަކަށް ނުވިސްނުނު، ހަދިޔާ ދޭން އަހަރެންމީ ކާކު؟. މި ހަދިޔާގެ ބަދަލުގައި ލައިތު އެދެނީ ކޮންކަމަކަށް؟، އަހަރެންކޮށްދޭންވީ ކޮންކަމެއް؟. ކީއްވެތަ އަހަރެންގެ ޕާސަނަލް ކަންކަން އެނގެން ލައިތު ބޭނުންވަނީ؟... ކީއްވެތަ އަހަންނަށް ހީވަނީ، ލައިތު އަހަންނާ ވާހަކަދައްކާއިރު ބުނާ ކޮންމެ ބަހެއްގައި ދެމާނަ އޮންނަހެން، ބައެއްފަހަރު އަހަރެންގެ ކުރިމަތީގައި ހުރެ ވެސް އަހަރެންނޫން މީހަކާ ލައިތު ވާހަކަދައްކާހެން ހީވޭ.... އަހަންނަކީ ވަރަށް ސިމްޕަލް މީހެއް، މީހުންނަށް ދޮގުހަދައި އޮޅުވާލަން އާދަވެފައެއްނެތް، އެއްވެސް އިރަކު އަހަރެންގެ އަމިއްލަ ކަންކަން މީހުންނާ ޚިއްސާކޮށެއްނޫޅެން، އަހަރެންގެ ދުނިޔެއާ، ލައިތު އުޅެބޮޑުވި ދުނިޔެ ވަރަށް ތަފާތު، އެކަން ނުފެންނަކަމަށް ހަދަނީތަ؟. އަހަންނަށް ކަންކަން ހާސިލުވަނީ އެކަމަށް ޓަކައި ގިނަވަގުތާއި ބުރަ މަސައްކަތް ކުރުމަށްފަހު، އަހަންނަކީ ފަލަމީހެއް، ޝައުގުވެރިވެ ބަލާލާނޭ ރީތި ސިފައެއްނެތް އަންހެނެއް، އަހަންނަށް އަހަރެންގެ ސިފަ ފެނޭ، ރަނގަޅު އަޙުލާޤެއް އެކަންޏެއްނޫން މީހުން ބޭނުންވަނީ، ރީތި ސިފައެއް ވެސް ހުންނަންޖެހޭ، އަހަރެންގެ އެ ރީތިކަމެއްނެތް، ކޮންމެކޮންމެ މީހަކަށް އިތުބާރުކުރުމަކީ ވަރަށް އުނދަގޫކަމެއް... ލައިތު! ތިހެން ސަމާސާ ނުކުރޭ... ތީ ރީތި މީހެއް، އަންހެންކުދީން އެދޭނޭ ފަދަ މީހެއް...." ކެންޒާއަށް ސިހުން ގެނުވީ އޭނާއާ ދިމާއަށް ލައިތު ގުދުވުމުންނެވެ. ކެންޒާގެ ކޯތާފަތުގައި ދެއަތުން ލައިތު ހިފާލީ ތަންކޮޅެއް ބާރަށެވެ. ހީވީ އެއަތުގެ ތެރެއިން ކެންޒާގެ މޫނު އަނބުރާލިޔަ ނުދޭން ހިފަހައްޓާލީ ހެނެވެ. ކުއްލިއެއް ޖެހިފަދައިން ކެންޒާގެ މޫނު ލައިތުގެ މޫނާ ގާތަށް ދަމާލިއެވެ. ކެންޒާގެ ތުންފަތް ލައިތު ހައްޔަރުކޮށްލީ ފަޅިސިކުންތަކަށްވުރެ ވެސް އަވަހަށެވެ. އެއްވެސް ހަރަކާތެއް ގެންނަން ކެންޒާއަށް ފުރުޞަތެއް ނުދޭހާ ލައިތު ހަލުވިއެވެ. ހަށިފުރާލި ނޭވާ ހުރީ އެތެރޭގައި ތާށިވެފައެވެ. ލައިތުގެ ތުންފަތާއި ދެތުންފަތުގެ ދޭތެރެއިން ނެރެލި ދުލުގެ ހަމަލާތަކަށް ރައްދުދޭނޭ ގޮތެއް ކެންޒާއަކަށް ނޭނގުނެވެ. ހަޔާތުގައި އެފަދަ ޢަމަލަކާ އޭނާ ކުރިމަތިލަމުން ދިޔައީ މުޅިން އަލަށެވެ. ލައިތުގެ ތަޖުރިބާކާރު ކުޅަދާނަ ހަމަލާތަކުން ކެންޒާއަށް ހިތްވިރެމުންދާފަދަ އިޙްސާސެއް ކުރެވެމުންދިޔައެވެ. ސިކުނޑީގެ ތެޅިގަތުން ކެންޒާގެ ޟަމީރުގެ އަޑުކަންފަތަށް ފޯރުކޮށްދިނެވެ. އޭރު ނޭވާ ހިނދެނީއެވެ. ލައިތުގެ މޭގައި ދެފަހަރަކު ކެންޒާ ޖަހާލިއެވެ. ދުރަށްދާށޭ ބުނާ ފަދައިންނެވެ. ނޫނެކޭ ބުނާކަހަލަ ގޮތަކަށް އަޑެއް ލަވާލި ނަމަވެސް ލައިތަށް ބަދަލެއް ނައެވެ. ކެންޒާގެ އަތުގެ ތެރެއަށް ލައިތުގެ ޓީޝާޓުން ބައެއް ބޮޑިކޮށްލެވުނެވެ. ކޮށްޕާލީ ތަންކޮޅެއް ބާރަށެވެ. ދުރަށް ޖެހިލި ނަމަވެސް އެ ދުރުމިން ނުހަނު އަވަހަށް ލައިތު ގާތްކޮށްލައިފިއެވެ. އަނިޔާއެއް ދޭން ހިތް ނޭދުނަސް ކެންޒާއަށް ގޮތް ހުސްވިއެވެ. ނިތްކުރިން ލައިތުގެ ނިތުގައި ޖަހަން ވިސްނިއެވެ. އެހެންވިޔަސް އޭނާގެ ބޯ ހަރަކާތްކުރާ ގޮތުން ޖެހޭނީ ކޮންތާކުކަމެއް ނޭނގުނެވެ. ވާހަކަދައްކާނޭ ފުރުޞަތެއް ލައިތު ނުދިނުމުގެ ސަބަބުން ކެންޒާގެ އަނގައިން ބޭރުވީ އަޑުތަކެކެވެ.\n"އާގް!..." ލައިތު ދުރުވެލީ ކުއްލިއަކަށެވެ. ސީޓުގައި ޖެހިގަތުމާއެކު ކަނާއަތް ގެނެސް ތުންފަތްމަތީ އަޅާލިއެވެ. ކާރުތެރޭގައި ދެ ޒުވާނުންގެ މާނޭވާގެ އަޑު ހިފާލާފައި ހުއްޓެވެ. ދެލޯ ބޮޑުކޮށްލައިގެން ލައިތަށް ބަލަން ކެންޒާ އިނީއެވެ. އަނގަމަތީ ޖައްސާލި އަތްތިލަ ދުރުކޮށްލަމުން އެ އަތަށް ލައިތު ބަލާލިއެވެ. ލޭކުލަ އަތުގައި ހޭކިފައި ހުއްޓެވެ. ކެންޒާ އޭނާގެ ތުންފަތުގައި ދައިގަންނޭ ލައިތު ހިޔެއްނުކުރެއެވެ. އޭނާއަށް ތަދު އިޙްސާސްވެއެވެ. އެހެންނަމަވެސް ކަންޒާ ކުށްވެރިކޮށް ބަދަލު ހިފުމުގެ ގަސްދެއް އޭނާގެ ނެތެވެ. ހުރިހާ ވެސް ކުށަކީ އޭނާގެ ކުށްކަން ލައިތު ޤަބޫލުކުރެއެވެ.\n"ކެން..." ލައިތުގެ އަވަސްވެފައިވި ހިތް މަޑުވެ ނޭވާ ހަމައަކަށް އެޅުމުން ގޮވާލިއެވެ.\n"ވައި ވުޑް ޔޫ ޑޫ ދެޓް" ކެންޒާ ބުނެލިއެވެ. އަދިވެސް އެ ނަފްސަށް ލިބިފައިވާ ސިހުން ނުފިލާ ކަހަލައެވެ.\n"ސްޓޮޕް ކޯލިން ޔޯ ސެލްފް އަގްލީ، ސިލީ ގާލް. އީވަން ދި އަގްލިއަސްޓް އޮފް ޑަކް ޓާން އައުޓް ޓު ބީ މެޖެސްޓިކް ސްވޯން، ޓްރަސްޓް މީ ޕްލީޒް، ދިސް އަގްލީ ޑަކްލިން ފޭސް ވިލް ފޭޑް އަވޭ އިންޓު އިޓްސް އޯން ޔުނީކް ބިއުޓީ... އައި ޕްރޮމިސް، އައި ވިލް މޭކް ޔޫ ފީލް ބިއުޓިފުލް" ކުލުނުން ފުރިގެންވީ އޯގާތެރިކަމެއް ލައިތުގެ އަޑުގައި ވިއެވެ.\n"ނޮޓް އެވްރީ އަގްލީ ޑަކްލިން ކޭން ބިކަމް އަ ސްވޯން..." އިސްޖަހާލައިގެން އިނދެ ކެންޒާ ބުނެލިއެވެ.\n"ޔޫ ހޭވް ޓު ކިސް ދި ރިއަލް ފްރޮގް ޕްރިންސް، އެންޑް..." ލައިތު ބުނެލީ މާނަވީ ގޮތަކަށެވެ. އޭނާގެ ޖުމްލަ ކެންޒާ ފުރިހަމަކޮށްލަ ދިނީ ބޭއިޚްތިޔާރުގައެވެ.\n"ހީ ވިލް މޭކް ޔޫ ހިޒް ފޮރެވާ ޕްރިންސެ..." ކެންޒާގެ ދޫ ހަރަކާތްކުރީ އޭގެ އަމިއްލަ ޒާތުގައެވެ. ސިކުނޑީގައި ރައްކާކޮށްފައިވި ލަފުޒުތަކެއް އެ ދޫ ދެނެގަނެ ނަކަލު ކޮށްލިހެން ކެންޒާއަށް އިޙްސާސް ވިއެވެ. ވަގުތުން ދޫ ހިމޭންކޮށްލުމާއެކު ކެންޒާގެ ނަޒަރު ލައިތަށް ހުއްޓުނެވެ. ހުވަފެނީ ގޮތަކަށް އޭނާ ހިނިތުންވެލައިގެން ބަލަން އިނެވެ. އެ ހިނިތުންވުން ފަނޑުވީ ކެންޒާ މޫނު އަނބުރާލީމައެވެ.\nކެންޒާއަށް ދިން ކޮތަޅު ލައިތު ނެގިއެވެ. އޭގައި ހުރި ޗޮކުލެޓުތަކުން ޗޮކެލެޓެއް އޭނާ ކަނޑާލިއެވެ. ދާދި ކުޑަ ހިނދުކޮޅަކަށް ވިޔަސް ކެންޒާއަށް ލައިތަކީ ކާކުކަން އެނގިއްޖެކަމުގައި އޭނާ ހީކުރިއެވެ. ނަމަވެސް އެކަން ޔަގީންނުވީ ކެންޒާ މޫނު އަނބުރާލި ގޮތުންނެވެ. އަމިއްލަ ނަފްސާ އޭނާ ދެބަސްވާންފެށިއެވެ. ކެންޒާ ގާތު ހުރިހާ ވާހަކައެއް ކިޔައިދޭން އޭނާގެ ނަފްސު އެދެއެވެ. އެކަމާ ލައިތު ދެކޮޅު ހަދަނީއެވެ. އޭނާއަކީ ކާކުކަން ނުބުނެ ކެންޒާގެ ހިތް ފަތަޙަކުރުމުގެ އަޒުމެއްގައި ހުރީތީއެވެ.\n"ހިއާ!... އީޓް ދިސް" ލައިތު ބުންޏެވެ. ކެންޒާ ދެކޮޅެއް ނުހެދިއެވެ. ލައިތުއަށް ބަލާލާފައި ޗޮކުލެޓުގައި ހިފީއެވެ.\n"އައި ވޯންޓް ސޭ ސޮރީ، ސޮރީއޭ ބުންޏަސް، އިޓް ވޯންޓް މޭކް އެނީ ޑިފަރެންސް." ލައިތު ވާހަކަދައްކަން ފެށިއެވެ.\n"އަހަންނާއެއްކޮށް ވަގުތުކޮޅެއް ބޭނުންވީ އެހެންވެތަ؟" ކެންޒާ އަހާލިއެވެ.\n"ނޯ. ޔޫ... ޔޫ މޭކް މީ ޑޫ ދެޓް، އަދިވެސް ތަދުވޭ އެބަ" ލައިތު ބުންޏެވެ.\n"ޔޫ ޑިޒާވް އިޓް، ތުންފަތް އިރާނުލީ ޝުކުރުކޮށްބަލަ" ކެންޒާ ބުނެލިއެވެ. އޭނާ ވެސް މިހާރު އިނީ ގޮތަކަށް ހަމަޖެހިފައި ކަހަލައެވެ. ލައިތު މަޢާފަށް ނޭދޭނަމޭ ބުނީ ކީއްވެކަން އޭނާއަށް ނަގައިގަނެވުނެވެ. މަޢާފަށް އެދުނަސް އިހުގެ ހާލަތަށް އޭނާއަށް ރުޖޫޢަ ނުވެވޭނޭކަމީ މީ ރޭގަނޑު ފަދައިން އެނގި ޔަގީންވާ ކަމެކެވެ. މަދު ވަގުތުކޮޅަކަށް ނަމަވެސް އޭނާ ވެސް ހުރީ ލައިތަށް ފުރުޞަތު ދީގެންނެވެ. އެއީ ހެދުނު ގޯހެއްކަމެއް ނޫނީ ފުއްދުނީ ހިތުގެ އެދުމެއް ކަމެއް ޔަގީންކުރަން ކެންޒާ ނުކުޅެދުނެވެ. ކިތަންމެ ވާހަކައެއް ދެކޮޅަށް ދެއްކި ނަމަވެސް ކެންޒާއަށް ނޭނގޭ އިތުބާރެއް ލައިތަށް ކުރެވެއެވެ. ފަހަރެއްގައި އެއީ ހިތުގެ ޖަޒުބާތުގެ މައްޗަށް އޮތް އިތުބާރަކަށް ވެދާނެއެވެ.\n"ޝެއާ ވިތް މީ" ހީނލާފައި ލައިތު ބުންޏެވެ. ކެންޒާ އިޝާރާތްކޮށްލީ ލައިތު ގެންގުޅުނު ކޮތަޅަށެވެ.\n"ޕެންޑާ ތިކާ ޗޮކުލެޓު" ލައިތުގެ އެދުން ހާމަކުރިއެވެ.\n"މިއަކުނެތް ޝެއާކުރާހާ އެއްޗެއް" ކެންޒާ މިހެންބުނެ ޗޮކުލެޓު އެއްކޮށް އަނގަޔަށް ކޮށްޕާލައި ހުސް ކަރުދާސްގަނޑު ދައްކާލިއެވެ. އެކަން މަޖާވެގެން ލައިތު ހީނގަތެވެ.\nކެންޒާ ގެއަށް ލައިދެން އައި މަގުމަތީ ދެ ޒުވާނުންގެ މެދުގައި މާގިނަ ވާހަކައެއް ނުދައްކައެވެ. ކެންޒާގެ ގޭ ކުރިމަތީ ކާރު މަޑުކޮށްލިއެވެ. އޭނާ ފޭބުމުގެ ކުރިން ލައިތު ގޮވާލިއެވެ.\n"ގޭގައި އުޅެން ސޭފްތަ؟" ލައިތު އަހާލިއެވެ. ކެންޒާ ސުވާލުގެ ނަޒަރުން ބަލަން އިންނަން ފެށުމުން ލައިތު އަނެއްކާ ވެސް ވާހަކަދެއްކިއެވެ.\n"ލުކް!. އަހަންނަށް ވެސް ކަންކަން އެނގިދާނެއެއްނު... އަހަރެން ބޭނުމެއްނޫން ކެންއަށް އެއްވެސް ގޮތަކުން އަނިޔާ ލިބޭކަށް، އައި ވިލް ޕްރޮޓެކްޓް ޔޫ... ނޯ މެޓާ ވަޓް" ލައިތުގެ ވާހަކައިން ކެންޒާގެ މޫނުގައިވި ހައިރާންކަން ފިލައި ހިނގައްޖެއެވެ. އޭނާގެ ބައްޕަގެ ގޮތް ލައިތަށް ކޮންމެވެސް ގޮތަކުން އެނގެނީކަން ކެންޒާއަށް ޤަބޫލުކުރެވުނެވެ.\n"ތެންކިޔު... ބަޓް ޔޫ ޑޯންޓް ހޭވް ޓު" ކެންޒާ ހިނިތުންވުމެއް ބަދަލުކޮށްލިއެވެ.\n"ޔޫ ކޭން ސްޓޭ ވިތް މީ" ލައިތު ހުށަހެޅިއެވެ. ފަހަކަށް އައިސް ކެންޒާ އެނގުނީއްސުރެ އޭނާ ބޭނުންވީ ލޮލަށް ފެންނަ ހިސާބުގައި ކެންޒާ ބެހެއްޓުމަށެވެ. އޭނާއަށް ކެންޒާ ރައްކާތެރިކުރެވޭނީ އޭރުންކަމަށް ހީވާތީއެވެ.\n"ވެއިޓް..." ކެންޒާ ކާރުގެ ދޮރުފަތް ހުޅުވާލަން އުޅުމުން ލައިތު ތަޅުލިއެވެ.\n"ޕެންޑާ، ޗޫޒް މީ... ޕްލީޒް." ލައިތުގެ ދެލޮލުން އޭނާ އެކަމަށް އެދޭވަރު މިފަހަރު ކެންޒާއަށް ފެނުނެވެ. އެކަމަކު އެ އާދޭހުގެ އަސްލު ގުޅިފައިވީ ކޮންކަމަކާކަމެއް ކެންޒާއަކަށް ނޭނގުނެވެ. އޭނާ ރައްޓެހިވެގެން އުޅޭ ކުއްޖާގެ ބަދަލުގައި ލައިތު އެ އެދެނީ އޭނާ ޚިޔާރުކުރަންކަމެއް ކުޑަކޮށް ވެސް ކެންޒާގެ ހިތަކަށް ނާރައެވެ. އޭނާއަށް ހީވީ ލައިތު އެ އެދެނީ އެކުވެރިކަމަށް ހެންނެވެ.\n"ފައިން. ވީ ކެން ބީ ފްރެންޑްސް" ކެންޒާ ލޮލުތެރޭ ވަށައިގެން ކަޅި ހިންގާލުމާއެކު ބުނެލިއެވެ.\n"އައި ވޯންޓް މޯ..." ލައިތުގެ ހިތް ގޮވިއެވެ. ނަމަވެސް އޭނާ ހުރިހާކަމެއް އެއްފަހަރާ ދުލުން ހާމަކޮށްފިނަމަ ކެންޒާ އޭނާއާ ދުރަށް ފިލަން ދުވާނޭ ހީވަނީއެވެ.\n"އަހަރެން ގުޅާނަން" ލައިތު ބުނެލިއެވެ. އަދި ކާރުގެ ދޮރުތައް ހުޅުވިއެވެ.\n"ޑޯންޓް ޓްރައި ޑާޓީ ޓްރިކްސް އޮން މީ" ދޮރުފަތް ހުޅުވާލައި ކެންޒާ ނުކުތެވެ.\n"ނެކްސްޓް ޓައިމް... ކިއުޓް ޕެންޑާ!." ލައިތު ބުނެލިއެވެ.\nދޮރޯށިން ވަންނަން އައި ކެންޒާގެ ލޮލުގައި ކަމެއް އަޅައިގަތެވެ. އެގޭ މަގު ފެންނަ ގޮތަކަށް ހުޅަނގަށް ދިގަށް އޮތް މަގުގައި ސައިކަލު މަތީ މީހަކު މަޑުކޮށްލައިގެން އިނެވެ. ފޯނާ ކުޅެން އިންއިރު ފޯނުގެ އަލި އެމޫނަށް އެޅިފައި ހުރުމުން ޒުވާނެއްކަން އެނގެއެވެ. ކުރިން ފެނިފައިހުރި ވައްތަރެއް ނުޖަހައެވެ. ކެންޒާ ކާރުން ފޭބި ވަގުތު އެ ޒުވާނާ ބަލަން އިންހެން ހީވިއެވެ. ނަމަވެސް މިހާރު އޭނާ އިނީ ފޯނަށް ވަދެ ގެއްލިފައެވެ. ތަނެއްގައި މީހަކު އިނުމަކީ ޖެހިލުންވާންޖެހޭ ސަބަބެއްކަމުގައި ކެންޒާއަށް ވިސްނުނެވެ. ހުޅުވާލި ދޮރޯށިން އެތެރެއަށް އޭނާ ވަދެގެން އައީއެވެ. މިރޭ ވެސް ބައްޕަވީ ހިސާބެއް ވެސް ނޭނގެއެވެ. އެހެންވިޔަސް ބައްޕަގެ ފޯނަށް ގުޅާކަށް ކެންޒާ ބޭނުމެއްނުވިއެވެ.\n"ހާއި!... ކެން!... ކެންޒާ!..." ލޯގަނޑު ކުރިމަތީ ހުރެފައި ވާހަކަދެއްކި ޔާދިން ދެފަރާތަށް ބޯހޫރާލިއެވެ.\n"އައި އޭމް ޓޫ ނާވަސް، އިޓް ސައުންޑް ވިއާޑް" ޔާދިން ބުނެލިއެވެ. އޭނާ ލޯގަނޑު ކުރިމަތީގައި ހުރެ ފަރިތަ ކުރާތާ ދެގަޑިއިރު ފާއިތުވެއްޖެއެވެ. އަދިވެސް އޭނާ ބޭނުންވެގެން އުޅޭ ގޮތަކަށް އަޑާއި ރާގު ބަދަލުކުރެވޭ ގޮތެއް ނުވެއެވެ. ނުވާނެއޭ ކިޔާ ދޫކޮށްލުމަކީ ޔާދިންގެ ސިފައެއްނޫނެވެ. ފުންނޭވާއެއް ހަށިފުރާ ލުމަށްފަހު އެނދުއަރިމަތީ ހުރި ކަބަޑުގެ މަތިން ފެންތަށި ނެގިއެވެ. ކަރުތެރެ ތެތްމާލީ އަލުން ފަރިތަ ކުރަން ފަށާށެވެ.


Bangladesh'ge minivan kamuge baanee avahaara kohli officer 45...\nއިތުރު 12 މީހަކު ހިމެނޭ\nމަޖީދް އަތުލައިގަތީ ޑާކާއިން\nކ. މާލެ | 8 އޭޕްރިލް 2020 | ބުދަ 07:41 | 13,718\nމަޖީދް ހައްޔަރުކޮށްގެން ކޯޓަށް ގެންދަނީ - ޑާކާ ޓްރިބިއުން\nބަންގްލަދޭޝްގެ ކުރީގެ ބޮޑު ވަޒީރު ޝޭހް މުޖީބް ރަހުމާން އަވަހާރަކޮށްލުމުގައި އެންމެ އިސްކޮށް އުޅުނު ކަމަށް އިއުތިރާފްވެފައިވާ އަބްދުލް މަޖީދް، 20 އަހަރަށް ވުރެ ގިނަ އަހަރު ވަންދެން ފިލައިގެން އުޅެނިކޮށް އަތުލައިގަނެފިއެވެ.\nބަންގްލަދޭޝް އަށް މިނިވަންކަން ހޯދައިދިނުމަށް އިސްކޮށް އުޅުނު މުޖީބް އަވަހަރާ ކޮށްލާފައިވަނީ 1975 އަހަރުގައެވެ. އެމަނިކުފާނު އަވަހާރަ ކޮށްލުމުގައި ބައިވެރިވި އެ ގައުމުގެ އަސްކަރިއްޔާގެ އިސްވެރިޔާ މަޖީދް، 45 އަހަރު ފަހުން އަތުލައިގަނެފައިވަނީ އަންގާރަ ދުވަހުގެ ވަގުތެއްގައި ޑާކާގެ ފުލުހުންގެ ކައުންޓަ ޓެރަރިޒަމް އެންޑް ޓްރާންސްނޭޝަނަލް ކްރައިމް (ސީޓީސީސީ) ޔުނިޓުންނެވެ.\nސީޓީސީސީ ބުނީ، އޭނާ ހައްޔަރު ކޮށްފައިވަނީ ޑާކާގެ ގަބްޓޮލީ ގައި އޮޓޯ އެއްގައި ދަތުރު ކުރަމުން ދަނިކޮށް ކަމަށެވެ.\nޑާކާގެ ކޯޓަށް މަޖީދު ހާޒިރުކުރުމަށް ފަހު އޭނާ ޑާކާ ސެންޓްރަލް ޖަލަށް ވަނީ ގެންގޮސްފައެވެ. މުޖީބް އަވަހާރަކޮށްލުމުގައި ބައިވެރިވި އިތުރު 12 މީހަކު ހިމެނޭ ގޮތަށް މަރަން ހުކުމް ކޮށްފައިވަނިކޮށް މަޖީދު ވަނީ ފިލައިގެން ލީބިޔާ އަށް ގޮސްފައެވެ. އެއަށް ފަހު ޕާކިސްތާނުގައި އުޅުމަށް ފަހު ދާދި ފަހަކުން ޖެހެންދެން އޭނާ އުޅެމުން އައީ އިންޑިއާގައި ކަމަށް ރިޕޯޓްތައް ބުނެއެވެ. ކައުންޓަ ޓެރަރިޒަމްގެ އޮފިޝަލަކު ވިދާޅުވީ، މަޖީދު ބަންގްލަދޭޝް އަށް އެތެރެވެފައިވަނީ މާޗް މަހުގެ 26 ގައި ކަމަށެވެ. މަޖީދު ހައްޔަރު ކުރެވުމާއި އެކު ސަރުކާރުން ދަނީ އޭނާގެ ހުކުމް ތަންފީޒު ކުރުމުގެ މަސައްކަތް ކުރަމުންނެވެ.


Lanka gai dhin bomuge hamalaathakaa gulhey report parliament ah...\nލަންކާގައި ދިން ބޮމުގެ ހަމަލާތަކާ ގުޅޭ ރިޕޯޓް ޕާލިމެންޓަށް ހުށަހަޅައިފި\n2 ހަފްތާ,5ދުވަސް, 12 ގަޑި,7މިނެޓް, 46 ސިކުންތު ކުރިން 48013\nސްރީ ލަންކާގައި ދިން އީސްޓާ ސަންޑޭ ބޮމުގެ ހަމަލާއާ ގުޅޭ ގޮތުން ޕާލަމެންޓް ސިލެކްޓް ކޮމިޓީ (ޕީއެސްސީ) އިން ތައްޔާރުކުރި ފަހުގެ ރިޕޯޓް ޕާލަމެންޓަށް ހުށަހަޅައިފިއެވެ.\nރިޕޯޓް ހުށަހެޅީ ޕީއެސްސީގެ މެންބަރު ޖަޔަމްޕަތީ ވިކްރަމަރަތުނަ އެވެ. ޕީއެސްސީގެ ރިޕޯޓާ ގުޅިގެން އިދިކޮޅު މެންބަރު ދިނޭޝް ގުނަވަރުދަނާ ވަނީ ކަންބޮޑުވުން ފާޅުކޮށްފަ އެވެ. އޭނާ ވިދާޅުވީ ރިޕޯޓުގައި ވަނީ ބޮމުގެ ހަމަލާއާ އިދިކޮޅު މެންބަރުންނާ ގުޅުވައިފައި ކަމަށެވެ.\nގުނަވަރުދަނާ ވިދާޅުވީ ސްރީ ލަންކާ މުސްލިމް ކޮންގްރެސްގެ ލީޑަރު ރައޫފް ހަކީމަށް ތުހުމަތުތަކެއްކޮށް، ބޮމުގެ ހަމަލާގައި އިސްކޮށް އުޅުނު ޒަހަރާން ހާޝިމްއާ ރައޫފް ބައްދަލު ކުރެއްވި ކަމަށް ރިޕޯޓުގައި ލިޔެފައިވާ ކަމަށެވެ. ޕީއެސްސީގެ ތަހުގީގުގައި ވަރަށް ގިނަ ބަޔަކާ ވަނީ ސުވާލުކޮށްފަ އެވެ. އޭގެ ތެރޭގައި ރައީސް މައިތުރިޕާލާ ސިރިސޭނާ ވެސް ހިމެނިވަޑައިގަންނަވަ އެވެ.\nއީސްޓާ ބޮމުގެ ހަމަލާ އަލުން ތަހުގީގު ކުރުމަށް ރައީސް ސިރިސޭނާ މިދިޔަ މަހު ވަނީ އަންގަވައިފަ އެވެ. ބޮމުގެ ހަމަލާ އަލުން ތަހުގީގު ކުރަން ސިރިސޭނާ އެންގެވީ ޕާލަމެންޓާއި ފުލުހުންގެ ތަހުގީގު ވަކިފަރާތަކަށް ނުޖެހި ކުރިއަށް ގެންދެވިދާނެކަމާ މެދު ބައެއް ފަރާތްތަކުން ސުވާލު އުފެއްދުމުންނެވެ.\nއެޕްރީލް 21 ވަނަ ދުވަހު ކޮލަމްބޯގެ ތިން ފައްޅިއަކާއި ލަގްޒަރީ ހޮޓާތަކަށް އަމިއްލަ އަށް މަރުވެގެން ހަމަލާ ދިން ކަމަށް ސަރުކާރުން ބުނަނީ ނޭޝަނަލް ތައުހީދު ޖަމާއަތް (އެންޓީޖޭ) އިން ކަމަށެވެ. އެ ހަމަލާގެ ޒިންމާ ވަނީ އިސްލާމިކް ސްޓޭޓް (އައިއެސް) އިން ވެސް އުފުލައިފަ އެވެ.\nއިންޓަލިޖެންސް ރިޕޯޓްތަކާ ގުޅިގެން ސީރިއަސް ގޮތެއްގައި އަމަލު ކުރައްވާފައި ނުވާތީ ލަންކާގެ ޑިފެންސް މިނިސްޓަރު ކަމާއި ލޯ އެންޑް އޯޑާ މިނިސްޓަރުކަން ކުރައްވާ ސިރިސޭނާ އަށް ވެސް ވަނީ ފާޑުކިޔުންތައް އަމާޒުކޮށްފަ އެވެ.\nބޮމުގެ ހަމަލާގައި 258 މީހުން މަރުވި އެވެ. އޭގެ ތެރޭގައި ބިދޭސީ 45 މީހުން ވެސް ހިމެނެ އެވެ.\n2 ގަޑި ކުރިން90\nބާބްރީ މިސްކިތުގެ ދިފާއުގައި އަޑު އުފުލާ މީހުންނާމެދު އިންޑިއާ ފުލުހުން ފިޔަވަޅު އަޅަނީ\n1 ދުވަސް ކުރިން 15 0\nޝީ ޖިންޕިންގް ބްރެޒިލް އާއި ގްރީސްއަށް ވަޑައިގަންނަވަން ނިންމަވައިފި\n3 ދުވަސް ކުރިން 24 0\nއިރާޤުގައި ކާފިއު އިޢުލާން ކޮށްފި\n2 ހަފްތާ ކުރިން 37 0


މައިދައިތަ | Vaahaka މައިދައިތަ – Vaahaka\n38k 38 2\tMarch 8, 2018\nމައިދަތައިންގެ އުޅެނީ ހަތަރު ވައްތަރެކެވެ.\nހިތުން ވެސް ހެޔޮ، ބޭރުފުށުންވެސް ހެޔޮ މައިދައިތައިން\nހިތުން ހެޔޮ ވެފަ، ބޭރުފުށުން މާ ބޮޑު ކަމެއް ނުދައްކާ މައިދައިތައިން\nހިތުން ގޯސް، ބޭރު ފުށުން ހެޔޮ މައިދައިތައިން\nހިތުން ގޯސް، ބޭރު ފުށުން އަދި އެއަށްވުރެ ގޯސް މައިދައިތައިން\nއަހަރެންނާ ދިމާވީ މި ހަތަރު ވައްތަރު ތެރެއިން އެންމެ ފަހު ވައްތަރާއެވެ. ކައިވެނި ކުރުމުގެ ކުރިން ހީވަނީ ދުނިޔެ ރަން ވެގެން އުޅުނު މީހެއް ހެންނެވެ. އަހަރެން ފެނުނަސް ދަތް ޕިލަ ބަންދު ނުވެއެވެ. ރަށު މީހުން ކައިރީ އަހަރެންގެ ހެޔޮ ވާހަކަ ދައްކަމުން ދުވީ ދެ އިރު ދެ ދަޅައަށް ކިޔާ ތަސްބީހައެއް ހެންނެވެ. އެކަމަކު ކައިވެނި ކޮށްގެން ގެއަށް ވެއްދުމަށްފަހު މުޅި އުދަރެސް ބަދަލުކޮށްލައިފިއެވެ. މި ވާހަކައަކީ އަހަރެންގެ މައިދައިތަގެ ކުޅިވަރު ބަދަލު ވެގެން ދިޔަ ގޮތުގެ ވާހަކައެވެ. އަލަށް ކައިވެނި ކުރަން އުޅޭ ކުދިންނަށް އަހަރެންގެ ފަރާތުން ދޭ ނަސޭހަތެކެވެ. ނޫނީ ހާލަތުގެ ގޮތުން އިންޒާރެކެވެ.\nއަހަރެންގެ މައިދައިތަ އަސްމާ އަކީ ހިންދީ ސިލްސިލާތައް ބަލާ އެއިން އެތަކެއް އުކުޅެއް ދަސްކޮށްގެން ހުރި ފިސާރި އަންހެނެކެވެ. ހުރި ހަމައެކަނި ފިރިހެން ދަރި ރަސްކަލެއް ހެން ބަލާ، ބޮޑުކޮށް އެ ސޮރު ކައިވެނިކޮށްގެން ގެނައި ކުއްޖާ ހެދީ ގޭގެ ބާނދީ އަކަށެވެ. މައިދައިތައިންނަކީ ނިކަން ދެއްކުން ތެރި ބައެކެވެ. ކައިވެނީގެ ކުރިން އަހަރެންގެ ފިރިމީހާ އުޑުން ތަރި ބާލާ ހެދި އިރު އޭނާގެ މަންމަ ދަރެއް ތަން ދުލެއް ނުކުރެއެވެ. އަހަރެން އެގެއަށް ދާ ކޮންމެ ފަހަރަކު ހީވަނީ ރަތް ދޫލަ އަޅާފައިވާ ގަނޑުވަރަކަށް ގެންދާހެންނެވެ. ސުފުރާ މަތިން ނުފެންނަ ބާވަތެއް ނުހުންނާނެއެވެ. އަމިއްލަ މަންމަ އަހަރެންނާ ދޭތެރޭ ނުހިތާހާ ގާތްކޮށް ހިތިއެވެ. ލޮލުގައި އަނދުން އަޅުވައި ދެއްކުނު ހާ ދަޅައެއް ދައްކައި ކައިވެނިކޮށްގެން ގެނައި ދުވަސް ނޫން ޖެހިގެން އައި ދުވަހުގެ އިރު އެރި އިރު ކުޅިގަނޑު އޮތީ ބަދަލު ވެފައެވެ.\nހެނދުނު އިރު ނާރަނީސް ދޮރުގައި ތަޅަން ފަށައިފިއެވެ. އެއް ލޯ އުނގުޅަމުން އަހަރެން ގަޔަށް ދޫ ހެދުމެއް މަހާލުމަށްފަހު ދޮރު ހުޅުވާލީމެވެ. އެވަގުތު މައިދައިތަ ގެ މޫނުގެ ކުލަވަރު ހުރި ގޮތުން ވެސް ކަމެއް ގޯސް ވެއްޖެކަން އަހަރެންނަށް އެނގުނެވެ. ފުރަތަމަ ވެސް ކޮށްލީ އަމުރެކެވެ. ތިމަންނަގެ ދަރި އެހާ ލަސްވަންދެން ސައި ނުބޮއެއް ނުހުންނާނެޔޯލައެވެ. އަހަރެން އަވަސް އަަވަހަށް ފާޚާނާއަށް ވަދެ ތާޒާ ވެލައިގެން ބަދިގެ އާ ވީ ފަރާތަށް ދިޔައީމެވެ. ދުވަހުގެ ހެނދުނުގެ ނާސްތާ ތައްޔާރުކޮށް ނިމުމުން އަތުވެއްޖެއެވެ. ހުރިހާ ތައްޓެއް ގެ މަތި ހިއްލާ ބަލަމުން ދިޔައީ މަސްތުވާ ތަކެއްޗަށް ފާސްކުރާ ފުލުހެއް ހެންނެވެ.\nއަހަރެން ހުރީ ވާއެއް ނުވާއެއް ނޭނގިފައެވެ. މައިދައިތަގެ މި ސިފަތަކެއް އަހަރެންނަށް ދުވަހަކުވެސް ފެނިފައެއް ނުވެއެވެ. އަހަރެންގެ މަންމަ ބުނެ އުޅުނެވެ. ދޮން އައިސަ ގޯތި އަސްމާ އަކީ ނިކަން ޒީލަ ގަދަ އަންހެނެކެވެ. މުޅި ރަށުތެރޭ މީހުންގެ ވާހަކަ ދައްކަމުން ދުވަމުންދާ މީހެކެވެ. އަހަރެން ޤަބޫލެެއް ނުކުރީމެވެ. އަހަރެންނަކީ ބަޔަކު ދައްކާހާ ވާހަކައެއް ހެއްކަކާ ނުލާ ޤަބޫލު ކުރާ މީހެއް ނޫނެވެ. މިއަދު މިއޮތީ ކަނޑޫގަނޑުގެ ހިތި ފިލުވަން ޖެހިފައެވެ.\nމުޅި ދުވަސް ހޭދަވީ މައިދައިތަގެ ނުރުހުމުގެ ބަސްތަކާ ހަނގުރާމަ ކުރުމުގައެވެ. އަހަރެންގެ ފިރިމީހާ ގާތުގައިވެސް މި ވާހަކަ ހިއްސާ ކުރީމެވެ. މައިދައިތައަށް ވެގެން އުޅޭ ގޮތަކާ މެދު އަހަރެން ހުރީ ވަރަށް ކަންބޮޑު ވެފައެވެ. ފިރިމީހާގެ ޖަވާބު އަހަރެންގެ ހިތް ނުތަނަވަސް ކަން އިތުރުކުރުވިއެވެ. އަހަރެންގެ ފަރާތުން މަންމަ ހިތް ހަމަ ނުޖެހޭ ކަމެއް ފެންނަނީ ކަންނޭނގެއެވެ. އެހެން ވާނީ ވަކި ކިހިނެތް ހެއްޔެވެ؟ ކައިވެނިކޮށްގެން އަދި އެއް ދުވަސް ނުވެއެވެ.\nދުވަސްތައް ފާއިތު ވަމުން ދިޔަ ވަރަކަށް މައިދައިތަގެ އަސްލު ކުލަވަރު ދިޔައީ ދައްކަމުންނެވެ. އަަހަރެންގެ ފިރިމީހާ އަކީ ކައިރި ރިސޯޓެއްގައި މަސައްކަތް ކުރާ މީހެއް ކަމުން ރަށަށް އަންނަނީ ހަފްތާއަކު ދެ ދުވަހުއެވެ. އެހެންކަމުން ގޭގައި އުޅެނީ އަހަރެންނާ، މައިދައިތަ އެކަންޏެވެ. ދަނޑިވަޅުގެ ބޭނުން މައިދައިތަ ހިފަމުން ދިޔައީ އަހަރެން ހީވެސް ނުކުރާ ކަހަލަ ގޮތަކަށެވެ. މައިދައިތަގެ އެކުވެރި އެފުރާ އަންހެނުން ގުޑުގުޑާ ދަމަން އަންނަ މައިޒާނަކަށް ގޭގެ ފެންޑާ ހަަދައިފިއެވެ. މޫޑުގެ ގޮތުން އަހަރެން ބައެއްފަހަރު ވެއިޓަރެއް ހެން މަސައްކަތް ކުރަން ޖައްސައެވެ. އަނެއްބައި ފަހަރު އަންނަ މެހެމާނުން މުނިފޫހި ފިލުވަން ބަހައްޓާފައި ހުންނަ ޖޯކަރަކަށް ހަދައެވެެ. ނުނިކުންނަން ކޮޓަރީގައި އޮތަސް ދޮރު ވެއްޓޭ ވަރަށް ތަޅައެވެ. ބޮލަށް ނުކުޅަދާނަ ވެގެން ނިކުންނަނީއެވެ. މައިދައިތަ ދެކެ އަންނަން ފެށި ރުޅި ފިރިމީހާއަށް ބޭލެން ފަށައިފިއެވެ. މުޅި ދުވާލު މަސައްކަތް ކޮށް އަހަރެންނާ ވާހަކަ ދައްކާލަން ގުޅާ ކޮންމެ ފަހަރަކު އިވެން ފެށީ އަހަރެންގެ ޝަކުވާ ތަކެވެ. މިކަމަކާ ހުރެ ގުޅުން ވެސް މަދު ކޮށްފިއެވެ. އަހަރެމެން ދެމަފިރިންގެ ގުޅުމަކަށް އަސަރު ކުރަމުން ދާ ދިޔުން އަހަރެންނަށް ކަމަކު ނުދިޔައެވެ. އެހެންކަމުން މައިދައިތަގެ ޖެއްސުންތަކަށް ހަނު ނުހުރުމަށް އަޒުމް ކަނޑައެޅީމެވެ.\nބުރާސްފަތި ދުވަހުގެ ހަވީރު އަހަރެންގެ ފިރިމީހާ ގެއަށް އައުމުން ދިމާވެގެން އުޅޭ ކަންތައްގަނޑުގެ ވާހަކަ ކިޔައިދިނީމެވެ. ވާހަަކައެއް ބުނަން ހެއްޔެވެ؟ ދަރި ދޮންފުތު ވެގެން އުޅެނީ މައިން އެކަންޏެއް ނޫނެވެ. ފިރިހެން ދަރިންނަށްވެސް އެވެރިންގެ މައިން ވަކި ރަނިންނަށް ވުރެ ދެރައެއް ނުވާނެއެވެ. މައިންގެ ފަރާތުން ގޯހެއް ނުފެންނާނެއެވެ. ގޯސް ވާނީ އަންހެން ކުއްޖާއެވެ. މިކަން އެ ދުވަހު އަހަރެންނަށް ވަރަށް ރަނގަޅަށްވެސް އެނގިއްޖެއެވެ. އެހެންކަމުން ފިރިމީހާގެ ފަރާތުން މިކަމަށް ހައްލެއް ހޯދަން ކުރި މަސައްކަތް ހުއްޓާލީމެވެ. ފޫ ނެތް ފަޔަކަށް ފެންފުރަން ބޭނުން ނުވާތީއެވެ.\nއެރޭ ހަތަރުދަމު ވަރަށް ވިސްނުމަށްފަހު ގޮތެއް ނިންމީމެވެ. އަމަލުން އަހަރެންގެ ފިރިމީހާއަށް މައިދައިތަގެ އަސްލު ކުލަވަރު ދައްކާށެވެ. އެ ނޫން ގޮތަކަށް އަހަރެންގެ ބަހެއް މަޔަކާ ދެކޮޅަށް ޤަބޫލެއް ނުކުރާނެއެވެ. ތި ހިންދީ ސިލްސިލާތަށް ބަލާ އުޅެނީ މައިދައިތަ އެކަންޏެއް ނޫނެވެ. އަހަރެންވެސް ތިޔަ ކުމްކުމް އާ ކަސޯޓީ ހިތު ދަހެވެ. ބަހެއް ނުބުނެ ހުންނާތީ މީ ދެރަ މީހެކޭ ހީ ނުކުރާށެވެ. އަހަރެންގެ ހިތުގައި އަނދަމުން ދިޔަ އަލިފާނުގެ ހޫނުން ޖެހިގެން އޮތް ކޮޓަރީގައި އޮތް މައިދައިތަގެ ހިލަ ހިތް ވިރޭނެނަމައެވެ.\nފަތިހުގެ އިރާއެކު އަހަރެން ހުރީ ބަދިގޭގައެވެ. ހެނދުނުގެ ނާސްތާ ތައްޔާރު ކުރީ ދުވަހަކުވެސް ނުކުރާހާ ފުރިމައަށެވެ. މައިދައިތަ މިހާރު އޮންނާނީ ފަތިސް ނަމާދުކުރުމަށްފަހު ނިދަން އޮތް ގޮތަށް ނުހޭލައެވެ. ދަނޑިވަޅުގެ ބޭނުން ހިފާ އާންމުކޮށް މައިދައިތަ ކުރާ ހުރިހާ ކަމެއް ކޮށް ނިންމާލީމެވެ. މައިދައިތަ ތެދުވަންނަ ގަޑިއާ ދިމާކޮށް ފިިރިމީހާއަށް ގޮވާ ތެދުކުރުވީމެވެ. ހެނދުނު ސައިބޮއިގެން ތުނޑިއާވީ ކޮޅަށް ދާށޭ ކިޔާފައެވެ. އަހަރެންގެ އަސްލު މަޤްސަދަކީ އެއީ އެއް ނޫނެވެ.\nއެހެން ދުވަސްތަކޭ އެއްގޮތަށް ދޮރުގައި ތަޅާ އަޑު ގޭތެރެއިން އިވިގެން ދާނެއެވެ. ތަފާތަކީ މިއަދު ދޮރުގައި ތަޅަން ހުރީ އަހަރެން ކަމެވެ. ފުސް މޫނާއެކު ނިކުތީ މައިދައިތައެވ.ެ ސައި ތައްޔާރޭ ކިޔާ މާގިނަ ވާހަކަތަކެއް ނުދައްކަ އަހަރެން ހިނގައިގަތީމެވެ. ސިހިފަައި ހުރި މައިދައިތަގެ މޫނުގެ ކުލަވަރުން އަހަރެން ގާތަށް ހިނި ވެސް އައެވެ. އަހަރެންގެ ޕްލޭން ފެށިގެން މިދަޔައީ ހީކުރި ވަރަށް ވުރެ ރަނގަޅަށެވެ.\nސުފުރާ މަތީ މައިދައިތަގެ ވާހަކަ މަދެވެ. އަހަރެންގެ ފިރިމީހާ އެއްޗެކޭ ބުނެފިއްޔާ ނޫނީ ޖަވާބެއް ނުދެއެވެ. ވައްކަޅިން އަހަރެންނާ ދިމާލަށް ބަލަމުން ދިޔަ ކަން އަހަންނަށް މާ ރަނގަޅަަށް ވެސް އެނގެއެވެ. އެއާ ޚިލާފަށް އަހަރެންގެ މޫނުމަތިން މައިދައިތަ އަށް ދައްކަމުންދިޔައީ ހިތްހެޔޮ ހިނިތުންވުން ތަކެވެ. ކައި ނިމުމުން އެންމެ ފުރަތަމަވެސް ބަދިގެއިން ނިކުތީ މައިދައިތައެވެ. އަހަރެންގެ ޕްލޭން އާ ދެކޮޅަށް ކަމެއް ރާވަން ކަން އަހަންނަށް ޔަޤީނެވެ. ނަމަވެސް މިއަދަކު އަހަރެން ފަހެއް ނުޖެހޭނަމެވެ. ފިރިމީހާއަށް އޭނާގެ މައިމީހާގެ ކުލަވަރު ދައްކާފައި ނޫނީ ދުލެއް ނުކުރާނަމެވެ. ލައްކަ ކެތް ކުރެވިއްޖެތާއެވެ. އިނދެގެން އަހަރެންވެސް އައީ ކިހާ ފޮނި ހުވަފެންތަކަކާއެކު ހެއްޔެވެ؟ މައިދައިތަ ދެކެ އަހަރެންވީ އަމިއްލަ މައިމީހާ ދެކެ ވާ ލޯތްބެވެ. މިއަދާ ހަމައަށްވެސް ކުރިމަތީ ޗުއްޕުވެސް ނުބުނަމެވެ. ބުނި ކޮންމެ ކަމެއް ކޮށްދިނީމެވެ. އަހަރެންނަށް މަލާމާތް ކޮށް އަމިއްލަ އެކުވެރިން ކައިރީ ކީ ބައިތުތައް ހަނދާނުން ނުފިލައެވެ. ދެން މިކަން ކުރިއަށް ގެންދެވޭ ކަށް ނެތެވެ. އަހަރެންނަށް މުހިންމީ މައިދައިތަގެ ތަމްސީލުތަކަށް ވުރެ އަހަރެންގެ ކައިވެނީގެ ގުޅުމެވެ. އެ ގުޅުން ހީނަރު ކުރުވާ ކޮންމެ ކަމެއް ހުއްޓުވަން އަހަރެން މި ހުރީ ތައްޔާރަށެވެ. އެއީ މައިދައިތައެއް ކަމަކު ހެވެވެ.\nމައިދައިތަގެ މޮޅު ޕްލޭނަށް ވީ އަހަރެންނާ ބެހޭގޮތުން ދޮގުތަކެއް ހަދާ ފިރިމީހާ ގާތު ކުޓުވުމެވެ. އަހަރެންގެ ކަންނެތް ވާހަކައެވެ. މަންމަ އަށް އަޅާނުލާ ވާހަކައެވެ. މަންމަގެ ރަހުމަތްތެރިން ކުރިމަތީ ކަމޭނުހިތާ ވާހަކައެވެ. ހެނދުނު ހޭލަނީ މެންދުރު ވީމަޔޯލައެވެ. އަބަދު ފެންނަނީ ފޯނުގެ އަވާގައި ޖެހި އިންނަ ތަނެވެ. މިހެން ގޮސް އަހަރެންގެ ފަރާތުން ނުފެންނަހާ ކަމެއްގެ ވާހަަކަ ފައްޗަކަށް އަމުނާލައިފިއެވެ.\nމައިދައިތގެ ދަރިއަށް ލިބިފައި ހުރީ އެ ސޮރުގެ ބައްޕަގެ އުޅުން ކަމާމެދު އަހަރެން ޝައްކެއް ނުކުރަމެވެ. ރުންކުރު މީހަކާ އަަހަރެން ކަހަލަ ބޯހަރު މީހަކު ކައިވެނި ކުރާނެހެއްޔެވެ؟ މައިދައިތަ ހީކުރީ އޭނާގެ ދަރިފުޅު އަހަރެންނަށް އަހަރެންގެ ހައިސިއްޔަތު ކިޔައިދޭނެކަމަށެވެ. ނަމަވެސް ކަންތައްވީ އެހެންނެއް ނޫނެވެ. ފިރިމީހާގެ އަމިއްލަ ޕްލޭނެއް އޮތީއެވެ. އެއީ އަހަރެންނަށް ވެސް ނޭނގޭ، މައިދައިތަ އަށް ވެސް ނޭނގޭ ޕްލޭނެކެވެ. ބޭރަށް ޖެހިލާށޭ ކިޔާ އޭނާ ނިކުތެވެ. އޭރު މައިދައިތަ އާ އަހަރެން އިނީ ފެންޑާގައެވެ. ދެމީހުންނަށެ ވެސް ނޭނގި އަހަރެންގެ ފިރިމީހާ ގޭގެ އަނެއް ފަރާތުން އައިސް ހުރީ ކަނެއްގައި އަހަރެމެންގެ ވާހަކަ އަޑުއަހާށެވެ.\nމައިދައިތަ ގެ މައިތިރި ވެފައިހުރި އަނގަ އަލިފާން ފަރުބަދައެއްހެން ގޮވައިގެން ދިޔައެވެ. ހޫނު ކަނިތަކެއް ފަދަ ބަސްތައް އަހަރެންނާ ދިމާލަށް އަމާޒުވަމުން ދިޔައިރު އަހަރެން ހުރީ ހަނެވެ. ވަރަށް ގަދަ ހަދާލާފައި މަޑުން ނުހުންނާނަމޭ ބުންޏަސް މައިދައިތައަށް އަހަރެން ޤަދަރު ކުރަމެވެ. ކުރިމަތީ އެއްޗެކޭ ކިޔާކަށް އަހަރެންގެ ޒަމީރު ތަނެއް ނުދެއެވެ. އެދުވަހު އެނގިގެން ދިޔައީ އަދި ކުރިން ދުވަހަކުވެސް އެނގިފައި ނުވާ ކަންތަކެކެވެ.\nހުރި ހަމައެކަނި ދަރިފުޅު ކައިވެނިކޮށްގެން ގެނައީ ބޭނުންވާ އާއިލާއެއްގެ ބޭނުންވާ ކުއްޖަކާއެއް ނޫނެވެ. މައިދައިތަ ބޭނުންވީ އެންމެ ގާތް ރަހުމަތްތެރިޔާ ޚަދީޖާ ގެ ހަގު ދަރި ޝުރުފާ އާ އަހަރެންގެ ފިރިމީހާ ކައިވެނި ކުރާށެވެ. ނަމަވެސް ދަރިފުޅު އަމިއްލައަށް ހޮވައިގެން ގެނައި ކުއްޖާއާ މެދު ރުޅިވެރިކަން ދައްކައިފިއްޔާ ދަރީގެ ނުރުހުމާ ކުރިމަތިލާން ޖެހިދާނެތީ އަޅާނުލީއެވެ. ކައިވެނި ކޮށްގެން އައިސް ހުންނާނީ މައިދައިތަގެ ތައްޕާހުގައި ތާއެވެ. ބޭނުން ގޮތެއް ހަދާލެވޭނެއެވެ. މަންމަ ދަނބިދަރިއަށް ރަނގަޅު ވަރު ވަނީ ކުރިން ދަރިފުޅަށް ދައްކާފައެވެ. ދެން އެ މަންޖެ އެއްޗެކޭ ބުންޏެއް ކަމަކު ދަރިއެއް ޤަބޫލެއް ނުކުރާނެއެވެ. ދުވަސް ގަނޑަކަށް ފަހު ނުކުޅަދާނަ ވެގެން އަމިއްލައަށް ވަރިވެގެން ގޮސްދާނެއެވެ. ދަރިފުޅު ދެރަ ވާނެއެވެ. ނަމަވެސް ޝުރުފާ އައިސް ޒަޚަމްތަކުގައި މަލަން އަޅައި ދޭނެއެވެ. އެންމެ ފަހުން ކައިވެނި ކުރެވޭނީ މައިދައިތަ ބޭނުންވާ ކުއްޖާއާއެވެ. އޭރުން މި ސަކަރާތުގެ ބޭނުމެއް ނޯންނާނެއެވެ. އޭރުން ހިތާ އެއްވަރަށް ބޭރު ފުށް ވެސް ހެޔޮ ވާނެއެވެ. ގޯހީ ޖެހުނު ދަނބި ދަރިއެއްްގެ ޒާތުންނެވެ.\nމައިދަައިތަގެ ޕްލޭން ވަރަށް ވެސް ފުރިހަމައެވެ. އަހަރެން ހުރީ ބުނާނެ އެއްޗެއްް ނޭނގިފައެވެ. އަނގަ ހުޅުވާ ލައްޕަމުން ދިޔައީ އަރު ތެރޭން އަޑު ނައިސްގެންނެވެ. ހުޅުވާލި އަނގައިން އިވިގެން ދިޔައީ އަހަރެންގެ އަޑެއް ނޫނެވެ. އަހަރެންގެ ފިރިމީހާގެ އަޑެވެ. ގޭތެރެއަށް ވަދެގެން އައި އިރު މޫނުމަތިން ފެންނަމުން ދިޔަ އިހުސާސް ތައް ބައިވަރެވެ. ފިރިމީހާ މާ ގިނަ ވާހަކައެއް ދައްކާކަށް ނުހަދައެވެ. އެންގީ ދެމީހުން ގެއިން ނިކުމެގެން ދާ ވާހަކައެވެ. މަންމަ ކައިރީ އުޅެވެން ނެތް ވާހަކައެވެ. މިހުރިހާ ކަމަކަށްފަހު ވެސް މަންމައާ މެދު ހިތުގައި އެއްވެސް ނުރުހުންތެރިކަމެއް ނެތްވާހަކައެވެ. މަންމަގެ އުޅުން ބަދަލުވާނެކަމުގެ ހެކި ދެއްކި ދުވަހަކުން ގެއަށް އަނބުރާ އަންނާނެ ވާހަކައެވެ. އެނޫން ގޮތަކަށް އަނބިމީހާއަށް މިފަދަ އަނިޔާއެއް ދޭން ބޭނުން ނުވާ ވާހަކަ ބުނެލިއެވެ. އަނބިމީހާގެ މައްޗަށް ވެސް ވާޖިބުތަކެއް ވާކަމާއި އެކަންތަކަށް ފުރަގަސް ދެވެން ނެތް ވާހަކަ އެންގިއެވެ.\nފިރިމީހާގެ ނިންމުމަށް ދެކޮޅު ހެދީ އަހަރެންނެވެ. މައިދައިތަގެ ލޮލުން ވެއްޓުނު ކަރުނައިގެ ސަބަބުންނެވެ. ދިރިއުޅުމުގެ ބޮޑު ބައެއް ހޭދަކުރީ ހުރި ހަމައެކަނި ދަރިފުޅުގެ ހައްގުގައެވެ. ބޭނުންހާ އެއްޗެއް ދީ ދެވުނުހާ ލޯތްބެއް ދީގެން ބަލާ ބޮޑުކުރިއެވެ. އަމިއްލައަށް ލޯބިވެރިއަކު ހޯދާ ކައިވެނީގެ ގޮތުން ގުޅެން ނިންމި ނިންމުމަށް ދެކޮޅު ނުހެދީ ދަރިފުޅުގެ އުފަލަށްޓަކައެވެ. މައިދައިތަގެ އުޅުން އަހަރެންނާ ދޭތެރޭ ކިތަންމެ ގޯސް ވިޔަސް އެކަނި މާ އެކަނި އުޅެން އެ މައިމީހާ ދޫކޮށްލާ ގޮސް އަހަރެންނަަކަށް އުފަލަކު ނޫޅެވޭނެއެވެ. އަހަރެންގެ ފިރިމީހާ އަށް އަދި އަމުދުން ނޫޅެވޭނެއެވެ.\nމައިދައިތަ ބޭނުންވި ކުއްޖާއަށް ނުވީތީ އަހަރެން މައާފަށް އެދުނީމެވެ. އެއީ އަހަރެން މައާފަށް އެދެން ޖެހޭ ވަރު ކަމަކަށް ނުވިނަމަސް ކޮންމެވެސް ހިސާބަކުން މައިދައިތަ އާ ދެކޮޅަށް ހިތުގައި އުފެދެން ފެށި ނަފްރަތާމެދު އަހަރެން ލަދުވެތި ވަމެވެ. މައިދަތަގެ އުޅުމަށް އެ ނަފްރަތު ކިތަންމެ ޖާއިޒުވިޔަސް އެއީ އަހަރެންގެ ދެވަނަ މަންމަ ކަމުގައި ހަނދާން ނެތުނީ ކިހިނެއް ހެއްޔެވެ؟ އަހަރެންގެ މަންމަ ދިން އިންޒާރުތައް ހަނދާން ނެތުނީ ކިހިނެއްޔެވެ؟ ކައިވެންޏަށް ފަހު ފިރިމީހާގެ އާއިލާ އަކީ ތިމާގެވެސް އަމިއްލަ އާއިލާއެވެ. ފިރިމީހާގެ މަންމަ އަކީ ތިމާގެ ވެސް މަންމަ އެވެ. އަމިއްލަ ލެޔަށް ކުރާ ޤަދަރު އެމީހުންނަށް ހައްްގެވެ.\nމައިދައިތަ އަހަރެންގެ ކިބައިން މައާފަށް އެދުނެވެ. އަހަރެން މަޢާފް ކުރީމެވެ. އަހަރެންނާ މެދު ކަންތައް ކުރެވުނު ގޮތާމެދު ލަދުވެތިވާ ވާހަކަ ބުންޏެވެ. އެހެން ކަންތައް ކުރީ އެންމެ ގާތް އެކުވެރިޔާގެ ބާރުން ކަމުގައިވެސް ބުންޏެވެ. އަހަރެންގެ ފިރިމީހާ އޭނާގެ މަންމަ އަށް މައާފް ކުރިއެވެ. އަދި ދެން އެފަދަ އަމަލެއް ނުފެންނާނެ ކަމަށް އުއްމީދުކުރާ ވާހަކަ ބުނެ މައްސަލަ ނިންމާލިއެވެ.\nއަހަރެންގެ ދިރިއުޅުމަށް ދެން އައީ ބަހާރު މޫސުމެކެވެ. މައިދައިތަ އާ އެއްބައިވުމުން ލިބޭ އުފާވެރިކަމަކީ ބަޔާންކުރަން ދަތި އުފަލެކެވެ. ކޮންމެ ކަމެއްގައި އެހީވެއެވެ. އަހަރެންގެ ވާހަކަތައް ހިއްސާ ކުރެވެއެވެ. ގެއަށް ގެނައި ރަހުމަތް ތެރިން މިހާރަކު ނުގެނެއެވެ. ދިރިއުޅުމުގައި ދިމާވެފައި ހުރި މަޖާ ވާހަކަތައް އަހަރެންނަށް ކިޔައިދީ އެ ސަކަރާތުގައި އަހަރެން ބައިވެރި ކުރުވައެވެ. މައިދައިތަގެ މުޅި އުޅުން ބަދަލުވެއްޖެއެވެ. ބަދަލު ނުވަނީ އެންމެ ކަމެކެވެ.\nހެނދުނު ހެނދުނާ ދޮރުގައި ތެޅުމެވެ.\nހެއުއެދޭ December 3, 2017\nހީވަނީ ހަމަ ހިންދީ ޑްރާމާއެއްހެން. އެކަމަކުވެސް ވާހަކަ ވަރަށް ރީތި އިނގޭ! ކީޕް އަޕް ދަ ގުޑް ވާރކް.\nމުނާ December 3, 2017\nގެނެސްދީފަ އިން ގޮތް ވަރަށް ސަޅި. މަފަކީރު 18 އަހަރު މިވަނީ ތިސަކަރާތެއްގަ އުޅޭތާ\n💕މާޟާ💕 June 24, 2021\nކަސޯޓީ December 5, 2017\nދަނބިދަރި އެއް ނޫން.... ޅީދަރި..އޯކޭ\nއައިޝ December 8, 2017\nއަހަރެންގެ ލައިފް ހަމަ.\nއުލް March 8, 2018\nމަ January 23, 2018\nމަ March 8, 2018\n"ކައިވެނީގެ ކުރިން އަހަރެންގެ ފިރިމީހާ"\nކައިވެނީގެ ކުރިން ފިރިއަކު ނުހުންނާނެ. ކައިވެނީގެ ކުރިން ވަރިކުރި ފިރިމީހާ ހުރެދާނެ\nކައިވެނީގެ ކުރިން ރައްޓެހިވެގެން އުޅުނީ މިހާރުގެ ފިރިމީހާއާއި ނަމަ އެހެން ނުލިޔެވެންވީ ސަބަބެއް ނެތް🙂\nހެނދުނު ނިދަން އޮވެވޭނެ ވަކިން ދިރިއުޅޭ ނަމަ، ފިރިމީހާ ބޮލަށް ޗިޕް ޖަހާފައި.\nމާއިން March 8, 2018\nއަހަރެންނަކަށް އަދި 18 އަހަރެއް ނުވޭ..\nޫޝިމީ March 8, 2018\nޢެންމެ ފަހު ޖުމްލަ ވަރަށް މަޖާ ހައްހައްހާ\nއިފްޝޮޓް December 21, 2021\nފޭން March 14, 2018\nއަފްރާ..ކީއްވެ މަހުޖަން އަޕްނުކުރަނީ.....ޖަވާބެއް ބޭނުންބޭނުން...\nކަލާ123 November 1, 2019\nމިސައިޓުން ފެންނަ ގިނަ ވާހަކަތަކާ ތަފާތު، މަޖާ ރަހައެއް ހުރި ވާހަކައެއް. ވަރަށް ކަމުދިޔަ! ލިޔުންތެރިޔާ އަފުރާއަށް ޝުކުރާއި މުބާރިކުބާދީ! އަފުރާއަށް\nމައިދަިތަ November 9, 2019\nމުނާ March 14, 2020\nތިފަދަ ހާލަތަކައް ގޮސް ބައެއް މައިދައިތަ މެން ރަގަޅު ވެދޭ ނަމަވެސް މައިދައިތަގެ އަންހެއް ދަރިޔަކު ގޭތެރޭގަ އުޅޭނަމަ އަދި ވަކިން ނުފޫޒު ބޮޑުވާނެ .ކުރިން މުސްކުޅިން ބުނެ އުޅޭ ދޮންމަންމަ ދޮން ނިޔަދުރޭ .އެކަމަކު މިހާރު ދޮންމަންމަ ދޮން ނިޔަދުރޭ ބުނާ އުސޫލުން މައިދައިތަ މެންނަކީ ޙަބަރަށް ވުރެ ހިތި އެއްޗެއް .މަވެސް ތަޖުރިބާކުރަމުން މިގެންދަނީ ތިކަން.\nއނޔ March 14, 2020\nއަހަރުމެން ނަށް ކޮއްދެވޭ ރަގަޅު އެއްވެސް ކަމެއް ނޯވޭ ހަމަ ހުވާ މިބުނީ. އަދި މީހުންގެ ގާތުގަވެސް މުޅިންވެސް އަހަރުމެންގެ ކުއް ދައްކާނީ އެވާހަކަ ތައް އަޑުއިވުނީމަ ހުންނަނީ ބޯގޮވާފަ .އަދި ފިރިހެން ކުއްޖާ އާއި އިނދެގެން ކުއްޖަކު ނުލިބި އަހަރެއް ހާ ދުވަސް ވެއްޖެއްޔާ ދެން ކިޔަން ފައްޓާނީ އޭނަޔަކީ ކުދިން ނުލިބޭ މީހެކޭ އޭނަ އިނީ ހލާކު ވެފައޭ . އޭނަޔަކައް ކުދިންނެއް ނުލިބޭނޭ .މިފަދަ ހަޑިހުތުރު ބަސްތަކަކުން މުޅިދުވަަަސްް ދަނީ އާޙިރުގަ ގޮސް ޑޮކްޓަރަކައް ދައްކާ ދެމީހުން ޓެސްޓު ހައްދާ އިރު މައްސަލަ މިހުންނަނީ އެމީހުންގެ ދަރިފުޅުގެ ގައިގަ .އެންމެ ފަހުން އެމީހުން އަންހެން ކުއްޖާ ދިމާލައް ކިޔުނު ހުރިހާ އެއްޗެއް ރައްދުވަނީ އެމީހުންނައް .އެމީހުން ނަކައް ނޭގެ ކުދިންލިބުމަކީ ވަކި ފަރާތެއްގެ ބާރުގެ ދަށުގަ ވާކަމެއްކަމައް އެފަރާތުގެ ގަޑި ޖެހުމާ އެކު އެކަމެއް ވާނެކަން.\nMaidhaitha dhoruga thalhaalai lahee adhives. Fathis namadhah heylaannama thi shakuvaa kurakah nujehunis\nFathun April 20, 2020\nHadhadha molhey ....magey hitah araa....maves mihiree nikan rangalha madatha eh ge viha Karu budu laafa....adhi ey dhon maadha tha eh...kiha asaugadha vaane....adhives Karui budun Raha nukerey.......\nQuiin April 23, 2020\nThee Aharen ge Dhonthe ah ves vegen ulheynu gotheh eyna ge bodaaveri maidhaitha akah nyge hehdhevi faraatheh vaakameh mikahala haalathuga baeh meehun ragalhu anehbaeh meehun ge vaahaak nuvaane dhahkaakaves\nނަން ނޭނގޭ ކުއްޖާ July 25, 2020\n%%%%%% August 4, 2020\nވަރަށް ރީތި މާޝާﷲ🖤❣🖤❣🖤❣\n❤❤❤ވޮންޑަރ ވޮމެން ❤❤❤ August 29, 2020\nމިހާރު އަހަރެން މިހުރީ އަހަންނަށް މުސްތަގުބަލުގައި ލިބޭނީ ކޮން ކަހަލަ މައިދައިތައެއް ބާއޭ ހިތަށް އަރާފަ. މި ވާހަކަ މަޖާ ، ރީތި އަދި އިބުރައިއްތެރި. 😍\nއަހުރަ March 6, 2021\nވަރަށް އަދަބީ ގޮތުން ވަރަށް ރަނގަޅު "ފަރިފަރި ނަޔާ" ވާހަކައެއް!!\nވަރަށް އަދަބީ ގޮތުން ރަނގަޅު "ފަރިފަރި ނަޔާ" ވާހަކައެއް!!\nސޮރީ April 16, 2021\nވަރަށް ރީތި މި ވާހަކައެއް ❤.. އަހަރެން އެބަ ހިތަށް އަރާ އަހަންނަށް މުސްތަގުބަލުގަ ލިބޭނީ ކޮން ކަހަލަ މައިދާތައެއް ކަން... އިންޝާ ﷲ... އަހަރެންނައް ލިބޭނީ ރަނގަޅު މަންމަ އެއް..\nHifza April 29, 2021\nHeung-min levo max May 2, 2021\nIsland girl May 31, 2021\nފުރަތަމަ ވައްތަރުގެ މައިދައިތަ އެއް ލިބުނު ކަން ނަސީބު ☺\nބީޓީއެކސްޓީޒް June 4, 2021\nނިއިންނާނަން މީހަކާ. ސިންގަލްކޮށް ހުންނަން ބޭނުމީ\nAishath Najudhaa June 15, 2021\nސަޅި 🖤 🖤\n💕މާޟާ💕ޖަންގްކޮކް💜 June 24, 2021\nޢަސްލު ކޮންމެ ކޮންމެ މައިދައިތަ އަކު ގޯހެއްނުވާނެ. ޑޯންޓް ޢަންޑަރެސްޓިމޭޓް ދަ ޕަވާ އޮފް މައިދައިތަ💜ސަމް އޮފް ދެމް އާ ގުޑް އެންޑް ސަމް އޮފް ދެމް އާ ބޭޑް ނޮޓް އެވްރިވަން 💜\nނޯވަން އިޒް ޕާފެކްޓް🥺\nލަވް😍😘💖 June 26, 2021\nވ ރީތި ވާހަކަ އެއް 💖💖💖💖💖💖💖💖\nއިން ލޯ 😁😁 August 19, 2021\nނައިސް❤❤ އައި ވަންޑާރ، އަހަންނަށް ލިބޭނީ ކޮންކަހަލަ މައިދައިތަ އެއްތޯ 😆😆 ހޯޕް އިޓްސް ދަ ފަސްޓް😂😂 އެންޑް ހޯޕް އޯލް ގެޓް ރަނގަޅު މައިދައިތައިން 😊😊 އެން އިފް އެނީވަން ގެޓް2،3އޯރ4ހޯޕް ދަ މައިދައިތަ ވިލް ލާރން އަ ލެސަން ފްރޮމް ޔޫ 😘😘\nއެޖް December 21, 2021\nއަހަރެން ހުންނަނީ ފަހު ވައްތަރުގެ މައިދައިތައެއް\nރިފާޝާ December 21, 2021\nމަގެއައް 18 ެެެެެެެެެެެެެެެެެެެެެެެެެެެެެެެެެެެެެެެެެެެެެެެ އެއް .ުުެެެުުެެުުެެެުުެުުެެެުުުެެެުުެެުުެެެުުެުުެ ނުވޭ އަދި


India ge Mumbari gai tourism investment connectivity event eh baavvaifi - vNews.mv\nއިންޑިއާގެ މުމްބާއިގައި ޓޫރިޒަމް އިންވެސްޓްމަންޓް ކަނެކްޓިވިޓީ އިވެންޓެއް ބާއްވައިފި\nފާތިމަތު ނަހުދާ ފާއިޒް 17 March 2022, 03:26\nޓޫރިޒަމް މިނިސްޓރީއާއި މޯލްޑިވްސް މާރކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމް.އެމް.ޕީ.އާރް.ސީ) އާއި މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަށް (އެމް.ޓީ.ޑީ.ސީ) އާއި ޓޫރިޒަމް އިންޑަސްޓްރީގެ އެހެން ސްޓޭކް ހޯލްޑަރުންނާއި ގުޅިގެން އިންވެސްޓްމަންޓް އެންޑް ކަނެކްޓިވިޓީ އިވެންޓެއް އިންޑިއާގެ ކޮމާޝަލް ކެޕިޓަލް މުމްބާއިގައި ބާއްވައިފިއެވެ.\nމާރޗް މަހުގެ 14 އިން 16 އަށް ކުރިއަށް ދިޔަ ޓޫރިޒަމް ފެއަރ"އައުޓް ބައުންޑް ޓްރެވަލް މާކެޓް" (އޯޓީއެމް) ގެ ހަވާސާގައި ބޭއްވި މި އިވެންޓް އޮތީ ވެސްޓީން ހޮޓެލްގައެވެ.\nދިވެހިރާއްޖޭގެ ޓޫރިޒަމް އިންވެސްޓްމެންޓާއި ކަނެކްޓިވިޓީ ފަހިކުރުމުގެ ގޮތުން ވަކިން ހާއްސަކޮށް ތިލަދުންމައްޗާއި މިލަދުންމަޑުލުގެ ފަތުރުވެރިކަމަށް އަމާޒުކުރެވިގެން ބޭއްވި މި އިވެންޓުގައި ކުޅުދުއްފުށީ ސިޓީ ކައުންސިލާއި ނ. އަތޮޅު ކައުންސިލާއި ހދ. އަތޮޅު ކައުންސިލުން ވަނީ ބައިވެރިވެފައެވެ.\nޓޫރިޒަމް މިނިސްޓްރީން ބުނީ އި އިވެންޓުގައި ރާއްޖޭގައި ހުރި އިންވެސްޓްމަންޓް ފުރުސަތުތަކާއި ކަނެކްޓިވިޓީގެ ފުރުސަތުތަކުގެ މައުލޫމާތާއި ރާއްޖޭގެ ފަތުރުވެރިކަމުގެ މައުލޫމާތު ހިއްސާކުރެވި ފަތުރުވެރިކަމުގެ މުއާމަލާތްތައް ކުރުމުގެ މަޝްވަރާތައް ކުރެވުނު ކަމަށެވެ.\nއަދި، ރާއްޖޭގެ ފަތުރުވެރިކަމުގެ ރަންއަހަރުގެ ތީމް ލަވަ "ނަލަ ނަލަ ރާއްޖެ" އިޝްތިހާރުކުރުމާއި ގޯލްޑަން ޖުބްލީގެ އެކިއެކި ހަރަކާތްތަކުގެ ތެރެއިން ފޭސްބުކާއި އިންސްޓަގްރާމްގަ ވީޑިއޯ ޗެލެންޖެއް ކުރިއަށް ގެންދިއުމަށް ވެސް ވަނީ އިއުލާންކޮށްފައެވެ.\nޓޫރިޒަމް މިނިސްޓްރީން ބުނީ 2021 ވަނަ އަހަރު ރާއްޖެ ޒިޔާރަތްކުރި ފަތުރުވެރިންގެ ތެރެއިން 22 އިންސައްތަ އަކީ އިންޑިއާ ފަތުރުވެރިން ކަމަށާއި، މިއަހަރުގެ މިހާތަނަށް އައި ފަތުރުވެރިންނަށް ބަލާއިރު އިންޑިއާގެ ހިއްސާ އަކީ 10 އިންސައްތަކަމަށެވެ. އިންޑިއާގެ މާކެޓަކީ ރާއްޖެއަށް ވަރަށް ފުރުސަތު ފުޅާ މާކެޓެއްކަން ފާހަގަކޮށް މިނިސްޓްރީން ބުނީ ކައިރި މުސްތަގުބަލެއްގައި އިންޑިއާގެ ބައެއް ސަރަހައްދުތަކުން، އުތުރުގެ ބައިނަލްއަގްވާމީ އެއަރޕޯޓުތަކަށް ފްލައިޓްތައް ފެށުމަށް މަސައްކަތް ކުރަމުންދާކަމަށެވެ.\nމި އިވެންޓުގައި ޓޫރިޒަމް މިނިސްޓަރ ޑރ. އަބްދުﷲ މައުސޫމްގެ އިތުރުން ދިވެހިރާއްޖެއިން އިންޑިއާއަށް ކަނޑައަޅުއްވާފައި ހުންނަވާ ސަފީރު ޑރ. ހުސައިން ނިޔާޒްއާއި އެމްއެމްޕީއާރްސީގެ އެމްޑީ ޠައްޔިބް މުހައްމަދުގެ އިތުރުން، ޓޫރިޒަމް މިނިސްޓްރީގެ ޑެޕިއުޓީ މިނިސްޓަރ އަހުމަދު އާތިފް އަދި އިންޑަސްޓްރީގެ އިސްވެރިން ވާހަކަފުޅުދެއްކެވިއެވެ.\nމީގެއިތުރުން، އިވެންޓުގައި ރާއްޖޭގެ ފަރާތުން ބައިވެރިވި ޑެލިގޭޝަންގައި ޓުއަރިޒަމްގެ ދާއިރާގައި ރާއްޖެ ތަމްސީލްކުރައްވާ ގިނަ ފަރާތްތައް ހިމެނެއެވެ.\nރާއްޖެ މިނިސްޓްރީ އޮފް ޓޫރިޒަމް އެމްއެމްޕީއާރްސީ ޓޫރިޒަމް


Raajeyge Ufehdhuntherikan Dhahvanee Mihaaru Vazeefaa Aai Behey Qaanoon Oigothun: Firshan - Vaguthu\nރާއްޖޭގެ އުފެއްދުންތެރިކަން ދަށްވަނީ ވަޒީފާ އާއި ބެހޭ ޤާނޫނު އޮތްގޮތުން: ފިރުޝާން\nރާއްޖޭގެ އުފެއްދުންތެރިކަން އެންމެ ބޮޑަށް ދަށް ވަނީ މިހާރު ވަޒީފާ އާއި ބެހޭ ޤާނޫނު އޮތް ގޮތުން ކަމަށް މަޑަވެލީ ދާއިރާގެ މެމްބަރު ހުސެއިން ފިރުޝާން ވިދާޅުވެއްޖެއެވެ.\nވަޒީފާ އާއި ބެހޭ ޤާނޫނަށް ހުށަހަޅާފައިވާ އިސްލާހަށް ބަހުސް ކުރައްވަމުން ފިރުޝާން ވިދާޅުވީ ރާއްޖޭގައި ވަޒީފާ އަދާ ކުރާ ވަގުތު އެހެން ގައުމުތަކާއި އަޅާ ކިޔާނަމަ މަދު ކަމަށެވެ. ވަޒީފާގައި އުފެއްދުންތެރިކަން ދަށްވާ ސަބަބެއް ކަމަށް ތަޖުރިބާކާރުން އެންމެ ބޮޑަށް ފާހަގަކުރާ ސަބަބަކީ ވަޒީފާ އާއި ބެހޭ ޤާނޫނު ކަމަށް އޭނާ ވަނީ ވިދާޅުވެފައެވެ.\nފިރުޝާން ވިދާޅުވީ ސިއްހީ ސަބަބުތަކާއި ސަލާމް ބުނާ މީހުން ކޮންމެ ދުވަހަކު ބަލިވެ އުޅޭކަން އަންގަން ޑޮކްޓަރަރު ސޮއިކުރި ލިޔުމެއް ހުށަހަޅަން ޖެހޭ ގޮތަށް ހަމަޖައްސަން ތާޢީދު ނުކުރައްވާ ކަމަށެވެ. އޭގެ ބަދަލުގައި ވަޒީފާ އަށް މީހުން ނުކުތުމަށް ޝައުގުވެރިވާނެ ގޮތްތަކެއް ހަމަޖައްސާ، އިތުރު އެލަވަންސްތައް ހަމަޖައްސަން ޖެހޭ ކަމަށް އޭނާ ވަނީ ވިދާޅުވެފައެވެ.\n"މުވައްޒަފުން މޯޓިވޭޓް ކުރެވޭނެ ގޮތެއް އިންތިޒާމް ކުރަން އަޅުގަނޑު ގޮވާލަން. މިސާލަކަށް އެޓެންޑެންސް އެލަވަންސް ކަހަލަ އެލަވަންސެއް ތައާރަފްކޮށް މުވައްޒަފުން ގިނަ އިރު ވަޒީފާގައި ވަގުތު ހޭދަކުރުމަށް މަގުފަހި ކުރުމަށް ބާރުއެޅުމަށް އަޅުގަނޑު ގޮވާލަން." ފިރުޝާން ވިދާޅުވިއެވެެ.\nވަޒީފާ އާއި ބެހޭ ޤާނޫނުގައި ކަންބޮޑުވާ އެތައް ކަމެއް އެބަ ހުރިކަމަށް ފިރުޝާން ފާހަގަކުރެއްވިއެވެ. ޕްރޮބޭޝަން މުއްދަތު3މަސް ދުވަހަށް ވުރެ ދިގު ނުކުރުމަށާއި، ޕްރޮބޭޝަން މުއްދަތުގައި މުވައްޒަފުންނަށް ދޭން ޖެހޭ އެލަވަންސްތައް ދިނުމަށް ތާޢީދު ކުރައްވާ ކަމަށް އޭނާ ވިދާޅުވިއެވެ.\nމީގެ އިތުރުން ވަޒީފާ ނެތް މީހުންނަށް އެލަވަންސް އެއް ދޭން ވަޒީފާގެ ޤާނޫނުގައި ހިމެނުމަކީ ވެސް ކުރަންޖެހިފައިވާ މުހިންމު މަސައްކަތެއް ކަމަށް އޭނާ ވިދާޅުވިއެވެ. ފިރުޝާން ވަނީ ނުހައްގުން ވަޒީފާ ގެއްލުވާލާފައިވާ މީހުންނަށް ވަޒީފާ ހޯދާ ދިނުމަކީ އެމްޑީޕީގެ ވައުދެއްކަން ފާހަގަކޮށް، ވަޒީފާ ގެއްލުނު އެތައް ބަޔަކަށް އަދިވެސް އިންސާފު ނުލިބޭކަން ފާހަގަކުރައްވާފައެވެ. އެ ފަރާތްތަކަށް ލިބެންޖެހޭ ހައްގުތައް ހޯދާދިނުމަށް ކަމާއި ބެހޭ ފަރާތްތަކަށް ފިރުޝާން ވަނީ ގޮވާލައްވާފައެވެ.\nޖޫން 9, 2020 17:58\nއެހެންތަ. އެހެންވިއްޔާ އަވަހަށް ރަނގަޅުކުރޭ. ތިތިބީ މަޖިލީހުގަނު. ދިވެހި ރައްޔިތުންނާހެދި ތިތިބަ މަރުދެނީނު.\nޖޫން 9, 2020 20:06


Vazeefaage Furusathu - Harbor Inspector (Hulhudhoo Avashu Office)\nވަޒީފާގެ ފުރުސަތު - ހާބާރ އިނިސްޕެކްޓަރ (ހުޅުދޫ އަވަށު އޮފީސް)\n17 އެޕްރީލް 20222months ago\nފުރިހަމަ ކޮށްފައިވާ ކޮންޓްރެކްޓް އުޞޫލުން ވަޒީފާއަށް އެދޭ ފޯމު (މި ފޯމު މި އިދާރާގެ ވެބްސައިޓުންނާއި އައްޑޫސިޓީ ކައުންސިލްގެ އިދާރާގެ އަވަށު އޮފީސްތަކުގެ ކައުންޓަރުން ލިބެންހުންނާނެއެވެ.) ފޯމުގެ ލިންކް: https://adducity.gov.mv/uploads/1557727304.pdf\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ (މުއްދަތުހަމަވެފައިވީ ނަމަވެސް) ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް. ނުވަތަ އައިޑީ ކާޑު\nގެއްލިފައިވާ ނަމަ، އެ ފަރާތެއްގެ އުފަންދުވަހުގެ ސެޓްފިކެޓު، ޕާސްޕޯޓް ނުވަތަ ޑްރައިވިންގ ލައިސަންސްގެ ކޮޕީ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2022 އެޕްރީލް 21 ވާ ބުރާސްފަތި ދުވަހުގެ 12:30ގެ ކުރިން، ހުޅުދޫ އަވަށު އޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2022 އެޕްރީލް 24 އާއި 2022 އެޕްރީލް 28 އާ ދެމެދު، ހުޅުދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝް ކުރި ތާރީޚް: 17-04-2022\nސުންގަޑި: 2022-04-21 12:30:00


ބޮމުގެ ހަމަލާ: ޢަބްދުﷲ އަލިމަނިކާއި، ތަސްލީމަށް ދަޢުވާކުރަން ޕީޖީއަށް ފޮނުވައިފި - DhiDaily\nބޮމުގެ ހަމަލާ: ޢަބްދުﷲ އަލިމަނިކާއި، ތަސްލީމަށް ދަޢުވާކުރަން ޕީޖީއަށް ފޮނުވައިފި\nރައްޔިތުން މަޖިލީހުގެ ރައީސް މުޙައްމަދު ނަޝީދަށް އަމާޒުކޮށް ދިން ޓެރަރިސްޓު ހަމަލާއާއި ގުޅިގެން ހައްޔަރުކޮށްފައިވާ ޢަބްދުﷲ އަލިމަނިކާއި، މުޙައްމަދު ތަސްލީމުގެ މައްޗަށް ދަޢުވާކުރަން އެދި ޕްރޮސެކިއުޓާރ ޖެނެރަލްގެ އޮފީހަށް ފޮނުވައިފިއެވެ.\nމި ނޫހަށް މަޢުލޫމާތު ދެއްވަމުން ފުލުހުންގެ މީިޑިއާ އޮފިޝަލް މިއަދު ވިދާޅުވީ މެއި 06 ގެ ހަމަލާއާއި ގުޅިގެން ހައްޔަރުކޮށްފައިވާ ހއ.މޮޅަދޫ/ބަހާރުގޭ ޢަބްދުﷲ އަލިމަނިކާއި، ހއ.ހޯރަފުށި، އަލަނާސިގޭ މުޙައްމަދު ތަސްލީމުގެމައްޗަށް ދަޢުވާކުރުމަށް މި މަހުގެ ފުރަތަމަ ހަފުތާގައި ޕީޖީއަށް ފޮނުވާފައިވާ ކަމަށެވެ.\nމި ދެ މީހުން އަދިވެސް ތިބީ ބަންދުގައެވެ. އެ މީހުންގެ ބަންދާމެދު ގޮތެއް ނިންމަން އެންމެފަހުން ކޯޓަށް ހާޒިރުކުރީ މި މަހުގެ6ގައެވެ. އެ ދުވަހު ކޯޓުން ނިންމީ 15 ދުވަހަށް އެ ދެ މީހުންގެ ބަންދުގެ މުއްދަތު އިތުރުކުރުމަށެވެ.\nޢަބްދުﷲ އަކީ ރައީސް ނަޝީދު އަވަހާރަކޮށްލަން ބޮން ގޮއްވައިިލި އަދުހަމް ފިލުވައިދިނުމަށް އެހީތެރިވި މީހެއް ކަމަށާއި، އޭނާއަކީ ހަރުކަށި ފިކުރު ފެތުރުމުގެ އިސްކޮށް ހަރަކާތްތެރިވާ މީހެއްކަމަށް ފުލުހުން ބުނެފައިވެއެވެ.\nހަމައެހެންމެ ކޮމިޝަނަރ އޮފް ޕޮލިސް މުޙައްމަދު ޙަމީދު ވިދާޅުވި ގޮތުގައި ތަސްލީމަކީ ރައީސް ނަޝީދަށް ހަމަލާ ދިނުމުގައި ޢަމަލީ ގޮތުން ހަރަކާތްތެރިވި މީހުންނަށް ވިސްނުވައިދީފައިވާ މީހެކެވެ. އަދި ރައީސް ނަޝީދަކީ ދީނުން ބޭރުވެ މުރުތައްދުވެފައިވާ މީހެއްކަމަށް ކަނޑައަޅައި، ނަޝީދު މަރައިލަންޖެހޭކަމަށް ވަކާލާތުކޮށް ހެދި މީހެއް ކަމަށެވެ.\nބޮމުގެ ހަމަލާއާއި ގުޅިގެން ހައްޔަރުކުރީ 10 މީހުންނެވެ. އެކަކު ދޫކޮށްލާފައިވާއިރު ބާކީ ތިބި އެންމެންނަށް މިހާރު ވަނީ ދަޢުވާ އުފުލައިފައެވެ.\nއުތުރު ތިލަފަޅުގެ އެއްބަސްވުމުގެ ސަބަބުން ގައުމަށް ނުރައްކަލެއް ނެތް: މާރިއާ


ރައީސް ސޯލިހު އެޗްޕީއޭގެ އެންގުމާއި ހިލާފުވެއްޖެ! - DhiDaily\nރައީސް ސޯލިހު އެޗްޕީއޭގެ އެންގުމާއި ހިލާފުވެއްޖެ!\nރޭ މާލޭގައި ހިނގި އަލިފާނުގެ ހާދިސާ ހިނގި އިމާރާތް ކާރިއަށް ރާއއްޖޭގެ ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހު ވަޑައިގެން އަމަލުތައް ކުރެއްވީ ކޯވިޑް 19 ގެ ސަބަބުން އެޗްޕީއޭއިން އަންގާފައިވާ އެންގުންތަކާ ހިލާފަށް ކަމަށް ބުނެ ގިނަބައެއްގެ ފާޑުކިޔުން އެމަނިކުފާނަށް އަމާޒުވާން ފަށާފިއެވެ.\nއެމަންޒަރު ބެއްލެވުމަށް ފަހު ރައީސް ސޯލިހު ނޫސްވެރިންނާއި، ބައްދަލު ކުރެއްވިއިރު އެޗްޕީއޭ އިން އެކުލަވާލާފައި އޮންނަ ތިން ފޫޓް ދުރުގައި ތިބެގެން މީހުންނާއި ބައްދަލު ކުރުމުގެ ގައިޑްލައިނަށް ތަބާވެފައެއް ނުވެއެވެ. އަދި ފަސް މީހުންނަށް ވުރެ ގިނަ މީހުން އެއްތަނަކަށް އެއްވެ ތިބުން މަނާ ކުރާ ގައިޑްލައިނަށް ވެސް ތަބާވެފައެއް ނުވާކަން ފެނިފައި ވެއެވެ. އަދި ނޫސްވެރިންނާއި ވާހަކަފުޅު ދެއްކެވިއިރު އެމަނިކުފާނާއި ވަރަށް ގާތުގައި، ނައިބު ރައީސް ފައިސަލް ނަސީމާއި، ޑިފެންސް މިނިސްޓަރ މާރިޔާ އަހްމަދު ދީދީ އާއި ސިފައިންނާއި، ނޫސްވެރިން ވެސް ތިއްބެވި މަންޒަރުވަނީ ފެނިފައެވެ.\nމިކަމާއި ގުޅިގެން ރާއްޖޭގެ ކުރީގެ ހައުސިންގ މިނިސްޓަރ ޑރ. މުހައްމަދު މުއިޒް ވިދާޅުވީ، ޤަވައިދާއި ޤާނޫނާއި އެނޫން އަމުރުތަކަށް ކިޔަމަންވާން ޖެހެނީ ހަމައެކަނި ނިކަމެތި ރައްޔިތުން ކަމަށް ވެއްޖެނަމަ އެތަނެއްގެ ހަމަޖެހުމެއް ނޯންނާނެ ކަމަށާއި، ”އަމުރުކުރަން ބޭނުން ނަމަ ކިޔަމަންވާން ދަސްކުރާށޭ އޮންނަނީ ކަމެއް ވެގެންކަމަށް އެމަނިކުފާނު ވަނީ ވިދާޅުވެފައެވެ.\nއިދިކޮޅު ފަރާތްތަކުން އިއްޔެ ބޭއްވި ސައިކަލް ބުރުގައި އެޗްޕީއޭގެ ގައިޑްލައިންތަކަށް ތަބާވެފައި ނުވާކަމަށް ބުނެ އެމައްސަލަ ބަލަން ފުލުހުން މިހާރު ވަނީ ނިންމާފައެވެ.


ބައެއް މީހުން ކަލަކު ވޮޑިގެން ނުވާކަމަށް އެބަ ބުނެއެވެ. ﷲ ތާޢާލާ ވޮޑިގެން ނުވާކަމަށް ވެސް އެބަ ބުނެއެވެ. ނަމަވެސް އެއީ އެމީހުން ހަދާ ވަރަށް ބޮޑު ދޮގެކެވެ. އެކަން އެނގެނީ ހަމަ އެމީހުންގެ ބަހުންނެވެ. ކަލަކު ވޮޑިގެންވާ ކަމަށް ޤަބޫލުނުކުރާނަމަ ބޮޑުކަމެއް ދިމާވާއިރަށް "އޯ މައި ގޯޑް" ބުނަނީ ކީއްވެގެން ހެއްޔެވެ؟ އެހެނެއް ނުބުނާނެއެވެ.\nމިއަދު ކޮންމެ މީހަކަށް ކޮންމެ ބަހެއްވެސް ބުނެވިދާނެއެވެ. ކޮންމެ ކަމެއްވެސް ކުރެވިދާނެއެވެ. ކަންކަން މަތީގައި ދާދާ ހެދިގެން ވެސް އުޅެވިދާނެއެވެ. ނަމަވެސް ޤިޔާމަތް ދުވަސް އައިސް ނަރަކައަށް ދާނަ ޖެހިއްޖެ އެއްވެސް މީހަކަށް ނަރަކައިގައި ދާދާ ކަމެއް ނުކުރެވޭނެއެވެ. ޖެހޭނީ ނަރަކައިގެ ގަދަފަ ޢަޛާބުގައި ދެމިއޮންނާށެވެ!\nﷲ ތަޢާލާ ދުނިޔެއާއި މީސްތަކުން އުފެއްދެވުމުގެ ކުރިން ވަނީ ދުނިޔޭގައި ހިނގާނެހައި ކަމެއް ލައުހުލްމަޙްފޫޟްގައި ލިޔުއްވަވައިފައެވެ. އަދި އިންސާނުން ކުރާހައި ކަމެއް ވެސް ދަނީ ލިޔެވެމުންނެވެ. ވީމާ ދުނިޔެއުފައްދަވައި މީސްތަކުން ލައްވަވާފައި މިވަނީ ވަރަށް ފުރިހަމަ ނިޒާމެއްގެ ތެރެއިންނެވެ. ވަރަށް ފުރިހަމައަށް ޕްލޭން ކުރެވިގެންނެވެ. އެ ނިޒާމުން ބޭރުން ހަމަ އެއްވެސް މީހަކަށް އެއްވެސް ކަމެއް ނުކުރެވޭނެއެވެ.\nޖިންނީންނާއި އިންސީން އުފައްދަވައި ލައްވަވާފައި މިވަނީ ހަމައެންމެ ބޭނުމަކުއެވެ. އެއީ ﷲ ތަޢާލާއަށް އަޅުކަން ކުރުމަށެވެ. އެހެން އެއްވެސް ބޭނުމަކު ނޫނެވެ. ވީމާ މީސްތަކުންނަށް އޮތީ ﷲ ތަޢާލާ އަންގަވާފައިވާ ގޮތަށް އަމަލުކުރުމެވެ. ﷲ ތަޢާލާއަށް އަޅުކަން ކުރުމުގައި ސާބިތުވެ ތިބުމެވެ.\n- މިރޭގެ އިޙްޔާ ފޯރަމްގައި ޝައިޚް އިލްޔާސް ޖަމާލް ދެއްވި ދަރުސުން


Sarukaaruge Faraathun 8 Bill Eh Majilieehah Hushalhaifi - Vaguthu\nރައްޔިތުންގެ މަޖިލީހުގެ މި އަހަރުގެ ދެވަނަ ދައުރަށް ސަރުކާރުގެ ފަރާތުން ހުށައަޅަން ގަސްދުކޮށްފައިވާ ބިލްތަކުގެ ތެރެއިން އަށް ބިލެއް މިހާތަނަށް މަޖިލީހަށް ފޮނުވާފައިވާ އެޓާނީ ޖެނެރަލް (އޭޖީ) އޮފީހުން ވިދާޅުވެއްޖެއެވެ.\nއޭޖީ އޮފީހުން މިއަދު ވިދާޅުވީ މަޖިލީހުގެ މި ފެށުނު ދައުރަށް ސަރުކާރުން ސަރުކާރުން ހުށައަޅަން ގަސްދު ކުރަނީ 19 ބިލެއްކަމަށާއި، އޭގެ ތެރެއިން ލިސްޓްގައި ހިމެނޭ ފުރަތަމަ އަށް ބިލް މިހާރު މަޖިލީހަށް ފޮނުވާފައިވާކަމަށެވެ.\nއެ ބިލްތަކުގެ ތެރޭގައި ހިމެނެނީ ރާއްޖޭގެ ފަނޑިޔާރުންގެ ގާނޫނަށް އިސްލާހުގެ ގެނައުމުގެ ބިލާއި، ރައްޔިތުންގެ މަޖިލީހުގެ އިމްތިޔާޒްތަކާއި ބާރުތަކުގެ ގާނޫނުގެ އިސްލާހުގެ ބިލާއި، ގާނޫނުލްއުގޫބާތަށް އިސްލާހުގެ ގެނައުމުގެ ދެ ބިލަކާއި، ޓެރަރިޒަމް މަނާކުރުމުގެ ގާނޫނަށް އިސްލާހުގެ ގެނައުމުގެ ބިލާއި، އުފަންވުމާއި މަރުވުން ރަޖިސްޓަރީކުރުމާއި، އުފަންދުވަހުގެ ސެޓްފިކެޓް އަދި ދިވެހި ރައްޔިތެއްކަން އަންގައިދޭ ކާޑު ހެއްދުމާބެހޭ ބިލަކާއި، ޖަނަވާރުގެ ސިއްހަތާއި ބިލެއްގެ އިތުރުން ކާބޯތަކެތީގެ ރައްކާތެރިކަމުގެ ބިލެވެ.\nމި ބިލްތަކުގެ ތެރެއިން ބައެއް ބިލްތައް މަޖިލީހަށް މިހާރު ވަނީ ހުށަހަޅާފައެވެ. އަދި ބައެއް ބިލްތައް ތަޅުމުން ވަނީ ބަަލައިގަނެފައެވެ.\nމަޖިލީހުގެ މިދައުރަށް ހުށަހަޅަން ނިންމާފައިވާ އިތުރު ބިލްތަކުގެ ތެރޭގައި ހިމެނެނީ ހެއްކާ ބެހޭ ބިލާއި، އަބުރާ ބެހުމުގެ ސަބަބުން ލިބޭ ގެއްލުމުގެ ބަދަލު ނަގައިދިނުމުގެ ބިލާއި، ގިންތި ކަނޑައެޅުމާއި ދަރަޖަކުރުމުގެ ބިލާއި، އިލެކްޓްރޯނިކް މުއާމަލާތްތަކާ ބެހޭ ބިލާއި، ނެތިދިޔުމުގެ ބިރުހީވެފައިވާ ދިރޭ ތަކެތީގެ ވިޔަފާރިކުރުމުގެ ބިލާއި، ކަނޑުގައި ދުއްވާ އުޅަނދުތައް ދުއްވުމާ ބެހޭ ގާނޫނަށް އިސްލާހު ގެނައުމުގެ ބިލާއި، ރާއްޖޭގެ ތިމާވެށި ރައްކާތެރިކޮށް ދެމެހެއްޓުމާ ބެހޭ ގާނޫނަށް އިސްލާހު ގެނައުމުގެ ބިލާއި، ފަޅުރަށްރަށާއި ބެހޭ ގާނޫނަށް އިސްލާހް ގެނައުމުގެ ބިލާއި،ރާއްޖޭގެ ބިމާއި ބެހޭ ގާނޫނު އިސްލާހް ގެނައުމުގެ ބިލަކާއި، މާލިއްޔަތު ގާނޫނަށް އިސްލާހު ގެނައުމުގެ ބިލަކާއި، ދަތުރުފަތުރރުގެ ގާނޫނަށް އިސްލާހް ގެނައުމުގެ ބިލް ހިމެނެއެވެ.\nއަނެއްކާ އަނެއް ލާދީނީ އަށް ބިލްތޯ؟


SunOnline: COLUMN: Rulhi naaruvai dhauvathu dhinun\nރުޅި ނާރުވައި ދަޢުވަތު ދިނުން\nއަލްއުސްތާޛު އަޙްމަދު ޝާޒް 25 Mar 2022, 08:01\nށ. ފުނަދޫ --- ސަން ފައިލް ފޮޓޯ/ މުހައްމަދު އަފްރާހު\nދަޢުވަތު ދިނުމަކީ ﷲ ގެ މަގަށް ގޮވައިލުމެވެ. އެކަލާނގެ އަމުރުތަކާއި ނަހީތައް ބަޔާންކޮށް ދިނުމެވެ. ހެޔޮ ގޮތާއި ނުބައި ގޮތް ބުނެދިނުމެވެ. މިއީ ވަރަށް މަތިވެރި ޝަރަފުވެރި އަމަލެކެވެ.(ފުއްޞިލަތު: 33) މިކަން ކުރާ ފަރާތަކީ ރަސޫލުންގެ ވަޒީފާ އަދާކުރުމުގައި ދެމި ހުރި މީހެކެވެ. މި މަތިވެރި މަސައްކަތް ކުރާ ފަރާތަށް ﷲ ގިނަގުނަ ސަވާބު ދެއްވާނެއެވެ.(މުސްލިމު: 1872)\nދަޢުވަތުގެ މަސައްކަތަކީ ކޮންމެ މީހަކުވެސް ކުރަންޖެހޭ ކަމެކެވެ. އެމީހެއްގެ ކުޅަދާނަކަން ހުރި މިންވަރަކުންނެވެ. މަގު މައްޗަށް ކުނިއަޅާތަން ފެނުމުން، އެއީ އެންމެ ރަނގަޅު ގޮތެއްނޫންކަމަށް ބުނެލުމަކީވެސް ތެދު މަގު ބަޔާންކޮށްދިނުމެވެ. މިއީ ދީނީ އިލްމުތައް ނުކިޔަވައި ހުރިމީހަކަށްވެސް ކުރެވިދާނެ ކަމެކެވެ. މިސްކިތުގެ ތަގުރީރަކުން ނުވަތަ މީސްމީޑިއާ ބޭނުންކޮށްގެން ދީނުގެ ހުކުމްތައް ބަޔާންކޮށްދީ ހޭލުންތެރި ކުރުވުމަކީވެސް ﷲ ގެ މަގަށް ދަޢުވަތު ދިނުމެވެ. މިއީ ދީނުގެ އިލްމު ރަނގަޅަށް އެނގިގެން ތިބޭ މީހުންނަށް ކުރެވޭނެ ކަންކަމެވެ. ދަޢުވަތު ދިނުމަށް، ނަސޭހަތް ދިނުމޭވެސް ކިޔައެވެ.\nދަޢުވަތު ދިނުމުގައި ދެގޮތަކަށް މީހުން އަމަލުކުރާތީ ފެނެއެވެ. އެއްގޮތަކީ ވަރަށް ރީތިކޮށް، ނުހަނު ލޯތްބާއެކު މީހުންނަށް ހެޔޮ ކަމަށް ގޮވައިލުމެވެ. އަދި އަނެއް ގޮތަކީ، މީހުން ކުރާ ނުބައި އަމަލުތަކާމެދު އަންނަ ރުޅިއަކުން، ފިސާރި ރުޅިވެރިކަމާ ނަފުރަތާއެކު، ދީނުގެ ހުކުމްތައް އެމީހަކާ ދިމާލަށް ފޮނުވައިލުމެވެ. މި ދެގޮތުގެ މިސާލު ތިރީގައި އެވަނީއެވެ.\nރުޅިވެރިކަމާ ނަފުރަތާއެކު ނަސޭހަތް ދިނުން: "..... އެމީހުން އެ އުޅެނީ އޮރިޔާމުން... މުސްލިމުންގެ ތެރޭގައި އެފާޑަކަށް ނޫޅެވޭނެ.... ބޮޑު ހަރާން ކަމެއް އެ ކުރަނީ.... އެކަން ޖެހޭނީ ހުއްޓާލަން ... އެހެންނޫނީ ދާނީ ނަރަކައަށް... ސަލާމަތެއްނުވާނެ..."\nރީތިކޮށް ލޯތްބާއެކު ނަސޭހަތް ދިނުން: ".... ނިވާކަން ކުޑަކޮށް ހެދުން އެޅުމަކީ ރަނގަޅުގޮތެއްނޫން... މުސްލިމުން ހެދުން އަޅަންވާނީ ދީނުގައި އަންގަވާފައި ގޮތަށް ރީތިކޮށް.... ދީނުގައި އަންގަވާފައިވާ ގޮތަށް ހެދުން އެޅީމައި ވަރަށް ބޮޑު ރައްކާތެރިކަންވެސް ލިބޭނެ.... އެނގި ހުރެ ގަސްތުގައި އައުރަ ނިވައިނުކޮށް އުޅުމަކީ ފާފަވެރިވާނެ ކަމެއް... އެކަން ވާނެ ރަނގަޅުކޮށްލަން... ތައުބާވެ ހެދުން އެޅުން ރަނގަޅުކޮށްލީމައި ކުރިން ކުރެވުނު ގޯސްކަންތަކުގެ ފާފައެއް ނޯންނާނެ..."\nއިސްވެ ދިޔަ ދެ ނަސޭހަތުގެ ތެރެއިން ތިބާއަށް ބަލައިގަންނަން ފަސޭހައީ ކޮން ނަސޭހަތެއް ހެއްޔެވެ؟ ފުރަތަމަ ނަސޭހަތެއްނޫން ދޯއެވެ؟ ﷲ ގެ މަގަށް ދަޢުވަތު ދޭ މީހެއްނަމަ ވިސްނަންޖެހޭ މުހިންމު އެއްކަމަކީ ދަޢުވަތު އަމާޒުވާ ފަރާތް ރުޅި ނޭރުވުމެވެ. ތިމާ އެމީހަކާ ކުރިމަތިލާ ގޮތުން ނުވަތަ ބަސްމަގު ބަހައްޓާގޮތަކުންވިޔަސް މެއެވެ. ދަޢުވަތު ދިނުމަކީ ރަސޫލުންގެ ވަޒީފާއެއްކަމަށް އިސްވެ ބުނެވިއްޖެއެވެ. ރަސޫލުންނަކީ މީހުން ރުޅިއަރުވާ ބައެއްނޫނެވެ. މިކަމުގައި އަހަރެމެން ތަބާވާންޖެހޭނީ ކީރިތި ރަސޫލުﷲ ޞައްލަﷲ ޢަލައިހި ވަސައްލަމަގެ މަންހަޖަށެވެ. އެކަލޭގެފާނާ ބެހޭގޮތުން ވަނީ މިފަދައިންނެވެ. "ހަމަކަށަވަރުން، ﷲ ގެ ރަސޫލާގެ ކިބައިގައި، ތިޔަބައިމީހުންނަށް ރިވެތިވެގެންވާ ނަމޫނާއެއްވެއެވެ. ..."(އަޙުޒާބު: 21) މީހުން ރުޅިއެރުވުމަކީ ރަސޫލުﷲ ޞައްލަﷲ ޢަލައިހި ވަސައްލަމަ ދުވަހަކުވެސް ކުރެއްވި ކަމެއްނޫނެވެ. މީހަކު ބުނެފާނެއެވެ. ކިތަންމެ ރީތިކޮށް ވާހަކަ ދެއްކިޔަސް ރުޅި އަންނަމީހުން އުޅޭނެއެވެ. އާނއެކެވެ. އެފަދަ މީހުން އުޅޭނެއެވެ. އެހެންނަމަވެސް ތިބާގެ މަސައްކަތުގައި އިޚުލާސްތެރިވެ ރިވެތި ގޮތުގައި މީހުންނާ މުއާމަލާތު ކުރީމައި އެވީއެވެ.\nދަޢުވަތު ދޭ މީހާއަށް އޮތީ ހެޔޮ ގޮތް ބުނެދިނުމެވެ. ގަބޫލުކުރުމާއި ނުކުރުން އެއީ ދަޢުވަތު ރައްދުވާ ފަރާތުގެ ކަމެކެވެ. ތިމާ ދައްކާ ވާހަކަ އަނެކާ އަޑުއަހައި އެގޮތަށް އަމަލުނުކުރިޔަސް އޭނާ ދެކެ ރުޅިއަންނާކަށް ނުޖެހެއެވެ. އެއީ ރަސޫލުންގެ މަގެވެ. ކީރިތި ރަސޫލުﷲ ޞައްލަﷲ ޢަލައިހި ވަސައްލަމަ ފޮނުއްވީ މުއުމިނުންނަށް އުފާވެރި ހަބަރު ދެއްވައި ކާފިރުންނަށް އިންޒާރު ދެއްވާ ބޭކަލެއްގެ ގޮތުގައެވެ. އަދި ހެޔޮ ކަމުގެ މަގަށް އަލިކުރާ ވޮށެއްފަދަ ބޭކަލެއްގެ ގޮތުގައެވެ.(އަޙްޒާބު: 45-46) އެކަލޭގެފާނަށް ﷲ އަންގަވާފައި ވެއެވެ. "ޙިކުމަތާއި ރިވެތި ވައުޒާއެކު، ކަލޭގެފާނުގެ ވެރިރަސްކަލާނގެ މަގަށް، ކަލޭގެފާނު ގޮވައިލައްވާށެވެ! އަދި ރިވެތިވެގެންވާ ގޮތުގައި އެއުރެންނާ ޖަދަލު ކުރައްވާށެވެ! ..."(ނަޙްލު: 125)\nމަގުމަތީގައި ދުއްވާފައިދާއިރު، އެކަށީގެންނުވާ ގޮތަކަށް ކަމެއް ކުރެވިއްޖެނަމަ އެމީހަކާ ދިމާލަށް ރުޅިވެރިކަމާއެކު ހަޅޭ ލަވައިގަތުމަކީ ވަރަށް އާންމު ކަމެކެވެ. ''ދެލޯ ކޮބައިހެއްޔެވެ؟'' .... "ހަމައިގައި ހުރެގެން ދުއްވަ ބަލާށެވެ." މިފަދަ ބަސްތަކެވެ. އެއްގޮތެއްގައި އެ ބަސްތައް އަމާޒުވާ ފަރާތް ދެރަވެއެވެ. އަނެއް ގޮތެއްގައި އޭނާ ރުޅި އާދެއެވެ. ގޯސްކަމެއް ކުރެވުނީމައި، ބަލަން ތިބި މީހުން އޭނާއާ މުއާމަލާތު ކުރި ގޮތުންނެވެ. އޭގެ ބަދަލުގައި، ރީތިކޮށް އިހުތިރާމާއެކު އެފަދަ މީހަކާ މުއާމަލާތު ކޮށްފިނަމަ ނަތީޖާ މާ ބޮޑަށް ރަނގަޅުވާނެއެވެ.\nއެއްދުވަހަކު މާލޭގެ ކާރޫބާރު ބޮޑު ހިސާބަކުން ސައިކަލު ދުއްވާފައި ދަނިކޮށް އެހެން ސައިކަލެއް ކުއްލިއަކަށް އަރިމަތިން ދެމިގަތެވެ. އެއީ އެއްވެސް ހާލެއްގައި އޭނާއަށް އެތަނުން އެގޮތަށް ދިއުމުގެ ފުރުސަތު އޮވެގެނެއްނޫނެވެ. އޭނާއާއި އަހުރެންވެސް ސަލާމަތްވީ ﷲ ގެ ރަޙުމަތްފުޅުންނެވެ. އޭނާ އަމަލުކުރިގޮތުން ވަރަށް ރުޅިވެސް އައެވެ. އެހެންނަމަވެސް ހަޅޭ ލަވައެއް ނުގަންނަމެވެ. ހާސްކަމުގައި އިނދެ މަޑުމަޑުން ދުއްވާފައި ދިޔައިރު، އެމީހާ ބޫން ކަނޑާފައި ގޮސް ކުރިމަތީގައި ހުރި ތަނެއްގައި ޕާކުކޮށްލާ ތަން ފެނުމުން އެދިމާލަށް ކައިރިކޮށްލާފައި އޯގާތެރިކަމާއެކު އޭނާއަށް ބުނީމެވެ. "ބްރަދާ ތަންކޮޅެއް ބަލާލައިގެން ދުއްވައްޗެވެ." ކުރެވުނު ކަންތަކާ ލަދުން ކަމެއް ނުވަތަ އަހުރެން ވާހަކަ ދެއްކިގޮތާމެދު ހިތްހަމަޖެހޭތީ ކަމެއް ނޭނގެއެވެ. ރަކި ހިނިތުންވުމަކާއެކު އޭނާ އާނއެކޭ ބުނެ ބޯ ޖަހާލިއެވެ.\nތިބާ މީހަކަށް އެއްޗެއް ވިސްނައިދޭ އިރު، އެ ރައްދުވާ ފަރާތް ރުޅިއަރުވާފައި، ދެން އޭނާ ގާތު ދައްކާ ވާހަކަ އަޑުއަހަން އޭނާ ބޭނުންވާނެކަމަށް އުންމީދުނުކުރާށެވެ. އެގޮތް ޖެހޭނީ ދޫކޮށްލާށެވެ. ލޯތްބާއި އޯގާތެރިކަމާއެކު މުއާމަލާތުކުރަން ތިބާވެސް އެދޭފަދައިން، އަނެކާވެސް އެގޮތަށް އެދޭނެކަން ހަނދާން ބަހައްޓައިގެން ހެޔޮ މަގަށް ގޮވައިލަމާ ހިނގާށެވެ!\nކައިވެނީގެ ކުރިން ޖެނެޓިކް ސްކްރީނިންގ މަޖުބޫރުކުރުން (2)


Semi gai United aai Tottenham ge kurimathilumeh | Mihaaru\n19 މާޗް 2018 - 09:12\nއަނެއް ސެމީ ފައިނަލުގައި ވާދަކުރާނީ ރޭ ކުޅުނު ކުއާޓާ ފައިނަލުގެ ފަހު ދެ މެޗު ކާމިޔާބުކުރި ސައުތެމްޓަން އާއި ޗެލްސީ އެވެ. ސައުތެމްޓަން ވަނީ ރަށުން ބޭރުގައި ވިގަން އެތުލެޓިކް އަތުން 2-0 އިން މޮޅުވެފަ އެވެ. އަދި ލެސްޓާ ސިޓީ ދަނޑުގައި ކުޅުނު މެޗުން ޗެލްސީ މޮޅުވީ 2-1 އިންނެވެ.\nޓޮޓެންހަމާއި ޔުނައިޓެޑަށް މި ސީޒަނުގައި ދެން ތަށްޓެއް ކާމިޔާބު ކުރުމަށް އޮތް ހަމައެކަނި ފުރުސަތަކީ މިއީ އެވެ. ޔުނައިޓެޑް ދާދި ފަހުން ޗެމްޕިއަންސް ލީގުން ކެޓުމުން އެ ޓީމުގެ ކޯޗު ހޯސޭ މޮރީނިއޯ އަށް ގިނަ ފާޑުކިޔުންތަކެއް އަމާޒުވެފައިވާއިރު، ޓޮޓެންހަމާ ދެކޮޅަށް ކުޅެން ޖެހުމަކީ މޮރީނިއޯ އަށް މި ވަގުތު ކުރިމަތިވާނެ އަނެއް ޗެލެންޖެވެ.\nމި ސީޒަނުގައި ޔުނައިޓެޑް ދަނޑުގައި ޓޮޓެންހަމް އަތުން އެ ޓީމު 1-0 އިން މޮޅުވި އެވެ. އެހެން ނަމަވެސް ޓޮޓެންހަމް ވަނީ އަމިއްލަ ދަނޑުގައި ކުޅުނު މެޗުން 2-0 އިން ޔުނައިޓެޑްގެ މައްޗަށް ކުރިހޯދައިފަ އެވެ. އެފްއޭ ކަޕް ސެމީ ފައިނަލް ކުޅެނީ އިނގިރޭސި ރަސްމީ ސްޓޭޑިއަމް ވެމްބްލީގަ އެވެ. ވެމްބްލީ އަކީ މި ވަގުތު ޓޮޓެންހަމްގެ ހޯމް މެޗުތައް ކުޅެމުން އަންނަ ސްޓޭޑިއަމް އެވެ.\nރޭގެ މެޗުގެ 42 ވަނަ މިނިޓްގައި ޗެލްސީ އަށް ލީޑުނަގައިދިނީ ސްޕެއިނުގެ ފޯވާޑް އަލްވާރޯ މޮރާޓާ އެވެ. މިއީ ފާއިތުވި 14 މެޗުގެ ތެރޭގައި މޮރާޓާ ޖެހި ފުރަތަމަ ގޯލެވެ. ކުޅުން ދަށްވުމުގެ ސަބަބުން މޮރާޓާ އަށް ވަނީ އެންމެ ފަހުން ނެގި ސްޕެއިން ގައުމީ ޓީމުން ވެސް ޖާގަ ގެއްލިފަ އެވެ.\nމެޗު ނިމެން 14 މިނިޓަށް ވެފައި ހުއްޓައި ލެސްޓާ އަށް އެއްވަރުކޮށްދިނީ އިނގިރޭސި ގައުމީ ޓީމުގެ ފޯވާޑް ޖޭމީ ވާޑީ އެވެ. އިނގިރޭސި އެފްއޭ އިން މި ފަހަރުގެ މުބާރާތުގެ ގަވާއިދަށް ގެނައި ބަދަލާ އެކު ކުއާޓާ ފައިނަލުގައި އެއް މެޗުން ނަތީޖާ ނެރެންޖެހެ އެވެ. ކުރިން ގަވާއިދު އޮންނަ ގޮތުން އެއްވަރުވެއްޖެނަމަ ރީޕްލޭ މެޗެއް ކުޅެން ޖެހެ އެވެ.\nރޭގެ މެޗު ފުރިހަމަ ވަގުތު ހަމަވިއިރު ނަތީޖާ އެއްވަރުވެފައި އޮތުމުން އިތުރު ވަގުތުގެ ދެ ހާފް ކުޅުނެވެ. އިތުރު ވަގުތުގައި ޗެލްސީ މޮޅުކޮށްދިން ލަނޑު ޖެހީ ބާސެލޯނާގެ ކުރީގެ ފޯވާޑް ޕެޑްރޯ ރޮޑްރިގޭޒް އެވެ.\n"ޗެމްޕިއަންސް ލީގު ކަހަލަ ބޮޑު މުބާރާތަކުން ކެޓުމުން އަހަރެމެން ވަރަށް ވާހަކަ ދެއްކިން. ސީޒަން ސަލާމަތްކުރަން އެފްއޭ ކަޕް ކާމިޔާބު ކުރުމަކީ މުޅި ޓީމުގެ އަމާޒު،" ރޭގެ މެޗަށް ފަހު ޗެލްސީގެ ކޯޗު އެންޓޯނިއޯ ކޮންޓޭ ބުންޏެވެ.\nސައުތެމްޓަން ކޯޗުކަމާ މާކް ހިއުސް ހަވާލުވި ފަހުން ކުޅުނު ފުރަތަމަ މެޗުގައި އެ ޓީމުގެ ލަނޑުތައް ކާމިޔާބުކުރީ ޕިއޭ-އެމިލް ހޮއިބާގާއި ސެޑްރިކް ސޮއާރޭސް އެވެ.\nޕްރިމިއަރ ލީގް މިހާރުއޮތް ފޯމެޓަށް ބަދަލުކުރިފަހުން ތަފާތު6ޓީމަކުން ވަނީ ލީގް ކާމިޔާބްކޮއްފަ.އޭގެ ތެރޭގަ އާސެނަލް ވެސް ހިމެނޭ.57 އަހަރު ވެއްޖެ ސްޕާސްއަށް ލީގް ކާމިޔާބް ނުކުރެވޭތާ.އައި ރިޕީޓް.ބައި ގަރުނު ވެއްޖެ ސްޕާސްއަށް ލީގް ނުލިބޭތާ.ލިވަޕޫލްއަށް ލީގް ނުލިބޭތާ 28 އަހަރުވެއްޖެ.އެއްވެސް ބަޔަކު މިވާހަކަ ނުދައްކާ.ވ.ވެދުން\nވޭތުވެދިޔަ ހަތަރު އަހަރު އާސެނަލް އަށް ލީގު ހޯދުމުގެ ދޮރު ބަންދުވެ ޗެމްޕިއަންސް ލީގުން ކަޓާ ދެން ނެގެން އޮންނަ ހަމައެކަނި މުބާރާތްކަމަށްވާ އެފްއޭ ކަޕް ކާމިޔާބު ކުރަން މަސައްކަތް ފެށުމުން މެންޔޫ، ޓޮޓެންހަމް އަދި ޗެލްސީގެ ސަޕޯޓަރުން މަލާމާތްކޮށް ފުރައްސާރަކޮށް އެފްއޭކަޕް އަކީ ދެން ތައްޓެއްހޭ ކިޔާ އެތަށް ފަހަރަކު "ކަތިލި"އެވެ. ނަމަވެސް މި ސީޒަންގަ އެއްކަލަ އާސެނަލްއަށް ފުރައްސާރަ ކުރި ޓީމުތަކަށް ނެގެން އޮތީ އެއްކަލަ އެއްވެސް އެއްޗަކަށްނުވާ އެފްއޭކަޕް އެވެ. މިފަހަރު އެފްއޭކަޕް އަކީ ދުނިޔޭގެ އެންމެ ޝަރަފުވެރި މުބާރާތަށްވާނެއެވެ. ދެންވެސް އެހެން ޓީމުތަކަށް ފުރައްސާރަ ކުރާއިރު ތިމާމެންނަށްވެސް އެހާލުޖެހިދާނެކަމަށް ވިސްނާލައްޗެވެ.\nވަރަށް ގިނަ ފޭނުންނަށް އިބްރަތަކަށް ފުދޭނެ ތިޔަ ކޮމެންޓް.އެފްއޭކަޕް އެއީ ދުނިޔޭގެ އެންމެ ގިނަދުވަސްވީ ފުޓްބޯޅަ މުބާރާތް.\nވޭތުވެދިޔަ ސީޒަންގަ މެންޔޫ6ވަނާގަ އޮތީމަ ތި އާސެނަލްގެ ސަޕޯޓަރުން މަލާމާތްކޮށް ފުރައްސާރަކޮރީ، ކޮބާ އާސެނަލް އޮތީ ކިތައްވަނާގަ؟ ވެންގާ ކަލޭ ބޭރުކުރާނެ މިބުރު ހަހަ\nއަރސެނަލް އައް ޕްރިމިއަރ ލީގު ތަށި ވޭތުވެދިޔަ 12 އަހަރުވެސް ނެއް ލިބިފަކަ\nޗެލްސީ މެންޗެސްޓާ މިސީޒަނުގަ ދޭބަލަ ދިގުފަރަށް ބޮލިހިލަން.ބޮލިހިލާ ދޯ ، ބޮލިހިލާ ބޮލިހިލާ.\nއެފްއޭ ކަޕް ކުޅެންޖެހުނީމާ ކަމަށް ބެލެވެނީ މިދެޓީމް ޗެމްޕިއަންސް ލީގުން ކެޓީވެސް. ގާތްގާތުގައި މެޗުތަކެއް ކުޅެން ހުރުމުން އެކަމުގެ އަސަރު (މެންޓަލީ އަދަި ފިޒިކަލީވެސް) ކުޅުންތެރިންނަށް ކުރާނެ. އެކަން އިނގެނީ، ޗެމްޕިއަންސް ލީގުގައި ވާދަކުރާ ޓީމުތަކުގެ ތެރެއިން އެފްއޭ ކަޕުގައިވެސް ކުޅޭ ތިން ޓީމުކަމަށްވާ ޗެލްސީ، މެންޗެސްޓަރ ޔުނައިޓެޑް އަދި ޓޮޓެންހަމް، މިތިން ޓީމް ޗެމްޕިއަންސް ލީގުން ކެޓިއިރު، އެފްއޭ ކަޕުން ކަޓާފައިވާ އިނގިރޭސި ދެ ޓީމް ކަމަށްވާ މެންޗެސްޓަރ ސިޓީ އަދި ލިވަރޕޫލް ވަނީ ޗެމްޕިއަންލީގުގެ ކުއާރޓަރ ފައިނަލްއަށް ކޮލިފައިވެފަ. ކުޅިވަރުގެ ތަޖުރިބާކާރުން ބުނާގޮތުން އިނގިރޭސި ޓީމުތަކުން ކުޅެންޖެހޭ މުބާރާތްތައް އިތުރުވުމާ، ވިންޓަރ ބްރޭކް ނުލިބުމަކީ އިނގިރޭސި ޓީމުތައް ޗެމްޕިއަންސް ލީގުގައި ފެއިލްވާ މައިގަނޑު ސަބަބު.


މިފަހަރު އޮތީ "ސުޕަރ" މަޖިލީހެއް: މިނިސްޓަރ އަސްލަމް | Jazeera\tމިފަހަރު އޮތީ "ސުޕަރ" މަޖިލީހެއް: މިނިސްޓަރ އަސްލަމް - Jazeera\nމިފަހަރު އޮތީ "ސުޕަރ" މަޖިލީހެއް: މިނިސްޓަރ އަސްލަމް\nސަދާ ސައީދު April 7, 2019 535 views0\n19 ވަނަ ރައްޔިތުންގެ މަޖިލީހަށް އިންތިހާބުވެފައިވަނީ ސުޕަރ މަޖިލީސްއެއްގެ ގޮތުގައި ޕްލޭނިންގް މިނިސްޓަރ އަސްލަމް ސިފަކުރައްވައިފިއެވެ.\nރާއްޖެޓީވީ އިން މިރޭ ގެނެސްދެމުން ގެންދާ މަޖިލިސް ނަވާރައިގެ ހާއްސަ ކަވަރޭޖްއަށް ދިން އިންޓަވިއުއެއްގައި ވާހަކަ ދައްކަވަމުން މިނިސްޓަރ އަސްލަމް ވިދާޅުވީ މި ފަހަރު އަންނަ 19 ވަނަ މަޖިލިސްގައި އެއްވެސް ކަމެއް ކުރަން ދައްޗެއް ނުވާނެ ކަމަށެވެ. އެއީ އެ މަޖިލިހަށް އިންތިހާބު ވެފައިވަނީ ތަޖުރިބާހުރި ގާބިލު އަދި، ޒުވާން ކެންޑިޑޭޓުން ތަކެއް ކަމަށާއި، އެހެންކަމުން އެ މަޖިލިހުގައި ހުރިހާ ކަމެއްވެސް އަމާންކަމާއި އެކު ކުރެވިގެންދާނެ ކަަމަށެވެ.\nމީގެ އިތުރުން 19 ވަނަ މަޖިލިހަށް އިންތިހާބުވި ކެންޑިޑޭޓުންގެ މެޖޯރިޓީ ލިބިފައިވަނީ ސަރުކާރާއި އެއްކޮޅައްކަން ފާހަގަކުރައްވައި މިނިސްޓަރ ވިދާޅުވީ ސަރުކާރުން ރައްޔިތުންނާއި ހަމަަޔަށް ގެންނަން ވައުދުވެފައިވާ ކަންތައްތައްވެސް ގެންނަން މި މަޖިލީހުގެ ސަބަބުން ފަސޭހަވެގެންދާނެ ކަމަށެވެ.\nއަދި ބައެއް ކަންތައް ކުރުމަށްޓަކައި ޤާނޫނުތަކަށް ކުޑަ ބަދަލުތަކެއް ގެންނަން ވެފައި ހުރިކަން މިނިސްޓަރ ފާހަގަކުރެއްވިއެވެ. މީގެ އިތުރުން މިފަހަރުގެ އިންތިހާބުގައި އެމްޑީޕީ އަށް މެޖޯރިޓީ ލިބި ޖުމްހޫރީ ޕާޓީއާއި އަދި އެހެންވެސް ޕާޓީތައް އިންތިހާބުން ބަލިވެގެން ދިޔައީ، ވޯޓު ލުމުގައި ރައްޔިތުން ސިޔާސީ ނުވެ ފަރުދީ ޒިންމާއެއްގެ ގޮތުގައި އެކަން ދެކިގެން ވޯޓު ލުމުންކަމުގައި އަސްލަމް ވިދާޅުވިއެވެ.


Color bank home, hulhumale' gai hulhuvaifi\nކަލަ ބޭންކް ހޯމް، ހުޅުމާލޭގައި ހުޅުވައިފި\nމިއީ ކަލަބޭންކްގެ ތިން ވަނަ ރީޓެއިލް ފިހާރަ ފޮޓޯ: ކަލަ ބޭންކް\nކަލަ ބޭންކްގެ ތިން ވަނަ ރީޓެއިލް ފިހާރަ، "ކަލަ ބޭންކް ހޯމް" ހުޅުމާލޭގައި ހުޅުވައިފި އެވެ.\nމިއަދު ހުޅުވި "ކަލަ ބޭންކް ހޯމް" ހާއްސަ ކުރީ ގޭތެރޭގައި ބޭނުން ކުރާ ސާމާނަށެވެ. އެގޮތުން، ގޭތެެރެ ޒީނަތްތެރި ކުރަން ބޭނުންކުރާ ތަކެއްޗާއި ބަދިގެ ސާމާނުގެ އިތުރުން، ފާރުގައި ހަރުކުރާ ވޯލްޕޭޕާ އަދި ވޯލް ޑެކޯވެސް ހިމެނެ އެވެ.\nކަލާ ބޭންކުގެ އާ ފިހާރަ ހުޅުއްވައިދެއްވީ ކޯ ލޯޑް މޯލްޑިވްސްގެ ޑިރެކްޓަރު އާސިމާ އަލީ އެވެ. ކަލަ ބޭންކް އަކީ ކޯ-ލޯޑް މޯލްޑިވްސްގެ ދަށުން ހިންގާ ފިހާރަ އެކެވެ.\nފިހާރަ ހުޅުއްވައިދެއްވުމަށްފަހު ކޯ-ލޯޑް މޯލްޑިވްސްގެ ޖެނެރަލް މެނޭޖާ މުހައްމަދު ހާނީ ވިދާޅުވީ، ކަލަބޭންކްގެ މި ފިހާރަ ހުޅުވީ، ކޯލޯޑްގެ ދަށުން ހިންގާ އޭސް ހާޑްވެއާ އަދި ކަލަބޭންގެ ފިހާރަތަކަށް މާލެ ނައިސް ހުޅުމާލެ އިން ވިޔަފާރި ކުރުމުގެ ފުރުސަތު ފަހިކޮށް ދިނުމުގެ ގޮތުން ކަމަށެވެ.\n"މި ތަނުގެ ޕްރޮޑަކްޓް ރޭންޖް އަކީ އެމެރިކާގެ އިތުރުން ޔޫރަޕުން ގެނެސްފައި ހުންނަ ކޮލިޓީ، އަދި އެކަށިގެންވާ އަގެއްގައި ވިއްކާ އެއްޗެހި. މިހާރުގެ މޮޑަން ޓްރެންޑީ ހޯމްސްގައި ބޭނުން ކުރާ ކަހަލަ ފީލްގެ ޕްރޮޑަކްޓްސް މިތަނުން ލިބޭނެ،" ހާނީ ވިދާޅުވި އެވެ.\nމި ފިހާރައިގައި ގޭތެރެ ޒީނަތްތެރި ކުރުމުގެ ސާމާނު ހުރޭ -- ފޮޓޯ: ކަލަ ބޭންކް\nކަލަ ބޭންކް އިން މައުލޫމާތު ދިން ގޮތުގައި ފިހާރަ އަށް ބޮޑެތި ބަދަލުތަކެއް ގެނެސް ތިން މަސް ތެރޭގައި ގްރޭންޑް އޮޕެނިންއެއް ބާއްވާނެ އެވެ. އަދި، ފިހާރައިން އަލަށް ވިޔަފާރި ކުރާ ފަރާތްތަކަށް ފުރަތަމަ ހަފްތާގައި 15 ޕަސެންޓް ޑިސްކައުންޓް ދޭން ނިންމާފައިވާއިރު، ހަފްތާއެއް ވަންދެން ފިހާރައިން ހިލޭ ކޮފީ ލިބޭނެ ކަމަށް މައުލޫމާތު ދިނެވެ.\nއަލަށް ހުޅުވި ހުޅުމާލޭ ކަލަ ބޭންކް ހޯމް ހުންނާނީ ނިރޮޅުމަގު ވެސްޓޯރ އާ ޖެހިގެންނެވެ. ފިހާރަ ހުޅުވާފައި ހުންނާނީ ހުކުރު ދުވަސް ފިޔަވައި ކޮންމެ ދުވަހަކު ހެނދުނު ނުވަޔަކުން ރޭގަނޑު ދިހައަކަށް އަދި ހުކުރު ދުވަހު ހަވީރު ހަތަރަކުން ރޭގަނޑު ދިހަ އަކަށެވެ.\nރެޑްވޭވް މެގަ މޯލަށް ވަންނައިރު ޓެމްޕަރޭޗާ ބަލަނީ


JP soi kuraa hafulaathakun Iss safu gelijje! | Mihaaru\nޖޭޕީގެ ސޮއިކުރާ ހަފުލާތަކުން ޕާޓީގެ އިސް ސަފު ގެއްލިއްޖެ!\nޕީޕީއެމްގައި އިސްކޮށް އުޅުއްވި ބޭފުޅުން ޖުމްހޫރީ ޕާޓީ އަށް ސޮއި ކުރަން ބޭއްވި ރަސްމިއްޔާތުގައި ގާސިމް ބައިވެރިވެވަޑައިގަންނަވަނީ. --ފޮޓޯ/ޖޭޕީ\nދެން އޮންނަ ރިޔާސީ އިންތިޚާބެއް ކާމިޔާބު ކުރުމުގެ އަޒުމާ އެކު އެ ޕާޓީ ބޮޑުކުރުމުގެ މަސައްކަތް މިހާރު ވަނީ ފަށައިފަ އެވެ. ޕާޓީގެ ލީޑަރު ގާސިމް އިބްރާހީމް އިސްވެ ހުންނަވައި މެމްބަރުން އިތުރުކުރުމުގެ ހަފުލާތައް ވެސް އަންނަނީ ބާއްވަމުންނެވެ.\nއެކަމަކު ފަހަކަށް އައިސް ބާއްވާ މިފަދަ ހަފުލާތަކުގައި ޕާޓީގައި އިސްކޮށް އުޅުއްވާ ގިނަ ބޭފުޅުންތަކެއް ބައިވެރިވެވަޑައެއް ނުގަނެ އެވެ. ޕީޕީއެމްގައި އިސްކޮށް އުޅުއްވި އެ ޕާޓީގެ ޕާލަމެންޓްރީ ގްރޫޕްގެ ކުރީގެ ލީޑަރު އަހްމަދު ނިހާނާއި ކެލާ ދާއިރާގެ ކުރީގެ މެމްބަރު އަލީ އާރިފް އަދި ނައިބު ރައީސް އަބްދުﷲ ޖިހާދު ސޮއި ކުރައްވަން ބޭއްވި ރަސްމިއްޔާތުން ވެސް ފެނުނީ ޖޭޕީގެ ލީޑަޝިޕްގެ މަދު ބޭފުޅުންކޮޅެކެވެ.\nއެ ރަސްމިއްޔާތާއި އޭގެ ފަހުން ބޭއްވި ރަސްމިއްޔާތުގައި ވެސް ޕާޓީގެ ރައީސް އަދި ޓޫރިޒަމް މިނިސްޓަރު އަލީ ވަހީދާއި ނައިބު ރައީސުންގެ ގޮތުގައި ތިއްބެވި ހެލްތު މިނިސްޓަރު އަބްދުﷲ އަމީނާއި އެންވަޔަރަމެންޓް މިނިސްޓަރު ޑރ. ހުސެއިން ރަޝީދު ހަސަނާއި އެޑްވައިޒަރު އަދި އެމްޑަބްލިއުއެސްސީގެ މެނޭޖިން ޑިރެކްޓަރު އަލީ އާޒިމާއި ޕާޓީގައި ހަރަކާތްތެރި، ތިމަރަފުށީ ދާއިރާގެ ޖޭޕީ މެމްބަރު އަބްދުﷲ ރިޔާޒާއި ޕާލަމެންޓްރީ ގްރޫޕްގެ ލީޑަރު މުހައްމަދު ނާޒިމް ވެސް ބައިވެރިވެވަޑައެއް ނުގަންނަވަ އެވެ.\nއިދާރީ ހިންގުމުގެ އިސް ދައުރެއް ޕާޓީގެ ރައީސާ ހަވާލުކޮށްފައިވާ އިރު، ނައިބު ލީޑަރުން ހާއްސަކޮށްފައި ވަނީ ސިޔާސީ މަސައްކަތަށެވެ.\nނައިބު ލީޑަރުންގެ ތެރެއިން އަމީން އިބްރާހިމާއި އަހްމަދު ފަޔާޒް (އެފްއޭ) ދިރިއުޅުއްވަނީ ރާއްޖެ އިން ބޭރުގަ އެވެ.\nޖުމްހޫރީ ޕާޓީގެ ކައުންސިލްގެ މިއަދުގެ ބައްދަލުވުން، އެ ޕާޓީގެ ލީޑަރު ގާސިމް ކުރިއަށް ގެންދަވަނީ.---ފޮޓޯ: ޖޭޕީ\nޕީޕީއެމްގައި އުޅުނު ގިނަ ބަޔަކު ވެރިކަން ބަދަލުވުމާ އެކު ޖުމްހޫރީ ޕާޓީއާ ގުޅޭތީ ވެސް އެ ޕާޓީގެ މެމްބަރުންގެ މެދުގައި ހިޔާލުތަފާތުވުންތަކެއް ހުއްޓެވެ. އެ ޕާޓީގެ ރަސްމީ ގްރޫޕްތަކުގައި ބައެއް މެމްބަރުން ހިތްހަމަނުޖެހުން ވެސް ފާޅުކުރި އެވެ.\nސަރުކާރު ކޯލިޝަންގައި އޮތް ޖުމްހޫރީ ޕާޓީ އޮތް އިރު، ސަރުކާރާ އިދިކޮޅު ފިކުރުގެ ބަޔަކު ޖޭޕީއާ ގުޅޭތީ ވެސް ސުވާލު އުފައްދަ އެވެ.\nޖުމްހޫރީ ޕާޓީގެ ސެކްރެޓަރީ ޖެނެރަލް، ހެލްތު މިނިސްޓްރީގެ ކުރީގެ ސްޓޭޓް މިނިސްޓަރު ހުސެއިން ރަޝީދު ހަސަން ވިދާޅުވީ ޕާޓީގެ ކައުންސިލް ބައްދަލުވުންތަކާއި ސޮއި ކުރެއްވުމުގެ ރަސްމިއްޔާތުތަކަށް ޕާޓީގެ އިސް ބޭފުޅުންނަށް ވަގުތު ދެއްވޭ މިންވަރަކުން ވަޑައިގަންނަވާ ކަމަށެވެ. ބައެއް ބޭފުޅުންނަކީ ސަރުކާރުގެ ވަޒީރުންނަށް ވާތީ ވަގުތުގެ ދަތިކަން ކުރިމަތިވާނެ ކަން އޭނާ ފާހަގަކުރެއްވި އެވެ.\nފަހުން ބޭއްވި ޖަލްސާތަކުގެ ކުރީ ސަފުން "ލީޑަޝިޕް ގެއްލިއްޖެ" ކަަމަށް އޭނާ އަށް މާނަ ނުކުރެއްވޭ ކަމަށް ވެސް ހުސެއިން ވިދާޅުވި އެވެ.\nޕީޕީއެމްގައި އިސްކޮށް އުޅުނު ބަޔަކު ޖުމްހޫރީ ޕާޓީއާ ގުޅިވަޑައިގަތުމުން ޕާޓީ ތެރޭގައި ހިޔާލުތަފާތުވުން އުފެދުނު ކަމަށް ކުރާ ތުހުމަތު ވެސް ހުސެއިން ދޮގު ކުރެއްވި އެވެ. އޭނާ ވިދާޅުވި ގޮތުގައި، އެ ޕާޓީއަކީ ގުޅެން ބޭނުންވާ ކޮންމެ މީހަކަށް ފުރުސަތު އޮތް ޕާޓީއެއް ކަން އިސް މަގާމްތަކުގައި ތިއްބެވި ބޭފުޅުންނަށް މާ ބޮޑަށް ސާފުވެވަޑައިގަންނަވާނެ އެވެ.\n"ހިތް އެދޭ މީހުންނާއި ހިތް ނޭދޭ މީހުން ވެސް ޕާޓީއާ ގުޅޭނެ. ޕާޓީގެ ލީޑަޝިޕަށް އެކަން އެނގިވަޑައިގަންނަވާނެ،" ހުސެއިން ވިދާޅުވި އެވެ.\nގާސިމް ރޭ ވިދާޅުވި ގޮތުގައި ޕާޓީ ބޮޑުކޮށް ކުރިއަށް އޮތް ލޯކަލް ކައުންސިލް އިންތިޚާބުގައި ބޮޑު ކާމިޔާބީއެއް ހޯދުމަކީ އަމާޒެކެވެ. އަދި އަހަރެއްހާ ދުވަހުގެ ތެރޭގައި ޕާޓީގެ މެމްބަރުންގެ އަދަދު 30،000 އަށް ވުރެ އިތުރުކުރަން މަސައްކަތް ކުރައްވާނެ ކަމަށް ވެސް ވިދާޅުވި އެވެ.\nޖޭޕީ އަބަދު ތިން ވަނާގައި އޮންނަން ނުޖެހޭ ކަމަށް އޭނާ ވިދާޅުވި އެވެ.\n"ދެ ވަނަ ޕާޓީގައި އަދި އެއް ވަނަ ޕާޓީގެ ގޮތުގައި ވެސް [ޖޭޕީ] އޮންނާނެ،" އޭނާ ވިދާޅުވި އެވެ.\nމި މަސައްކަތުގައި ޖުމްހޫރީ ޕާޓީގެ ލީޑަޝިޕްގެ ބައިވެރިވުން ނުފެނުމަކީ ސުވާލު އުފައްދާނެ ކަމެކެވެ.\nސިޔާސީ ޕާޓީ މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ޕީޕީއެމް\n16 ކޮމެންޓް, 98 ރިއެކްޝަންސް\nޖޭޕީ އަކީ މިހާރު ކޯމާއެއްގައި އޮތް ޕާރޓީއެއް އެކަން އެހެންވީ އެޕާރޓީ ދުއްވަންވީ ދިމާ ސާފުނުމުން އެއްގޮތެއްގައި ސާބިތުވެ ނުހގުރެވޭ ކޮންމެ މީހަކަށް މިހާލު ޖެހުން ލަހެއްފަހެއް ނެތެވެ. ތިޔަހެން ސަފުން ބާކީވެގެން މުޅި ގުލްޝަނަށް ހިތްދޫވެގެން ތިޔަހެން އުލޭ ދިރިއުޅުމަކުން .....\nޖޭޕީ ވެރިކަން ކުރާނެ ކަމެއް ނެތް. ޖޭޕީ އޮވޭ ވެރިކަން ހޯދައިދޭން މަސައްކަތްކުރަން. ސިޔާސީ މައިދާނުގައި ޖޭޕީގެ ދައުރަކީ އެއީ.\nޖޭޕީ އޮންނަންޖެހޭނީ ސިޔާސީ ޕާޓީތަކުގެ 51% ހިމެނޭ ވަނައިގަ ތިއީ އަބަދުވެސް ވެރިކަން ހޯދަދީ ވެރިކަން ބަދަލުކުރާޕާޓީ ތިއަކީ ވެރިކަންކުރާޕާޓީއެއްނޫން\nޔާމިން ފެއިލް ކުރި ގްރޫޕް\nރައިސް ޔާމިންގެ ތާއީދު ބޮޑު. ޤާސިމައްވުރެ.\nޕާޓީގައިތިބި އިޙުސާސްތެރިން ދެންނުފެންނާނެ އެއީ އަނިޔާވެރިކަމާ ކޮރެޕްސަނަށް ހިއްވަރު ދިންމީހުން އައީމައި.\nހަނާ ކުރި ހަވާދު\n2 ވޯޓު 10 ވޯޓުގެ މީހުންގެ ސަބަބުންޖޭޕީ އަގު މ ާރުކޭޓު ގައި މިހާރު އަގެއްނެތް\nޖޭޕީ އަކީ އިދިކޮޅު ޕާޓީ. މަޖުލިހުގަ ނިކުތީ ޔާމީނާއެކު.5ގޮނޑި ލިބުނީ\nތިހެންވާއިރު އަދި އެންމެ ދެރަ ކަމަކީ ދެ ފެކްޝަން ހެދޭ ވަރަށްވެސް ތިޔަ ޕާޓީގަ މީހުން ނެތުން.\nތީކީ ޝައްކެތް އޮތްކަމެއްނޫނޭނުން. ފައިސާވިއްޔާ ތީ އިންތިހާބެއް ކައިރިވާއިރަށް ގަސިމު އެއްޗެކޭ މިއްޗެކޭ ކިޔަންފަށާނެ. ދެކޮޅަށްވެސް ކުޅެނީ ގާސިމް. ބައިކޮޅަށް އެއްމެގިނަ ގޯލުޖެހީވެސް ގާސިމް.


Yameen bandhu, idhikolhuge adu bandhu!\nޕީއެންސީ އުފައްދުމަށްޓަކައި ބޭއްވި ޖަލްސާގެ ތެރެއިން: އިދިކޮޅުގެ އެއްވެސް ހަރަކާތެއް ނުފެނޭ\nވޭތުވެދިޔަ ފަސް އަހަރަކީ މި ގައުމުގައި އެންމެ ހަލަބޮލި ދުވަސް ވަރުކަމުގައި ބުނުމުން ދޮގަކަށް ނުވާނެ އެވެ. ހުރިހާ ހަލަބޮލި ކަމެއްވެސް ހިނގައިދިޔައީ ކުރީގެ ރައީސް އަބުދުﷲ ޔާމީން އަބުދުލްގައްޔޫމްގެ ފަސް އަހަރުގެ ވެރިކަމުގައި އެވެ. އެމަނިކުފާނު މިހާރު ހުންނެވީ ތުހުމަތު ކުރާ މައްސަލައެއްގެ ޝަރީއަތް ނިމެންދެން ރިމާންޑް ޖަލެއްގެ ބަންދުގަ އެވެ. ނަމަވެސް އެމަނިކުފާނުގެ ދިފާއުގައި އޮތް އިދިކޮޅު ފެންނަނީ ވަރަށްވެސް "ލޮނު މަޑު" ކޮށެވެ.\nރައީސް ޔާމީންގެ މައްޗަށް ދައުލަތުން އުފުލާފައިވަނީ މަނީ ލޯންޑްރިންގެ ދައުވާ އެވެ. އެ މައްސަލާގައި މިހާތަނަށް ވަނީ އެއް އަޑުއެހުން ބާއްވާފަ އެވެ. އެއަޑުއެހުމުގައި ރައީސް ޔާމީން ޝަރީއަތް ނިމެންދެން ބަންދުގައި ބަހައްޓަން ކޯޓުން ނިންމި އެވެ. އޭގެ ފަހުން ތިން ހަފުތާ ވަނީ އެވެ. އިދިކޮޅު މައި ޕާޓީ ޕީޕީއެމާއި ޕީޕަލްސް ނޭޝަނަލް ކޮންގްރެސް (ކޮންގްރެސް) ޕާޓީގެ އަޑެއް ބަޑެއް ނީވެ އެވެ.\nރައީސް ޔާމީން ދޫކޮށްލުމަށް ގޮވާލައި ރައީސް ޔާމީންގެ ދެ ޕާޓީން މާގިނަ ހަރަކާތްތަކެއް ނުވަތަ މާގިނަ ކަންކަމެއް ރާވައިގެން އުޅޭތީ ފެނިގެން ގޮސްފައެއް ނުވެ އެވެ. ބައެއް ފަރާތްތަކުން ބުނާ ގޮތުގައި ރައީސް ޔާމީން ބަންދުގައި ބެހެއްޓުމުން އިދިކޮޅުގައި ކަންބޮޑުވާ މީހަކު މިހާރަކު ނެތެވެ.\nއެމްޑީޕީގެ ވާހަކަވެސް އޮންނަނީ އެގޮތަށެވެ. އެމްޑީޕީގެ ބައެއް އިސް ފަރާތްތަކުން ބުނާ ގޮތުގައި ރައީސް ޔާމީން ހައްޔަރުކޮށްފައި ހުރުގެން އެކަމާ ކަންބޮޑުވާ މާގިނަ ބަޔަކު ނޫޅެ އެވެ. އަދި "ރައީސް ޔާމީން ހައްޔަރު ކުރިކަން ހަނދާން ހުރި ބަޔަކުވެސް މިހާރު ނެތެ" ވެ.\nއެމްޑީޕީގެ ޑެޕިއުޓީ ސެކްރެޓަރީ ޖެނެރަލް އަފްޝަން ލަތީފް\n"އެކަމާ ކަންބޮޑުވެގެން އުޅޭ މާގިނަ ބަޔަކު އަޅުގަނޑުމެންނަކަށް ނުފެނޭ. އެހެންކަމުން އަޅުގަނޑުމެން ގަބޫލު ކުރަނީ ރައްޔިތުންގެ ގިނަ ބަޔަކު ގަބޫލު ކުރާކަމަށް އެއީ ހައްޔަރުކޮށްފައި ހުންނަވަން ޖެހޭ ބޭފުޅެއް ކަމަށް." އެމްޑީޕީގެ ޑެޕިއުޓީ ސެކްރެޓަރީ ޖެނެރަލް އަފްޝަން ލަތީފް ވިދާޅުވި އެވެ.\nރައީސް ޔާމީން ހައްޔަރު ކުރުމާއި ގުޅިގެން އިދިކޮޅުން އިހްތިޖާޖެއް ކުރި އެވެ. އަދި ރައީސް ޔާމީން އައިޖީއެމްއެޗަށް ގެނައުމުން އެތަނަށް އެއްވެ އަޑު އުފުލި އެވެ. އެ ރޭ އިޖްތިޖާޖަކަށް ވެސް ނުކުތެވެ. އެކަމަކު ފަހުން އެކަންވެސް ހުއްޓުނީ އެވެ. އޭގެ ފަހުން ޕްރެސްކޮންފަރެސް ތަކެއް ބޭއްވުން ނޫން ކަމެއް ނުކުރެ އެވެ.\nގިނަ ބައެއްގެ ސުވާލަކީ އިދިކޮޅު ހިތްވަރު އެލުނީ ހެއްޔެވެ؟ ރައީސް ޔާމީނާއެކު އިދިކޮޅުވެސް ބަންދުވީ ހެއްޔެވެ؟ އިދިކޮޅުގައި އެ ހިތްވަރު ނެތީ ހެއްޔެވެ؟ އެ ލީޑަރަކަށްޓަކައި އިދިކޮޅު ފަހުރުވެރިވާ ލީޑަރުގެ ދިފާއުގައި ވޯޓް ދިން 96،000 މީހުން ކޮބައި ހެއްޔެވެ؟\nއިދިކޮޅު ފަރާތްތަކުން މީގެ ކުރިން ކުރި މުޒާހަރާއެއް\n"އަޅުގަނޑުމެން ހަނދާންވޭ އެމްޑީޕީގެ ރައީިސް މުހައްމަދު ނަޝީދު ހައްޔަރު ކޮށްގެން އޭރުގެ އިދިކޮޅުން ގެންދިޔަ ހަރަކާތްތައް، މުޒާހަރާތައް ކޮންމެ ރެއަކު، އެވަރު ކޮށްލަން ނުކެރޭ އިދިކޮޅުން ގަބޫލު ކުރާ ތަރައްގީގެ ބާނީ އަށްޓަކައި، އެމީހުންގެ އެހާ ހިތްވަރެއްނެތް އަސްލު، އެމީހުން ވެސް ގަބޫލު ކުރޭ ރައީސް ޔާމީން ބަންދުކޮށް ޝަރީއަތް ކުރަންޖެހޭކަން، އެހެންވެ މަޑުމަޑުން އެތިބެނީ،" އެމްޑީޕީ މެންބަރަކު ބުންޏެވެ.\nއިދިކޮޅު ފޯރި ކުޑަކަމަށް ބައެއް ފަރާތްތަކުން ބުނަމުންދާއިރު، ޕީޕީއެމްގެ ތުހުމަތުތައް އޮތީ ސަރުކާރަށެވެ. ޕީޕީއެމުން ބުނާ ގޮތުގައި އަޑު ކެނޑުނީއެއް ނޫނެވެ، އަޑު ކަނޑުވާލީ އެވެ. ކަންބޮޑުވީ ނަމަވެސް ދާން އޮތް މަގުތައް ބަންދު ކޮށްލީ އެވެ.\nޕީޕީއެމްގެ ޕީޖީ ލީޑަރު އަހުމަދު ނިހާން ހުސެއިން މަނިކު ވިދާޅުވި ގޮތުގައި ރައީސް ޔާމީން ޖަލަށް ލުމުން ކަންބޮޑުވާ އެތައް ބަޔަކު އެބަތިއްބެވެ. ނަމަވެސް އެކަމާ ދެކޮޅަށް އަޑު އުފުލަން ޖެހިލުންވާ ވަރަށް ސަރުކާރުން ވަނީ ބިރު ދައްކާފަ އެވެ.\n"އަޅުގަނޑުމެން އިހްތިޖާޖް އަށްވެސް ނިކުތިން، ނަމަވެސް އެރޭވެސް ވަނީ އެސަރަހައްދުން ކަރަންޓް ކަނޑާލާފަ، އެ މުޒާހަރާގައި ބައިވެރިވި ފަރާތްތަކަށް ވަނީ ފުލުހުން ބިރު ދައްކާފަ، ދައުވާ ކުރާނެ ކަމަށްބުނެ މުޒާހަރާގެ ބައިވެރިންނަށް ބިރުދައްކާފަ، މިއީ އިނގޭތޯ ހަގީގަތަކީ،" ނިހާން ވިދާޅުވި އެވެ.\nޕީޕީއެމްގެ ޕީޖީ ލީޑަރު އަހްމަދު ނިހާނު ހުސައިން މަނިކް: ސަރުކާރުން ބިރު ދައްކާ ކަމަށް ތުހުމަތު ކުރޭ\nއިދިކޮޅު ޕީޕީއެމުން ގަބޫލު ކުރާ ގޮތުގައި އިހްތިޖާޖް ކުރުމަކީ މުޅީން ހައްލެއް ވެސް ނޫން ކަމަށެވެ. ވޭތުވެދިޔަ އަހަރުތަކުގައި އެމްޑީޕީން ވަނީ އިޖްތިޖާޖްތައް ކޮށްފަ އެވެ. އެކަންކަން ފެނިގެން ދިޔައީ ހައްދުން ނައްޓައި ގާނޫނީ އިމުން ބޭރުގައި އޮއްވަ އެވެ.\n"އަޅުގަނޑުމެންނަށް ފެނިގެންދިޔަ އެބޭފުޅުންގެ ލީޑަރު ހައްޔަރު ކުރުމާއެކު މަގުމައްޗަށް ނިކުމެ، ސަރުކާރުގެ މުއައްސަސާތަކަށް ގެއްލުންދީ ރައްޔިތުންގެ މުދާތަކަށް ގެއްލުންދޭތަން، އެއީ ކަންބޮޑުވާ ފަރާތްތަކުން ކުރާ ކަންކަންނަމަ އެކަންކަން އަޅުގަނޑުމެން ކުރާކަށްނެތިން، އަޅުގަނޑުމެން ކަންކަން ކުރާނީ ގާނޫނީ އިމުގެ ތެރެއިން،" ނިހާން ވިދާޅުވި އެވެ.\nނިހާން ވިދާޅުވި ގޮތުގައި ގާނޫނީ އިމުގެ ތެރެއިން ކުރެވެން ހުރި ކަންކަން މިހާރު ވެސް ކުރެ އެވެ. އެގޮތުން ރައީސް ޔާމީން ދޫކޮށްލުމަށް މަޖިލީހަށް ގަރާރެއް ހުށަހެޅުމާއި ޕްރޮސެކިއުޓާ ޖެނެރަލް އައިޝަތު ބިޝާމާއި އެކްޓިން ކޮމިޝަނާ އޮފް ޕޮލިސް މުހައްމަދު ހަމީދު މަޖިލީހުގެ ކޮމިޓީތަކަށް ހާޒިރު ކޮށް ދިނުމަށް ޕީޕީއެމްގެ ފަރާތުން ވަނީ ހުށަޅާފަ އެވެ.\n"ގާނޫނީ އިމުގެ ތެރެއިން ކުރެވެންހުރި ކަންކަން މިދަނީ ކުރަމުން، އެގޮތުން ކޮމިޓީގެ ތެރެއިންނާއި މަޖިލީހުގެ ތެރެއިން ކުރެވެންހުރި ކަންކަމަށްވެސް އެދަނީ ހުރަސް އަޅަމުން، ކޮމިޓީއަށް ހާޒިރު ކުރަން އެންގުމުން ހާޒިރުކޮށް ނުދިން، ވަރަށް ސާފު އެހެން ނޫންތޯ، ސަރުކާރުން ދަނީ ރައީސް ޔާމީން މިނިވަން ކުރުމަށް ކުރެވެންހުރި ކަންކަމަށް ހުރަސް އަޅައި ދޮރުތައް ބަންދު ކުރަމުން،" ނިހާން ވިދާޅުވި އެވެ.\nއެހެން ކަންކަމުގައި ވެސް އިދިކޮޅު ފަރާތްތަކުގެ އަޑު ވަނީ މަޑުވެފަ އެވެ. އެންމެ ފޯރިއާއެކު މިހާރު ކުރިއަށްދާ އެއް ކަމަކީ މަޖިލިސް އިންތިހާބަށް ތައްޔާރު ވުމެވެ. މަޖިލިސް އިންތިހާބަށް މަސް ދުވަސް ވެފައިވާއިރު، އެކަން އެންމެ ފުޅާކޮށް ހަރަކާތްތައް ކުރިއަށް ގެންދަނީ އެމްޑީޕީންނެވެ. ޖުމްހޫރީ ޕާޓީ އަދި ރައީސް މައުމޫންގެ ކެނޑިޑޭޓުންގެ ކެމްޕެއިންތައް ވެސް ކުލަގަދަ ގޮތެއްގައި ފަށައިފި އެވެ. ނަމަވެސް އިދިކޮޅަކުން އެކަމެއް ނެތެވެ.\nއެމްޑީޕީން ރޭ ބޭއްވި ކެމްޕޭން ހަރަކާތެއް\nއިދިކޮޅު ފަރާތްތަކުން އެންމެ ގަދަޔަށް ދައްކަމުން އައި އެއް ވާހަކަ އަކީ މަޖިލިސް މެޖޯރިޓީ ހޯދުމަށް ކުރެވެންހުރި ކަމެއް ކުރާނެ ވާހަކަ އެވެ. ނަމަވެސް ޕީޕީއެމާއި ކޮންގްރެސް ޕާޓީ ފެންނަނީ ނިދާފައި އޮއްވަ އެވެ.\n"ރައީސް ޔާމީނާއެކު އިދިކޮޅުވެސް މިހާރު އެ އޮތީ ބަންދުވެފަ، އިދިކޮޅެއް މިހާރަކު ނެތް، މަޖިލިސް އިންތިހާބުން ވެސް އިދިކޮޅު ވާނީ ފެއިލް، އަމިއްލަ ކެނޑިޑޭޓުންވެސް މިފަހަރު އެބޭފުޅުންނަށްވުރެ ކާމިޔާބުވާނެ، މެޖޯރިޓީ އޮންނާނީ ސަރުކާރުގައި،" ސަރުކާރަށް ތާއީދުކުރާ ބޭފުޅަކު ވިދާޅުވި އެވެ.\nސަރުކާރު ޖަވާބުދާރީ ކުރުމަށް އެންމެ މުހިންމު ރޯލެއް އަދާކުރަންޖެހޭ ބަޔަކީ އިދިކޮޅު ފަރާތްތަކެވެ. ނަމަވެސް މި ވަގުތު ރާއްޖޭގައި އިދިކޮޅެއް ނެތެވެ. ރައީސް ޔާމީނާ ނުލައި އިދިކޮޅަށް ތެދުވެވޭނެ ހެއްޔެވެ؟ ރައީސް ޔާމީންގެ ސަޕޯޓަރުންނަށް އިދިކޮޅުގެ ހިތްވަރު ނެރެވޭނެ ހެއްޔެވެ؟\nއެމްޑީޕީ ޕީޕީއެމް ޕީޕަލްސް ނޭޝަނަލް ކޮންގްރެސް - ޕީއެންސީ + ރައީސް އަބްދުﷲ ޔާމީން މޯލްޑިވްސް ޔުނައިޓެޑް އޮޕޮޒިޝަން


Hilton ge aa resort, Amingiri anna july mahu Hulhuvanee - One Online\nހިލްޓަންގެ އާ ރިސޯޓު، އަމިންގިރި ރިސޯޓް އެންޑް ސްޕާގެ އޯވާ ދަ ވޯޓާ ވިލާއެއް ---\nރިސޯޓު ހިންގުމުގައި އެމެރިކާގެ މަޝްހޫރު ކުންފުންޏެއް ކަމަށްވާ ހިލްޓަން އިން މާލެ އަތޮޅުގައި ތަރައްގީ ކުރި އެ ކުންފުނީގެ އާ ރިސޯޓު އަންނަ ޖުލައި މަހު ހުޅުވަން ތައްޔާރު ވެއްޖެއެވެ.\nކ ކޮށްދިއްޕަރު ފިނޮޅުގައި އަމިންގިރި ހޯލްޑިންގްސް އިން ތަރައްގީ ކުރި ހިލްޓަން މޯލްޑިވްސް އަމީންގިރި ރިސޯޓް އެންޑް ސްޕާ ހުޅުވާނީ އަންނަ ޖުލައި އެކެއްގަ އެވެ. އެ ރިސޯޓު ބުކިން އަށް މިހާރު ހުޅުވާލާފައި ވާއިރު ރިސޯޓުގައި ޖުމްލަ 109 ވިލާ ހުރެއެވެ.\nމި ރިސޯޓުގެ ބޮޑު ބައެއް ތަރައްގީކޮށްފައިވަނީ އޯވާ ދަ ވޯޓާ ވިލާތަކަށެވެ. އަދި ރިސޯޓުގެ ކޮންމެ ވިލާއެއްގައިވެސް ޕްރިވެޓް ޕޫލް އެއް ހުރެ އެވެ.\nއެ ރިސޯޓުގައި ސްޕާއަކާއި ފިޓްނަސް ސެންޓަރަކާއި ސެލޫނެއްގެ އިތުރުން ހަ ރެސްޓޯރެންޓާއި ބާ ވެސް ހުންނާނެ އެވެ. ޕޫލް ބާ އާއި ކޮކްޓެއިލް ލައުންޖުން ފެށިގެން ޝެމްޕޭން ބާ އާއި ޓީ ލައުންޖާއި ސީފުޑް ޑައިނިން އޮޕްޝަންތަކާ ހަމައަށް، ޕްރޮޕަޓީގެ ކެއުމާއި ބުއިމަށް ވޯޓާ ސްލައިޑް ސީޓިން އޮޕްޝަންތައް ހުންނާނެ އެވެ.\nމިއީ ލޯބިވެރިންނަށް ހާއްސަ ރިސޯޓެއް ނަމަވެސް، ދެ ކޮޓަރީގެ އޮޕްޝަންތަކާއި، އެކުގައި ދަތުރުކުރާ ބޮޑެތި ގްރޫޕްތަކަށް ނުވަތަ އާއިލާތަކަށް ހަ ކޮޓަރީގެ ވިލާއެއްވެސް އެބަހުއްޓެވެ. މި ރިސޯޓުގެ އެއްކޮޓަރީގެ ވިލާއެއްގެ އަގު އުޅެނީ ރެޔަކަށް 782 ޕައުންޑްގެ ރޭޓުންނެވެ. ނަމަވެސް އެއްކޮޓަރީގެ ވިލާއަކީ ހަމައެކަނި ފެށޭ ހިސާބެވެ. ދެ ކޮޓަރި ނުވަތަ އެއަށްވުރެ ގިނަ ކޮޓަރިތަކުގެ ވިލާތަކުގެ އަގު އުޅެނީ ރެޔަކަށް 1،900 ޕައުންޑަށް ވުރެ މަތީގައެވެ.\nވެލާނާ އެއާޕޯޓުން ފުރައިގެން ގާތްގަނަޑަކަށް 15 މިނެޓުން ދެވޭ ހިސާބުގައި އޮންނަ އަމިންގިރި ރިސޯޓް އެންޑް ސްޕާ އަކީ ހިލްޓަން އިން ރާއްޖޭގައި ހިންގާ ހަތަރު ވަނަ ރިސޯޓެވެ. ހިލްޓަން އިން ރާއްޖޭގައި ހިންގާ އެހެން ރިސޯޓު ތަކަކީ ވޯލްޑޯފް އެސްޓޯރިއާ މޯލްޑިވްސް އިތާފުށި، ކޮންރަޑް މޯލްޑިވްސް ރަންގަލި އައިލެންޑާއި، ކިއުރިއޯ ކަލެކްޝަންގެ ޕްރޮޕަޓީއެއް ކަމަށްވާ ސައި ލޭގޫން މޯލްޑިވްސް އެވެ.\nގުޅޭ ޓެގު ރާއްޖޭގެ ރިސޯޓުތައް ހިލްޓަން


ފައިނަލް މެޗަށްފަހު އަލްމުތައިރީ ނޭޕާލްގެ ކޯޗްކަން ދޫކޮށްލަނީ ފައިނަލް މެޗަށްފަހު އަލްމުތައިރީ ނޭޕާލްގެ ކޯޗްކަން ދޫކޮށްލަނީ\nފައިނަލް މެޗަށްފަހު އަލްމުތައިރީ ނޭޕާލްގެ ކޯޗްކަން ދޫކޮށްލަނީ\nސާފް ޗެންޕިންޝިޕްގައި ނޭޕާލް ފުރަތަމަ ފަހަރަށް ފައިނަލްށް ގެންގޮސްދިން ކޯޗް ކުވޭތުގެ އަބްދުﷲ އަލްމުތައިރީ / ފޮޓޯ: ޕީއެސްއެމް\nސާފް ޗެންޕިއަންޝިޕްގެ ފައިނަލަށް ފުރަތަމަ ފަހަރަށް ނޭޕާލް ގެންގޮސްދިން ކޯޗް އުރީދޫ ސާފް ޗެންޕިއަންޝިޕްގެ ފައިނަލް މެޗަށްފަހު އެޓީމްގެ ކޯޗްކަން ދޫކޮށްލާނެކަން ކުވެއިތުގެ އަބްދުﷲ އަލްމުތައިރީ އިޢުލާންކޮށްފިއެވެ. ސާފް ޗެންޕިއަންޝިޕްގެ ތާރީހުގައި ފުރަތަމަ ފަހަރަށް ނޭޕާލް ދަތުރުކޮށްފައިވަނީ ބަންގްލަދޭޝް އާއި ވާދަކޮށް 1 ލަނޑު 1 ލަނޑުން މެޗް އެއްވަރުކޮށްގެންނެވެ. އެހެން އަހަރުތަކާއި ޚިލާފަށްށް މިއަހަރުގެ ސާޗް ޗެންޕިއަންޝިޕްގެ ކުރިއަށް ގެންދަނީ ލީގް އުސޫލުންނެވެ. އެންމެ ގިނަ ޕޮއިންޓް ހޯދާ ދެ ޓީމް ފައިނަލްގައި ވާދަކުރާ ގޮތަށެވެ.\nމެޗަށްފަހު އޮތް ނޫސްވެރިންގެ ބައްދަލުވުމުގައި ވާހަކަދައްކަމުން ސާފް ޗެންޕިއަންޝިޕްގެ ތާރީހުގައި ފުރަތަމަ ފަހަރަށް ނޭޕާލް ފައިނަލަށް ގެންގޮސްދިން ކޯޗް އަލްމުތައިރީބުނީ މީގެ އެއްމަސްކުރިން ނޭޕާލްގެ ގައުމީ ޓީމްގެ ކޯޗްގެ މަގާމް ދޫކޮށްލާފައިވާކަމަށާއި ނަމަވެސް މިހާރުގެ ކޮންޓްރެކްޓްގައިވާ ގޮތުން މިއަންނަ އަންގާރަ ދުވަހު ކުޅުމަށް ހަމަޖެހިފައިވާ ފައިނަލް މެޗްއަށްފަހު، ކޯޗްކަމުގެ މަގާމްއިން ވަކިވާނެކަމަށެވެ. އަލްމުތައިރީ ބުނީ ނޭޕާލްގެ ކޯޗްކަމުން ވަކިވާން ޖެހުނު މައިގަނޑު އެއްމެ ބޮޑު އެއްސަބަކީ އެއްވެސް އަސާސެއް ނެތް ކަންތަށްތަކުގައި ބަދުނާމުވާގޮތަށް މަސައްކަތް ކުރާ ބައެއްގެ ތެރޭގައި މަސައްކަތް ކުރަން ބޭނުން ނުވުންކަމަށެވެ. އަދި މިކަމުގެ ސަބަބުން އާއިލާއަށްވެސް އަސަރު ކުރާކަމަށް އަލްމުތައިރީ ބުންޏެވެ. އަދި ނޭޕާލްގެ އެއް މީޑިޔާއަކުން އެއްވެސް އަސާސެއް ނެތް ވާހަކަތަށް ލިޔަނީ ކީއއްވެގެންކަމެއް ހުދޫ އޭނާއަށްވެސް ނޭންގޭކަމަށެވެ.\n"އެ މީހުން އެ ނަގަނީ ހަލާލު ފައިސާއެއް ނޫން. އަހަރެން ބުނާނީ އެކަން އެ ގޮތަށް ނުކުރަން. އަހަރެން މެޗު ވިއްކާ ކަމަށް ވެސް ކިޔައިފި. އަހަރެންގެ ދަރިފުޅު އެ ކޮމެންޓްތައް ކިޔާފައި އަހަންނާ ސުވާލުކުރޭ. ކިހިނެއް އަހަރެން އެ އަށް ޖަވާބު ދޭނީ. އެހެންވެ، އަހަރެން ނިންމީ މި މުބާރާތަށް ފަހު އަހަރެން ނޭޕާލަށް ދެނެއް ނުދާނަން. އަހަރެން މިޓީމްއާއި ހަވާލްވީ ތިން ކަމަކަށް ވައުދުވެގެން. އެއީ ވޯލްޑް ކަޕް ކޮލިފައިންގެ ތިން ވަނަ ބުރަށް ނޭޕާލް ގެންގޮސްދިނުން، ސާފް ޗެމްޕިއަންޝިޕްގެ ފައިނަލަށް އެ ޓީމު ގެންގޮސްދިނުން އަދި މުސްތަގުބަލަށް ފެންވަރު ރަނގަޅު ޓީމެއް ބިނާކުރުން. މިހާރު އެ ތިން ކަންތައްތައް ވެސް ފުރިހަމަ ކުރެވިއްޖެ. އަހަންނަކީ މި ވަގުތު ދުނިޔޭގައި އެންމެ އުފަލުން ހުރި މީހާއާ ބުނެވިދާނެ. މިދިޔަ ތިން ދުވަހު އަހަންނަށް ރަނގަޅަށް ނުނިދޭ. ރަނގަޅަށް ނުކެވޭ. އެއީ އަހަންނާ ބެހޭގޮތުން ދައްކާފައި ހުރި ވާހަކަތައް އަހަންނަށް ފެނޭ." މުތައިރީ ބުންޏެވެ.\n2018 ވަނަ އަހަރު ބަންގްލަދޭޝްގައި ބޭއްވި ސާފް ސުޒުކީ ކަޕްގައި ނޭޕާލް ބަލީ ރާއްޖެއާއި ވާދަކޮށް ސެމީ ފައިނަލްގައެވެ.


ނައީމައްތައާ މެދު އަމަލުކުރި ގޮތް ބަލަން ގޮވާލައިފި\nއިދިކޮޅު ފަރާތްތަކުން މިދިޔަ ހުކުރު ދުވަހުގެ ރޭ ބޭއްވި އެއްވުމުގެ ތެރެއިން ހައްޔަރުކުރި މީހުންގެ ތެރޭގައި ހިމެނުނު އެމްޑީޕީގެ އެކްޓިވިސްޓް ނައިމާ މުހައްމަދު (ނައީމައްތަ) ހައްޔަރުކޮށްފައި ބެހެއްޓި އިރު ފެން ފޮދެއް ވެސް ނުދީ އެތައް އިރަކު ބަހައްޓައި އިހާނެތިކޮށް ކަންތައް ކޮށްފައިވާ ކަމަށް ބުނެ އެކަން ބަލައިދިނުމަށް ނޭޝަނަލް...\nއާއިލާގެ އަޅާލުން ނުލިބުނު ބޮލީވުޑްގެ އެކްޓަރުން ގިނަ\n"ޕާކީޒާ" ފަދަ ފިލްމުތައް ކުޅެފައިވާ ބަތަލާ ގީތާ ކަޕޫރު ރޮމުން ދެއްކި ވާހަކަތައް ފެނިފައި ސޯޝަލް މީޑިއާއަށް ހީވީ ތޫފާނެއް އެރިހެންނެވެ. މިފޮޓޯގައި ފޮރުވިފައިވާ އެންމެ ބޮޑު ހަގީގަތަކީ މި ޒަމާނުގައި މައިންބަފައިންނަށް އަޅާނުލާ ދަރިން ގިނަވަމުންދާ ކަމެވެ.\nމާމަ، ކާފަ މުޒާހަރާ އަށް ފުލުހުން ހުރަސް އަޅައިފި\nކަރާކަސް (މެއި 13) - ވެނެޒުއެލާގެ ރައީސް ނިކޮލަސް މަދޫރޯއާ ދެކޮޅަށް އެ ގައުމުގައި މިހާރު ކުރިއަށްދާ ހަޅުތާލުތަކުގައި މާމައިންނާއި ކާފައިން އިއްޔެ ކުރި މުޒާހަރާ އަށް ފުލުހުން ހުރަސް އަޅައިފި އެވެ.\nމާމަ ދަރިންގެ އަދަދު 150 އިން މަތީގައި\nއިނގިރޭސި ވިލާތުގެ، އުމުރުން 97 އަހަރުގެ މާގްރެޓް ހޮވާތު ގަބޫލުކުރާ ގޮތުގައި އެ ގައުމުގައި އެންމެ ބޮޑީ އޭނާގެ އާއިލާ އެވެ. އެންމެ ފަހުން ގުނިއިރު މާގްރެޓްގެ މާމަ ދަރިންނާއި މުނިމާމަ ދަރިން އަދި ހޫރުމާމަ ދަރިންގެ އަދަދު 150 އަށް ވުރެ މައްޗެވެ.\nބައްޕަޔާ ހެދި ލަދު ނުގަންނަކަން ދައްކަން ހުސްފަޔާ\nMarch 09, 2017 3\nއުމުރާ މެދު ވިސްނާނެ ކަމެއް ނެތް، މިއީ ދަރިވަރުން\nއިންޑިއާގެ މަހާރަޝްތުރާ ސްޓޭޓްގައި އޮންނަ ފަންގާނޭ އަވަށުގައި އުޅޭ އުމުރުން ދުވަސްވީ އަންހެނުން ބުރާސްފަތި ދުވަސް ނޫން ކޮންމެ ދުވަހެއްގެ މެންދުރު ފަހު ފިޔާތޮށި ކުލައިގެ ސާޅީ އަޅައި ނަލަހެދެން ފަށަ އެވެ. އެ މީހުން ދަނީ ސްކޫލަށެވެ. ފިޔާތޮށި ކުލައިގެ ސާޅީ ހެދުމަކީ އެ މީހުންގެ ޔުނިފޯމެވެ.\nދުވަސްވީ މީހުން އަރާމުކޮށް ނިދުމަށް އެހީއެއް\nއުމުރުން 50 އަހަރުން މަތީގެ މީހުން މެންދުރު ފަހު ކޮފީ ބޯ ނަމަ ރަނގަޅަށް ނުނިދުމުގެ މައްސަލަ ކުރިމަތިވާނެ ކަމަށާއި އެހެންވެ މި އުމުރުގެ މީހުން މެންދުރު ކެއުމުގެ ފަހުން ކޮފީ ބުއިން ރަނގަޅު ނޫން ކަމަށް އިނގިރޭސި ވިލާތުގެ ޖަމިއްޔާއެއް ކަމަށްވާ "އޭޖް ޔޫކޭ" ގެ ރިޕޯޓެއްގައި ބުނެފި އެވެ.\nނޮޅިވަރަންފަރުގައި މީހަކު މޫދަށް ވެއްޓި މަރުވެއްޖެ\nހދ. ނޮޅިވަރަންފަރުގައި އުމުރުން ދުވަސްވީ މީހަކު މޫދަށް ވެއްޓި މަރުވެފައި އޮއްވައި މިއަދު ފެނިއްޖެ އެވެ.\nދަރިން ބެލުން މާމަ އާއި ކާފައާ ވެސް ހަވާލުކުރަންޖެހޭ\nދަރިންގެ ޒިންމާއާ ހެދި ނޭވާ ނުލެވިގެން އުޅޭއިރު ވެސް ބައެއް މީހުން ދަރިންގެ އެއްވެސް ކަމަކާ އެ މީހުންގެ މައިންބަފައިން ނުބައްސަ އެވެ. ނަމަވެސް މާމަ އާއި ކާފަ އަކީ މުހިންމު ބައެކެވެ. ކާފަ/މާމަ ދަރިންނާ އެކު ވަގުތު ހޭދަކޮށްލުމުގެ ފުރުސަތު އެ މީހުންނަށް ދިނުމަކީ އެ މީހުންގެ ސިއްހަތަށް ފައިދާކުރާ ކަމެކެވެ.\nގެއްލުނު ލޯބި 65 އަހަރު ފަހުން ލިބި ކައިވެނިކޮށްފި\nހަގީގީ ލޯބިވާ މީހަކު މަތިން ދުވަހަކުވެސް ހަނދާން ނުނެތޭނެކަމަށް ގިނަ ބަޔަކު ގަބޫލުކުރާނެ އެވެ. އަދި ފުރުސަތެއް ލިބިއްޖެ ނަމަ ކޮންމެވެސް ދުވަހަކުން އެ ލޯބި ހާސިލުކުރުމަށް މަސައްކަތް ވެސް ކުރާނެ އެވެ.


ޙަދީޘާއި އޭގެ ޢިލްމުތައް – Page 14 – DhiSalafiyyah\nއިންސާނަކު މަރުވެއްޖެނަމަ …\nالحمد لله، والصّلاة والسّلام على نبيّنا محمّد وعلى آله وصحبه أجمعين. أمّا بعد! އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ. ((إِذَا مَاتَ الإِنْسَانُ انْقَطَعَ عَمَلُهُ إِلاَّ مِنْ ثَلاَثَةٍ : مِنْ صَدَقَةٍ جَارِيَةٍ أَوْ عِلْمٍ يُنْتَفَعُ بِهِ أَوْ وَلَدٍ صَالِحٍ يَدْعُو لَهُ)). މާނައީ: “އިންސާނަކު މަރުވެއްޖެނަމަ، (އޭނާކޮށްފައިވާ) ތިންކަމަކުން ފިޔަވައި އޭނާގެ ޢަމަލުތައް ހުއްޓުމަކަށް އާދެއެވެ. (އެތިންކަމަކީ)…\n01/12/2011 ޙަދީޘާއި އޭގެ ޢިލްމުތައް, ދީންއައްޝައިޚް މުޙައްމަދު ސިނާން\nތިމާ އެކަނިވާ ވަގުތު ފާފަތައްކުރުމާއި އުރެދުންތަކަށް އަރައިގަތުމުގެ ބިރުވެރިކަން\nعَنْ ثَوْبَانِ عَنِ النَّبِىِّ صلى الله عليه وسلم أَنَّهُ قَالَ :« لأَعْلَمَنَّ أَقْوَامًامِنْ أُمَّتِى يَأْتُونَ يَوْمَ الْقِيَامَةِ بِحَسَنَاتٍ أَمْثَالِ جِبَالِ تِهَامَةَ بِيضًا فَيَجْعَلُهَا اللَّهُ عَزَّ وَجَلَّ هَبَاءً مَنْثُورًا » .قَالَ ثَوْبَانُ : يَا رَسُولَ اللَّهِ صِفْهُمْ لَنَا جَلِّهِمْ لَنَا أَنْلاَ نَكُونَ مِنْهُمْ وَنَحْنُ لاَ نَعْلَمُ . قَالَ :« أَمَا إِنَّهُمْ إِخْوَانُكُمْ وَمِنْ جِلْدَتِكُمْ وَيَأْخُذُونَ مِنَ…\n20/11/2011 ޙަދީޘާއި އޭގެ ޢިލްމުތައްއަލް އަޚް އިބްރާހީމް މަމްދޫޙް\nރޯދަ ވިއްލާއިރު اللَّهُمَّ لَكَ صُمْتُ وعَلَيْكَ تَوَكَّلْتُ وَعَلَى رِزْقِكَ أَفْطَرْتُ މިދުޢާ ކިޔުން\n” رسول الله صلى الله عليه و سلم ރޯދަ ވިއްލަވާއިރު ޙަދީޘްފުޅުކުރައްވައެވެ. (ކަރުހިއްކުން ފިލައިފިއެވެ. އަދި ނާރުތައް ތެމިއްޖެއެވެ. އަދި އިރާދަކުރެއްވިއްޔާ އަޖުރު ސާބިތުވެއްޖެއެވެ.)”\n09/11/2011 ޙަދީޘާއި އޭގެ ޢިލްމުތައް, ދީންއައްޝައިޚް ޢިމްރާން މުޙައްމަދު ޢަލީ\nކީރިތި މާތް ނަބިއްޔާގެ އަރިހުން ރިވާވެގެންވާ ޙަދީޘެއްގައިވެއެވެ:\n«فَكُلُّ مَنْ يَدْخُلُ الْجَنَّةَ عَلَى صُورَةِ آدَمَ وَطُولُهُ سِتُّونَ ذِرَاعًا فَلَمْ يَزَلِ الْخَلْقُ يَنْقُصُ بعدَه حَتَّى الْآن» (مُتَّفَقٌ عَلَيْهِ)\nމާނައީ: “ފަހެ ސުވަރުގެއަށް ވަންނަ ކޮންމެ މީހަކު ހުންނާނީ އާދަމްގެފާނުގެ ސޫރައިގައެވެ. އާދަމުގެފާނުގެ ދިގު މިނަކީ ފަސްދޮޅަސް މުށެވެ. ފަހެ އެކަލޭގެފާނަށްފަހުގައި މިވަގުތާހަމައަށް ވެސް ޚަލްޤުތަކުން އަންނަނީ އުނިވަމުންނެވެ.”\n08/11/2011 ޙަދީޘާއި އޭގެ ޢިލްމުތައް, އެހެނިހެންއައްޝައިޚު އިލްޔާސް ޖަމާލް\nއެންމެ ނުބައިވެގެންވާ ވައްކަންކުރުމުން ރައްކާތެރިވެލައްވާ!\nأَبِىْ قَتَادَةَ قَالَ: قَالَ رَسُوْلُ اللهِ صَلَى اللهُ عَلَيْهِ وَسَلَمَ: ( أَسْوَأُ النَّاسِ سَرِقَةً الَّذِي يَسْرِقُ مِنْ صَلاَتِهِ قاَلُوْا: ياَ رَسُوْلَ اللهِ وَ كَيْفَ يَسْرِقُ مِنْ صَلاَتِهِ؟ قَالَ: لاَ يُتِمُّ رُ كُوْعَهَا وَلاَ سُجُوْدَهَا ، أَوْ قَالَ :لاَ يُقِيمُ صُلْبَهُ فِى الرُّكُوْعِ وَ السُّجُوْدِ ) – رواه أحمد و الطبرانى و ابن خزيمة و…\n08/11/2011 ޙަދީޘާއި އޭގެ ޢިލްމުތައްއަލް އަޚް އިބްރާހީމް މަމްދޫޙް\nތައުހީދުގެ ކަލިމައަކީ އޭގައި ވަރަށް ބުރަދަން އެކުލެވިގެންވާ ކަލިމައެކެވެ.\nوَعَنْ أَبِيْ سَعِيْدٍ الْخُدْرِيْ عَنْ رَسُوْلِ اللهِ صَلَى اللهُ عَلَيْهِ وَسَلَمَ قَالَ: ” قاَلَ مُوْسَى : يَا رَبِّ، عَلِّمْنِيْ شَيْئًا أَذْكُرُكَ وَأَدْعُوْكَ بِهِ. قَالَ: قُلْ يَا مُوْسَى : لاَ إِلَهَ إِلاَّ اللهُ. قاَلَ: يَا رَبِّ كُلُّ عِبَادِكَ يَقُوْلُوْنَ هَذَا. قَالَ: يَا مُوْسَى ، لَوْ أَنَّ السَّمَاوَاتِ السَّبْعَ وَعَامِرَهُنَّ غَيْرِيْ ، وَالأَرْضِيْنَ السَّبْعَ فِيْ كِفَّةٍ ،…\n29/10/2011 ޙަދީޘާއި އޭގެ ޢިލްމުތައްއަލް އަޚް އިބްރާހީމް މަމްދޫޙް\nޙަދީޘް ޢިލްމަށް މަގެއް 2\nސަޙާބީއަކީ ކޮބާ؟ ސަޙާބީއަކީ، އިސްލާމްކަންމަތީހުރެ ރަސޫލު الله صلى الله عليه وسلم އާއި ބައްދަލުވެ، އިސްލާމްކަންމަތީހުރެ މަރުވި ކޮންމެ މީހެކެވެ. ތާބިޢީންނަކީ ކޮބާ؟ ތާބިޢީންނަކީ މުސްލިމެއްގެ ގޮތުގައިހުރެ ސަހާބީއަކާއި ބައްދަލުވެ އިސްލާމްކަންމަތީގައި މަރުވި ކޮންމެމީހެކެވެ. ޙަދީޘް ޢިލްމުގެ ބައެއްއިމާމުވެރި ބޭކަލުން: އެބޭކަލުންނަކީ ޙަދީޘްތައް ނެރެޖަމަޢަކޮށް، ފޮތްތަކެއްގެ ސިފާގައި އެކުލަވާލައި، ޞައްޙަޙަދީޘްތަކާއި ޟަޢީފް ޙަދީޘްތައް ވަކިކޮށް ބަޔާންކޮށްދެއްވި ބޭކަލުންނެވެ. މީގެތެރެއިން ބައެއްބޭކަލުންނަކީ އަލްއިމާމް މާލިކްބިން އަނަސް. އެކަލޭގެފާނު ލިޔުއްވިފޮތަކީ އަލް މުއައްޠާ އެވެ. އެކަލޭގެފާނު ދުނިޔޭގައި އުޅުއްވީ…\n26/10/2011 ޙަދީޘާއި އޭގެ ޢިލްމުތައްއައްޝައިޚް ޢަބްދުﷲ މިފްޟާލް\nޙަދީޘް ޢިލްމަށް މަގެއް 1\nޙަދީޘަކީ ކޮބާ؟ ޙަދީޘަކީ ރަސޫލު الله صلى الله عليه وسلم ގެ ބަސްފުޅުތަކާއި އަދި އެކަލޭގެފާނު ޢަމަލުފުޅުތަކާއި ، އެކަލޭގެފާނުގެ ކުރިފުޅުމަތީގައި ޞަޙާބީން ކަމެއް ކުރެއްވުމުން ނުވަތަ ބަހެއް ވިދާޅުވުމުން އެކަލޭގެފާނު އިންކާރު ނުކުރަށްވާ ކަންތަކާއި، އެކަލޭގެފާނުގެ ސިފަފުޅުތަކާއި އަދި އެކަލޭގެފާނުގެ އަޚްލާޤެވެ. އަދި މިޔަށް ސުންނަތޭވެސް ކިޔައެވެ. އެކަލޭގެފާނުގެ ކުރިފުޅުމަތީގައި ޞަޙާބީން ކަމެއް ކުރެއްވުމުން ނުވަތަ ބަހެއް ވިދާޅުވުމުން އެކަމާ އެކަލޭގެފާނު އިންކާރު ނުކުރެއްވި ކަންތައްތަކުގެ ތެރޭގައި މާތް ﷲ ރުއްސުންލެއްވި ޚާލިދުބުން ވަލީދު…\n25/10/2011 ޙަދީޘާއި އޭގެ ޢިލްމުތައްއައްޝައިޚް ޢަބްދުﷲ މިފްޟާލް\nالحمد الله والصلاة والسلام على نبينا وبعد: ޤިޔާމަތް ދުވަހަކީ، ހުރިހާ ޚަލްޤުތައް، މާތް ﷲ ގެ ޙަޟްރަތަށް ޖަމާކުރެވޭ ދުވަހެވެ. އެދުވަހުގެ ބިރުވެރިކަމާއި ބެހޭގޮތުން ގިނަގުނަ އާޔަތްތަކާއި ޙަދީޘްތައް ވާރިދުވެގެން އައިސްފައިވެއެވެ. ނަމަވެސް، މި ލިޔުމުގައި، އެ އަޔާތްތަކާއި ޙަދީޘްތަކަށް ޢިޝާރާތްކުރުމުގެ ބަދަލުގައި، އެދުވަހުގެ ނުރައްކާތެރިކަމުން ސަލާމަތްކަން ލިބޭނެ ބައެއް ކަމަށް، މާތް ނަބިއްޔާ صلى الله عليه وسلم ޙަދީޘްފުޅުކުރައްވައިފައިވާ ބައެއް މީހުންގެ ވާހަކަތަކަށް ބަލާލާނަމެވެ. މަޤްސަދަކީ، އެފަދަ މީހުންގެ ސިފަތަކަކީ ކޮބައިތޯ…\n12/10/2011 ޙަދީޘާއި އޭގެ ޢިލްމުތައްއައްޝައިޚު ޝަފީޢު ޢަބްދުﷲ\nކެއިންބުއިމުގެ އަދަބުތަކުގެ ތެރެއިން…\nމި ޙަދީޘުގައި ރަސޫލުﷲ ޞައްލަﷲ ޢަލައިހިވަސައްލަމަ، އެކަލޭގެފާނުގެ އުއްމަތަށް އިރުޝާދުދެއްވާފައިވަނީ، ކެއިން ބުއިމުގައި ކަނާއަތް އިސްކުރުމަށެވެ. އަދި ވައަތުން ކައިބޮއެ ނެހެދުމަށެވެ. އެހެނީ ޝައިޠާނާ ކައިބޮއެ ހަދަނީ އެސޮރުގެ ވައަތުންނެވެ. އެސޮރުގެ މަގަށް ތަބަޢަވެއްޖެނަމަ ދެދުނިޔޭގައިވެސް ނާކާމިޔާބުވެގެންދާ މީހުންގެތެރެއިން އަޅުގަނޑުމެން ވެގެން ހިނގައިދާނެތެވެ.\n04/10/2011 ޙަދީޘާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން\nފާފަފުއްސެވުންއެދި ގިނަގިނައިން ދަންނަވާށެވެ!\nފާފަތަކެއް ކުރެވިފައިވާނަމަ އުއްމީދު ކަނޑާލައި މާޔޫސްވުމުގެ ބަދަލުގައި، ﷲ ތަޢާލާގެ ޙަޟްރަތުގައި ފާފަފުއްސެވުން އެދި ދަންނަވަންވީއެވެ. އިޚްލާޞްތެރި ތައުބާއަކުން ތައުބާވެ، ފާފަ ފުއްސެވުން އެދި ދަންނަވައިފިނަމަ، ﷲ ތަޢާލާ އަޅުގަނޑުމެންގެ ފާފަތައް ފުއްސަވައި ދެއްވުމުގެ އިތުރަށް،\n03/10/2011 ޙަދީޘާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން\n“ދުނިޔެ އަކީ ވަގުތީއުފަލެކެވެ. އަދި މިދުނިޔޭގެ ވަގުތީ އުފާތަކުގެ ތެރެއިން އެންމެ ރަނގަޅުވެގެންވަނީ ޞާލިޙު އަންބެކެވެ.” އެހެންކަމުން އޭނާގެ ޙަޔާތުގެ ބައިވެރިއެއްކަމުގައި އެފަދަ މީހަކު އިޚްތިޔާރުކޮށްފި މީހާ އުފާ ޙާޞިލުކޮށްފިކަން ކަށަވަރެވެ.\n30/09/2011 ޙަދީޘާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން\nޙައްޤަށް ރުޖޫޢަވުމުގެ މުހިންމުކަން\nދެންފަހެ ﷲތަޢާލާ، ބަޤަރާ ސޫރަތުގެ 232ވަނަ އާޔަތް ބާވައިލެއްވިއެވެ. އެއަށްފަހު ރަސޫލުﷲ ޞައްލަﷲ ޢަލައިހިވަސައްލަމަ އެކަލޭގެފާނު ގެންދެވުމަށްފަހު، އެ އާޔަތް ކިޔާވިދާޅުވުމުން، ﷲ ތަޢާލާގެ އަމުރަށް ކިޔަމަންގަނެ އެކައިވެނިކޮށްދެއްވިއެވެ.\n29/09/2011 ޙަދީޘާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން\nނަރަކައިގެ އެންމެ ގިނަ ބަޔަކު ކަމުގައި އަންހެނުން ވަނީ ކީއްވެގެންތޯއެވެ؟\nޙަދީޘްފުޅުކުރެއްވިއެވެ. ” އޭއަންހެނުންނޭވެ! ތިޔަކަނބަލުން ޞަދަޤާތްދީ ފާފަފުއްސަވައި ދެއްވުން އެދި ދެންނެވުންގިނަ ކުރާށެވެ. އެހެނީ ތިޔަކަނބަލުންކުރެ ގިނަބަޔަކު ނަރަކައިގައިވަނިކޮށް ތިމަންކަލޭގެފާނު ދެކެވަޑައިގެންނެވީމެވެ.\n29/09/2011 ޙަދީޘާއި އޭގެ ޢިލްމުތައްއަލް އަޚް އިބްރާހީމް މަމްދޫޙް\nހުރިހާ އިންސާނުންވެސް އަރާމާއި އުފަލަށް ލޯބިކުރެއެވެ. އަދި ދަތި އުނދަގޫ ގޮތްތަކުން ސަލާމަތްވާން ބޭނުންވެއެވެ. މިއީ އިންސާނީ ޠަބީޢަތެވެ. މި ހަދީޘްގައި ރަސޫލުﷲ ޞައްލަﷲ ޢަލައިހިވަސައްލަމަ ބަޔާންކުރައްވާފައިވަނީ އިންސާނާއަށް އުފަލާއި އަރާމާއި ހިތްހަމަޖެހުން ލިބިގެންދާނޭ ބައެއް ކަންތަކެވެ.\nވަރިވެގަތުމުގެ އިޚްތިޔާރު އަނބިމީހާއަށްވެސް ލިބިގެންވެއެވެ.\nއަދި އޭނާ ދަނޑު އަނބުރާ ރައްދުކުރިއެވެ. އެއަށްފަހު ރަސޫލާ ޞައްލަﷲ ޢަލައިހިވަސައްލަމަ އަމުރުކުރެއްވުމުން ޘާބިތު (ރަޟިޔަﷲ ޢަންހު) އެ އަންހެންމިހާ ވަރިކުރިއެވެ.\n27/09/2011 ޙަދީޘާއި އޭގެ ޢިލްމުތައްއައްޝައިޚް މުޙައްމަދު ޝަމްޢޫން


Raajje Aai Philippines Aai Dhemedhu Vaige Dhathuru Thah Fashany - Vaguthu\nރާއްޖެ އާއި ޕިލިޕީންސާ ދެމެދު ވައިގެ ދަތުރުތައް ފަށަނީ\nރާއްޖެ އާއި ޕިލިޕީންސާ ދެމެދު ވައިގެ ދަތުރުފަތުރުގެ ގުޅުން ގާއިމުކުރުމާ ގުޅޭގޮތުން ދެ ޤައުމުގެ ދެމެދުގައި މަޝްވަރާކޮށްފިއެވެ.\nމޯލްޑިވްސް ސިވިލްއޭވިއޭޝަން އޮތޯރިޓީއާއި ފިލިޕީންސްގެ ސިވިލް އެއޮރޮނޮޓިކްސް ބޯޑާއި އެކު ބޭއްވުނު މި މަޝްވަރާ ބައްދަލުވުން ކުރިއަށް ދިޔައީ އިއްޔެ އިން ފެށިގެން މިއަދުގެ ނިޔަލަށް ޕިލިޕީންސްގެ ވެރިރަށް މެނީލާގައެވެ.\nސިވިލް އޭވިއޭޝަން އޮތޯރިޓީން ވިދާޅުވި ގޮތުގައި ފިލިޕީންސުން ރާއްޖެއަށް ޒިޔާރަތްކުރާ ފަތުރުވެރިންނާއި، ރާއްޖޭގައި މަސައްކަތްކުރާ ޕިލިޕީންސްގެ ރައްޔަތުންގެ އަދަދު އަހަރުން އަހަރަށް އިތުރުވަމުން ދާކަން ފާހަގަކޮށް، ދެ ޤައުމު ދެމެދު ސީދާ ދަތުރުތައް ފެށިއްޖެ ނަމަ ފަތުރުވެރިކަން އިތުރަށް ފުޅާވެ، ވިޔަފާރީގެ ގުޅުން ބަދަހިވެގެން ދާނެ ކަމަށް މަޝްވަރާތަކުގައި ދެ ޤައުމުންވެސް ފާހަގަކުރެއްވިއެވެ.\nވޭތުވެ ދިޔަ އަހަރު 10،000 ވުރު ގިނަ ފިލިޕީންސްގެ ފަތުރުވެރިން ރާއްޖެއަށް ޒިޔާރަތް ކޮށްފައިވެއެވެ.\nމި މަޝްވަރާތަކުގައި ވައިގެ ދަތުރުފަތުރާބެހޭ އެއްބަސްވުމުގެ ދެލިކޮޕީއެއް އެކުލަވާލެވުނު ކަމަށާއި އަދި ދެ ޤައުމު ދެމެދު ވައިގެ ދަތުރުފަތުރުގެ ޚިދުމަތް ދިނުމަށް ބޭނުންވާ އެއަރލައިންތަކަށް ފުރުސަތު ހުޅުވާލާ، އެގްރީޑް މިނިޓްސް އެއްގައި ދެ ޤައުމުން ސޮއިކުރި ކަމަށް ސިވިލް އޭވިއޭޝަން އޮތޯރިޓީން އިން ވިދާޅުވިއެވެ.\nމި ބައްދަލުވުމުގައި ބައިވެރިވެވަޑައިގެންނެވި ދިވެހި ވަފުދުގެ އިސް މަންދޫބެއްގެ ގޮތުގައި ހުންނެވީ މޯލްޑިވްސް ސިވިލްއޭވިއޭޝަން އޮތޯރިޓީގެ ޗެއަރމަން އިބްރާހިމް ފައިޒަލް އެވެ. މީގެ އިތުރުން ޗީފް އެގްޒެކެޓިވް ހުސައިން ޖަލީލާއި އެ އޮތޯރިޓީގެ ޑިރެކްޓަރ އެއަރ ޓްރާންސްޕޯޓް ޢަބްދުﷲ ރަޝީދާއި، ސީނިއަރ ލީގަލް އޮފިސަރ އަޙްމަދު މުޝްހިދު ރަޝީދު މި ބައްދަލުވުމުގައި ބައިވެރިވެ ވަޑައިގެންނެވިއެވެ.\nޕިލިޕީންސްގެ ވަފުދުގެ އިސް މަންދޫބެއްގެ ގޮތުގައި ހުންނެވީ ޑިޕާރޓްމަންޓް އޮފް ފޮރިން އެފެއަރޒްގެ އެސިސްޓަންޓް ސެކެޓްރީ މރ. ލިއޯ އެމް. ހެރޭރާ ލިމް އެވެ. އަދި ސިވިލް އެއޮރޮނިޓީކްސް ބޯޑުގެ އެގްޒެކެޓިވް ޑިރެކްޓަރ މރ. ކަމޭލޯ އާސިލާ އިތުރުން އެ ޤައުމުގެ ޑިޕާރޓްމަންޓް އޮފް ޓޫރިޒަމާއި ޑިޕާރޓްމަންޓް އޮފް ޓްރޭޑް އެންޑް އިންޑަސްޓްރީޒާއި، އެ ޤައުމުގެ އެއަރލައިންތަކުގެ މަންދޫބުންވެސް މަޝްވަރާތަކުގައި ބައިވެރިވަޑައިގަތެވެ.\nމިވަގުތު ރާއްޖެއާއި ބޭރުގެ 46 ޤައުމަކާއި އެކު ވައިގެ ދަތުރުފަތުރުގެ އެއްބަސްވުން ޤާއިމުކުރެވިފައިވެއެވެ. އަދި ދުނިޔޭގެ 36 މަންޒިލަކުން 31 އެއަރލައިން ރާއްޖެއަށް އޮޕަރޭޓްކުރަމުން ގެންދެއެވެ.